އެންމެ އަގުބޮޑު ވަގުތަކީ އިލްމު އުނގެނުމަށް ހޭދަކުރާ ވަގުތު: ހުތުބާ | Jazeera\tއެންމެ އަގުބޮޑު ވަގުތަކީ އިލްމު އުނގެނުމަށް ހޭދަކުރާ ވަގުތު: ހުތުބާ - Jazeera\nއެންމެ އަގުބޮޑު ވަގުތަކީ އިލްމު އުނގެނުމަށް ހޭދަކުރާ ވަގުތު: ހުތުބާ\nޢަލީ ޔާމީން June 21, 2019 328 views0\nއިލްމު އުނގެނުމަށް ހޭދަކުރާ ވަގުތަކީ އެންމެ އަގުބޮޑު ވަގުތު ކަމުގައި މިއަދުގެ ހުކުރު ހުތުބާގައި ބުނެފިއެވެ.\n"އިލްމު އުނގެނުމުގެ މާތްކަން" މި މައުލޫއަށް މިއަދުގެ ހުކުރު ހުތުބާގައި ވާހަކަދައްކާފައިވާއިރު، ހުތުބާގައި ބުނީ މާތްވެގެންވާ އިސްލާމްދީނަކީ އިލްމު އުނގެނުމަށް ވަރަށް ބޮޑަށް ބާރު އަޅުއްވާފައިވާ ދީނެއް ކަމަށެވެ.\nއަދި އެމީހެއްގެ އުމުރުން ހޭދަވާ ކޮންމެ ދުވަހަކީވެސް އިލްމު އުނގެނުމަށް ވަގުތުކޮޅެއް ހޭދަކުރެވިދާނެ ދުވަހެއް ކަމަށް އަލްއިމާމު ޝާފިއީ ރަހިމަހުﷲ ވިދާޅުވެފައިވާ ކަމަށް ހުތުބާގައި ބުނެފައިވެއެވެ.\n""އެމީހަކު އިލްމު އުނގެނުމަށްޓަކައި ހޭދަކުރާ ވަގުތުކޮޅަކީ އެއީ އޭނާއަށް ލިބޭ އެންމެ އަގުބޮޑު ވަގުތުކޮޅެވެ!" ސަބަަބަކީ އިލްމު އުނގެނުމުގައި އެމީހެއްގެ ނަފްސު ސަލާމަތްކުރުމާއި، އެހެންމީހުން ރައްކާތެރިކުރުންވެސް އެކަމުގައި އެކުލެވިގެންވާތީއެވެ."\nމީގެ އިތުރުން އިލްމުވެރިންގެ ދަރަޖަ އުފުއްލަވާނެ ކަމަށް ﷲ ވަހީކުރައްވާފައިވެއެވެ.\nމިކަން ބަޔާންކުރައްވާ މާތްﷲ ކީރިތި ޤުރުޢާނުގައި ވަހީކުރައްވާފައިވާ ވަހީ ބަސްފުޅެއްގެ މާނައިގައިވެއެވެ.\n"ތިޔަބައިމީހުންގެ ތެރެއިން އީމާންވީ މީހުންނާއި، ޢިލްމު ލިބިގެންވާ މީހުން ﷲ ދަރަޖަތަކަކަށް އުފުއްލަވާނެތެވެ. ﷲ އީ، ތިޔަބައިމީހުން ކުރާކަންތައް މޮޅަށް ދެނެވޮޑިގެންވާ ރަސްކަލާނގެއެވެ."\nހުތުބާގައި ބުނީ އިލްމު އުނގެނު އިލްމާ އެއްގޮތައް އަމަލުކުރާ މީހުންނަކީ މާތް ﷲއަށް އެންމެ ބޮޑަށް ބިރުވެރިވާ މީހުންކަމަށެވެ.\nމާތްﷲ ޤުރުޢާނުގައި ވަހީ ކުރައްވާފައިވާ ވަހީ ބަސްފުޅެއްގެ މާނައިގައިވެއެވެ.\n"ހަމަކަށަވަރުން، ﷲގެ ޙަޟްރަތުގައި ތިޔަބައިމީހުންކުރެ އެންމެ މާތްކަން ބޮޑީ، ތިޔަބައި މީހުންކުރެ އެންމެ ތަޤުވާވެރި މީހާއެވެ. ހަމަކަށަވަރުން، ﷲ އީ، މޮޅައް ދެނެވޮޑިގެންވާ، ހަބީރުވަންތަ ރަސްކަލާނގެއެވެ"\nއަދި ޢިލްމުވެރިންނަށް ހާއްސަ ކަންތައްތަކެއް މާތް ﷲ ދެއްވާފައިވާ ކަމަށާއި، އޭގެ ތެރެއިން އެއް ކަމަކީ މަލަކޫތީ އާލާމުގައިވާ މަލާއިކަތުންނާއި ކަނޑުގައިވާ މަސްތައް އިލްމުވެރިންނަށް ފާފަފުއްސަވައި ދެއްވުން އެދި ދުޢާ ކުރުން ކަމުގައިވެސް ހުތުބާގައި ބުނެފައިވެއެވެ.\nހުތުބާގައި ބުނީ އިލްމާ އެއްގޮތައް އަމަލުކުރާ އިލްމުވެރިންނާއި އަޅުވެރިންނާ ވެސް ދަރަޖައިގެ ގޮތުން ވަރަށް ބޮޑަށް ތަފާތުވެގެންވާ ކަމަށެވެ. ރަސޫލާ صلى الله عليه وسلم ހަދީޘް ކުރައްވާފައިވާ ބަސްފުޅެއްގެ މާނައިގައިވެއެވެ.\n"އަޅުވެރިޔާގެ މައްޗަށް އިލްމުވެރިޔާ މާތްވެގެންވާ މިންވަރީ ތިޔަބޭކަލުން ކުރެ އެންމެ އާދައިގެ ބޭކަލެއްގެ މައްޗަށް ތިމަންކަލޭގެފާނަށް ލިބިވަޑައިގެންފައިވާ މާތްކަމެވެ."\nހުތުބާ ނިންމާލަމުން ވަނީ އިލްމު އުނގެނި، އެއިލްމުގެ ބޭނުން ހެޔޮ ގޮތުގައި ހިފުމަށް ވަސިއްޔަތް ކޮށްފައެވެ.


ހިތާ ނުލާ ދިރިހުރުމެއް ނެތް – ޢާއިލާ އާ ނުލާ ދިރިއުޅުމެއް ވެސް ނެތް: މުފްތީ މެންކް – Ilm\nހިތާ ނުލާ ދިރިހުރުމެއް ނެތް – ޢާއިލާ އާ ނުލާ ދިރިއުޅުމެއް ވެސް ނެތް: މުފްތީ މެންކް\nއިންސާނާ ދިރިހުރުމަށްޓަކައި އެންމެ ބޭނުން އެއް ގުނަވަނަކީ ހިތެވެ. ކޮންމެ 24 ގަޑިއިރެއްގެތެރޭގައި ހިތް 100،000 ފަހަރާއި 140،000 ފަހަރާއި ދެމެދުގެ އަދަދަކަށް ލޭ ޕަމްޕްކޮށްދެއެވެ. މިޚިދުމަތަށް އެއްވެސް އަގެއް ދައްކާކަށް ނުޖެހެއެވެ. ލާރިއެއްގެ ބައިކުޅަ ބައި ދައްކަންޖެހޭ ނަމަވެސް އިންސާނުން ތިބޭނީ ބަނގުރޫޓުވެފައެވެ. މި ނިއުމަތް މާތް ﷲ އިންސަނާއަށް ދެއްވެވީ އެ ނިއުމަތާއިމެދު ވިސްނައި ފިކުރުކުރުމަށެވެ. މާތް ﷲ އަށް އީމާންވެ ތެދުވެރި ގޮތުގައި އުޅުމަށެވެ.\nއިންސާނާގެ ޢާންމު ދިރިއުޅުމަށް ބަލައިފިނަމަ ހިތަކީ އެމީހާގެ ޢާއިލާއެވެ. ޢާއިލީ ދިރިއުޅުމެވެ. އިންސާނާގެ ހަށިގަނޑުގައިވާ ހިތާއި އިންސާނާގެ ދިރިހުރުމާއި ގުޅިފައިވާ ފަދައިން އިންސާނާގެ ދިރިއުޅުމާއި ޢާއިލާ އާއި ވަނީ ގުޅިލާމެހިފައެވެ. އެހެންކަމުން އަބަދުވެސް މަސައްކަތްކުރަންވާނީ ޢާއިލީ ހަމަޖެހުމަށެވެ. ޢާއިލާގެ ކުރިއެރުމަށެވެ. އެންމެން ގުޅިގެން އެކުގައި ދިރިއުޅުމަށެވެ.\nމައިން ބަފައިންނަށް ޚާއްޞަ ސަމާލުކަމެއް ދޭން ޖެހޭނެއެވެ. ބައްޕަގެ ކިބައިގައި ހުންނަ ނުބައި ސިފައަކުން މާތް ﷲ ޙަރާމްކުރެއްވެވި ކަމެއް ކުރަންވެސް ބުނެފާނެއެވެ. ބުނި ނަމަވެސް އެކަން ކުރުމެއް ނެތެވެ. ނަމަވެސް ބައްޕައަށް ޖަވާބުދޭންވާނީ ރިވެތިކަމާއިއެކުގައެވެ. އެކަން ނުކުރެވޭނެ ކަމާއި އެއީ މާތްﷲ ހަރާމް ކުރެއްވެވި ކަމެއްކަން ބުނެދޭނީ މަޑުމަޑުންނެވެ.\nދަރިން އަހަރު ނިމުމުން 98 އިންސައްތަ މާކްސް ހޯދައި ކްލާހުން 1 ވަނަ ހޯދައިގެން ގެއަށް އައުމުން އިތުރަށް މަސައްކަތްކޮށް 100 އިންސައްތަ ނުހޯދީތީ އެބަ ޝަކުވާ ކުރަމުއެވެ. އެގޮތަށް އެކަން ނުކުރާށެވެ. ކުއްޖާ މާޔޫސް ނުކުރުވާށެވެ. ސްކޫލަށް ދިއުމަށް ހިތްވަރުދޭށެވެ. ކިޔަވަން މަސައްކަތްކުރަން ހިތްވަރުދޭށެވެ.


Zamaanee badhaluthakaa eku Nokia ge ihuge phone thah marketah\nޒަމާނީ ބަދަލުތަކާ އެކު ނޮކިއާގެ އިހުގެ ފޯނުތައް މާކެޓަށް\nމޯބައިލް މާކެޓްގެ ރަސްކަން ހޯދުމަށް ނޮކިއާ އިން އާ އުފެއްދުންތަކެއް ނެރުމަށް ދަނީ ތައްޔާރުވަމުން\nކ. މާލެ | 27 ފެބްރުއަރީ 2017 | ހޯމަ 16:50 | 3,295\nނޮކިއާ3310 ގެ ކުރީގެ ފޯނާއި މިހާރުގެ ފޯނު - ގޫގުލް\nމޯބައިލް ފޯނުގެ މާކެޓްގައި ނޮކިޔާ އިން ރަސްކަންކުރަމުން ދިޔަ ދުވަސްވަރު މާކެޓުން އެންމެ ބޮޑު ޖާގައެއް ހޯދި ފޯނުތައް ޒަމާނީކޮށް އަލުން މާކެޓަށް ނެރުމުގެ މަސައްކަތް އެކުންފުނިން ފަށައިފިއެވެ.\nމައިކްރޯސޮފްޓާ އެކު ހަދާފައިވާ އެއްބަސްވުން ނިމުމަކަށް އައުމާ އެކު އަލުން ފޯނު މާކެޓުގެ ރަސްކަން ހޯދުމަށް ނޮކިޔާ އިން ކުރާ މަސައްކަތް ފަށާފައި ވަނީ ސުމަކުންނެވެ. އެ ގޮތުން މީގެ އަހަރުތަކެއް ކުރިން މާކެޓްގައި އެންމެ މަގުބޫލުކަން ހޯދި ނޮކިޔާ3310 ވަނީ އަލުން މާކެޓަށް ނެރަފައެވެ. ނޮކިޔާ އިން 2000 ވަނަ އަހަރު މާކެޓަށް ނެރުނު މި ފޯނުގެ 126 މިލިއަން ސެޓް ވިއްކާފައިވާ އިރު އަލަށް ނެރުނު މި ފޯނުގެ ޑިޒައިނަށް ކޮންމެވެސް ވަރެއްގެ ބަދަލުތަކެއް އެ ކުންފުނިން ވަނީ ގެނެސްފައެވެ. ބައްޓަމަށް ބަދަލު ގެނައުމެއް ނެތ ނަމަވެސް ތަންކޮޅެއް ބޮޑު ކުލަ ސްކްރީނެއް ވަނީ ހިމަނާފައެވެ.\nއައިފޯނު ވުޖޫދަށް އައުމުގެ ކުރިން މޯބައިލް ފޯނު މާކެޓް ޑޮމިނޭޓްކުރަމުން ދަނިކޮށް ނެރުނު ނޮކިޔާ3310 ގެ އާވަޝަންގައި ވެސް ފާހަގަކޮށްލެވޭ ކަމަކީ ނޮކިޔާ އިން މޯބައިލް ގޭމްގެ ހިތް އަތުލި ސްނޭކް ގޭމް ހިމަނާފައި ވުމެވެ. މީގެ އިތުރުން 2-މެގަޕިކްސެލް ކެމެރާއެއް ވެސް ހިމެނާފައިވާއިރު އެސްޑީ ކާޑް ލެއްވޭ ގޮތަށް ވަނީ ހަދާފައެވެ. މީގެ އިތުރުން ކުރީގެ ފޯނާ ހިލާފަށް މިފަހަރު އިންޓަނެޓަށް ވަނުމަށް އޮޕެރާ މިނީ ވަނީ ހިމަނާފައެވެ.\nމިހާރުގެ މާކެޓަށް ބަލާއިރު މިއީ އާދައިގެ ފީޗާތަކެއް ނަމަވެސް މިއީ ނޮކިޔާގެ އިހުގެ ފޯނަކަށް ބަލާއިރު ވަރަށް ޒަމާނީ ފީޗާތަކެކެވެ. އަދި ނޮކިޔާގެ ފޯނުތަކަށް ލޯބިކުރާ ފަރާތްތަކަށް ލިބުނު ވަރަށް ބޮޑު ހިތްހަމަޖެހުމެކެވެ. އެންމެ ބޮޑު ހިތްހަމަޖެހުމަކީ ފޯނުގެ ބެޓެރީއެވެ. ސްޓޭންޑްބައި މޯޑުގައި 31 ދުވަސް ވަންދެން ޗާޖް ހިފަހައްޓައެވެ. ޓޯކްޓައިމަށް ބަލާ ނަމަ 22 ގަޑިއިރު ބެޓެރީ ހިފަހައްޓައެވެ.\nނޮކިޔާގެ މި ފޯނު މާކެޓުގައި ވިއްކަން ފެށުމަށް ހަމަޖައްސާފައި ވަނީ މި އަހަރުގެ ދެ ވަނަ ކުއާޓާގައެވެ. އެގެއްގެ ގޮތުގައި ހަމަޖައްސާފައި ވަނި 52 ޑޮލަރެވެ.\nކުރީގެ ފޯނުތައް ޒަމާނީ ބަދަލުތަކާ އެކު އަލުން މާކެޓަށް ނެރުމަށް ނޮކިޔާ އިން މަސައްކަތް ފަށާފައިވާ އިރު އެ ކުންފުނިން ވަނީ ޒަމާނީ ފޯނުތަކާ ވާދަކުރުމަށް ވެސް ވަރުގަދަ ސްމާޓް ފޯނުތައް މާކެޓަށް ނެރުމަށް ތައްޔާރުވެފައެވެ. އަދި ފޯނުގެ އިތުރުން މިހާރު އެހެން ކުންފުނިތަކުން މާކެޓަށް ނެރޭ ސްމާޓް ގަޑި އާއި އެ ނޫން ވެސް ވަސީލަތްތައް މާކެޓަށް ނެރުމަށް ވަނީ ނިންމާފައެވެ.


ލޮލުގެ ކޮއި – DhiSalafiyyah\n07/03/2012 އަދަބާއި އަޚްލާޤު, އިބުރަތްތެރި ވާހަކައައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\n“އޭނާގެ މަންމަ ހުންނަނީ އެއް ލޮލެވެ. އޭނާ މަންމަ ދެކެ ވަރަށް ރުޅިއާދެއެވެ. މަންމައަކީ އޭނާގެ ޙަޔާތުގައި ޖެހިފައިވާ ލަދުވެތިކަމުގެ ލައްގަނޑެކެވެ. ޢާއިލާގެ ޚަރަދު ބަރަދު ބެލެހެއްޓުމަށްޓަކައި މަންމަ ކުރާ ކަމަކީ މީހުންނަށް ކައްކައި ދިނުމެވެ.\nސްކޫލްގެ ސްޕޯރޓްސް މީޓް ދުވަހެވެ. ރައްޓެހިކުދީން ކައިރީގައި ހުއްޓާ މަންމަ އަތުވެއްޖެއެވެ. ދަރިފުޅާއޭ ކިޔާ އޭނާއަށް ގޮވާލިއެވެ. އޭނާ ލަދުން ހަލާކުނުވީ ކިރިޔާއެވެ. އެއްލޯ ހުރި އަންހެނާގެ ގޮވާލުމަށް އިޖާބަ ދިނުމަކާ ނުލައި އޭނާގެ މޫނު އަނެއް ފަރާތަށް އަނބުރާލިއެވެ. ދާދިއަވަހަށް ކްލާސް ކުދީން އޭނާއާ ދިމާކުރަން ފެށިއެވެ. “ކަލޭގެ މަންމައަކީ އެއްލޯ ނެތް މީހެކެވެ.”\nއެއްދުވަހަކު އޭނާގެ ކުޑަ ދަރިފުޅު ދުވެފައި އައެވެ. އަދި ބުންޏެވެ. “ބައްޕާއެވެ! ދޮރާށި ކައިރީގައި މުސްކުޅި ދައިތައަކު ހުރެގެން އެއްޗެހިތަކެއް އެބަ ކިޔައެވެ. ވަރަށް ބިރުވެރި ފާޑަކަށް ހުރި މީހެކެވެ. އޭނާގެ ހުރީވެސް އެންމެ ލޮލެކެވެ. ” އޭނާ ނުކުތެވެ. އަންހެނަކުވެސް އެނާގެ ފަހަތުން އައެވެ. އޭނާ ފެނުމާއެކު “ދަރިފުޅާ” އޭ ކިޔާ ގޮވަމުން ކައިރިއަށް އަންނަން ފެށިއެވެ. އަންހެނުން އެހިއެވެ. “މީ ކާކު ހެއްޔެވެ؟” އޭނާ ބުންޏެވެ. “ނޭނގެއެވެ. ކޮންމެވެސް އަވަށްގަނޑެއްގެ ފަޤީރު ދައިތައެކެވެ.” އަންހެނުން އެ ދައިތައަށް ރުފިޔާއެއް ދެމާ ހިނގާށޭ ކިޔާ ފައިސާ ބަލާ ގޭތެރެއަށް ވަން ވަޤުތު އޭނާ ހަޅޭއްލަވަން ފެށިއެވެ. “ކަލެއަށް ނުފެންނަ ހިސާބަށް އައިސް އުޅެނިކޮށް އަހަރެންގެ ދަރީން ބިރުގަންނަވާން މި ހިސާބަށްވެސް ފާވެގަތީ ހެއްޔެވެ؟ ހަމަ މިހާރު ފެއްސިގެން ނުދިޔަނަމަ ފުލުހުންނަށް ގުޅާނަމެވެ.” މިފަދަ އިންޒާރުތައް ދިނުމުން މުސްކުޅި ދައިތަ މަޑުމަޑުން ނުކުމެގެން ހިނގައްޖެއެވެ.\n“ކަލޭގެ މަންމަ އަބަދުވެސް ދައްކަނީ ކަލޭގެ ވާހަކަ. ވިލާތުން ކިޔަވާ މޮޅުވެގެން އަންނާނޭ ދުވަހެއްގެ އިންތިޒާރުގައި އޭނާގެ ވަޤުތުތައް ހޭދަކުރީ. އެންމެފަހުން ކަލޭ އައިސް ޝަހަރުގައި އުޅޭ ޚަބަރެއް ވެގެން މީހުން ކައިރިން ފައިސާކޮޅެއް ހޯދައިގެން ކަލޭ ފެނޭތޯ ދިޔަ. އެދަތުރަކު ގޮސްފައި އައިފަހުން މީހަކާ އަނގައިން ބުނުމެއް ނޯވޭ. އޭނާގެ ބަލިޙާލު ވަރަށް ބޮޑުވި. މަރުވުމުގެ ދުވަސްކޮޅެއް ކުރިން އަހަރެންނަށް ގޮވާ ގެންގޮސް ސިޓީއެއް ޙަވާލުކުރި. އަދި ބުނި އޭނާގެ ދަރިފުޅު ދުވަހަކު ކޮޅުންވެސް އެހިސާބަށް އައިސްފިނަމަ އެސިޓީ ރައްދުކޮށްދިނުމަށް”\n“އަހަރެންގެ އެންމެ ލޯބިވާ އަހަރެންގެ ހުރި ހަމައެކަނި ދަރިފުޅާއެވެ. މަންމަގެ ވަޤުތުތައް ހޭދަކުރީ ދަރިފުޅުގެ ހަނދާނުގައެވެ. މަންމަ ދަރިފުޅު ބަލާ ބޮޑުކުރީ ބަފައެއްގެ އެހީއަކާ ނުލައެވެ. މީހުންނަށް މަސައްކަތްކޮށްދީ ބުރަ އުފުލުމުގައި މަންމަގެ ޒުވާންކަން ދުއްވާލީމެވެ. ދަރިފުޅަށް ރަނގަޅުގޮތް ހޯދައިދެވޭތޯ މަންމަގެ ހުރިހާ ވަޤުތެއް ހޭދަކުރީމެވެ.\nމަންމަގެ ލޮލުގެ ކޮއިފަދަ ދަރިފުޅާއެވެ. މަންމަގެ އެއްވެސް ޝަކުވާއެއް ނެތެވެ.”\nނޯޓް: މިލިޔުމަކީ ދަރުމަ މަޖައްލާއިން ނަގާފައިވާ ލިޔުމެކެވެ. މިލިޔުން ލިޔުއްވާފައިވަނީ ޑޮކްޓަރ މަޢުރޫފް ޙުސައިންއެވެ.


Thasveeru Balaanee Thasveeru Bunaahen!\nރައީސް ސޯލިހު (ކ) އަދި ޓޫރިޒަމް މިނިސްޓަރު އަލީ ވަހީދު --\nއޭރު ގިނަބަޔަކު އެބޭފުޅަކަށް ވަރަށް އިތުބާރު ކުރިއެވެ. ޅަ އުމުރުގައި ސިޔާސީ މައިދާނަށް ނިކުމެވަޑައިގެން ޕާޓީ ބަދަލު ކުރެއްވި ނަމަވެސް އޭނާ ވަޑައިގަތީ ރާއްޖޭގައި އެވަގުތު އޮތް އެންމެ ބޮޑު ސިޔާސީ ޕާޓީއަށެވެ. އެހެންކަމުން އޭނާއަށް ކުރިން ލިބުނު ތާއީދުވެސް އިތުރުވެގެން ދިޔަ ކަމަށް ގިނަ ބަޔަކަށް ގަބޫލު ކުރެވުނެވެ. ރައްޔިތުންގެ މަޖިލީހުގެ މެންބަރެއްގެ ގޮތުގައި ހުންނެވިއިރު ބަސް މޮށުން ތެރި ކަމަށް މޮޅު މި ބޭފުޅާއަކީ މަޖިލީހުގައި އެވަގުތު ހުންނެވި އެންމެ "އަޑުގަދަ" ބޭފުޅާއެވެ. ކޮންމެއަކަސް ސިޔާސީ މައިދާނުގައި ސިޔާސީ ޕާޓީއެއްގެ ތެރެއިން ދެވެން އޮތް އިސް މަގާމުތަކަށްވެސް އެމަނިކުފާނު ދަތުރު ކުރެއްވިއެވެ.\nރާއްޖޭގެ ސިޔާސީ މަސްރަހުގައި އޭރު ކަންކަން ހިނގައިގެން ދިޔަ ގޮތުން ޕާޓީގެ ލީޑާޝިޕުގެ ހުންގާނުގައި ހިފައިގެން ކުރިޔަށް ދިއިޔައިރު ޕާޓީގެ ގިނަބައެއްގެ ލޯބި އޭނާއަށް ލިބުނެވެ. ނަމަވެސް އޭރު ރާއްޖޭގެ ސިޔާސީ މަސްރަހު އޮތް ގޮތުން ޖަލުގެ ތޭރިތަކުގެ ތެރެއަށްވެސް އެމަނިކުފާނު ދިޔައެވެ. ހިތްވަރަކަށް އަޒުމަކަށް ގުޑުމެއް ނައެވެ. ހުންނެވީ ހުންނެވި ގޮތުގައެވެ. ނަމަވެސް ފަހުން މުޅި ދިރިއުޅުން އިނގިރޭސިވިލާތަށް ބަދަލުކުރެއްވީއެވެ. ހިތާއި ދެކޮޅަށެވެ. ނަމަވެސް އެކަން ކުރެއްވީ ގައުމާއި ދިވެހި ރައްޔިތުންގެ ހައްގުގައި ކަމަށް އޭރުވެސް ދިޔައީ ވިދާޅުވަމުންނެވެ.\nރާއްޖޭގެ ސިޔާސީ މަސްރަހު އެފުށް މިފުށަށް ޖެހި ރައީސް އިބްރާހީމް މުހައްމަދު ސޯލިހު ރާއްޖޭގެ ވެރިކަމަށް ވަޑައިގެން ހުވާ ކުރައްވާ އެކުލަވާލި ކެބިނެޓުގެ އެންމެ ޒުވާން ދެ ވަޒީރުންގެ ތެރޭގައި މި ބޭފުޅާ ހިމެނިވަޑައިގަތެވެ. އެއީ ޓޫރިޒަމް މިނިސްޓަރު އަލީ ވަހީދެވެ. ގިނަބަޔަކު އެމަނިކުފާނު އެ މަގާމަށް އައްޔަން ކުރެއްވުމުން ވަރަށް ގިނަ ފާޑުކިޔުންތަކެއް އަމާޒު ކުރެއްވިއެވެ. ނަމަވެސް މޫނަކަށް ކަނދުރާއަކަށް ބެލުމެއް ނެތި ކިޔަމުންދިޔަ ފާޑު ކިޔުންތަކަށް އެއްވެސް އަޑުއެހުމެއް ނެތި ކުރިޔަށް ވަޑައިގަތެވެ. އިސާހިތަކު ދާއިރާގެ ގިނަބައެއްގެ ލޯބި އެމަނިކުފާނަށް ލިބިވަޑައިގަތެވެ. މީގެއިތުރުންވެސް އެމަނިކުފާނަކީ ވަރަށް ހިންގުންތެރި ހީވާގީ ބޭފުޅެއް ކަމަށް ގިނަބަޔަކަށް ހީވެގެން ދިޔައެވެ. ނޫސްތަކުގެ ސުރުހީތަކުގައި އެމަނިކުފާނުގެ ގާބިލްކަމާއި ހީވާގިކަން ޖާގަ ހޯދުން ވެގެން ދިޔައީ އެމަނިކުފާނަށް މީހުން ކުރަމުން ދިޔަ ނަފްރަތު ލޯތްބަށް ބަދަލު ކޮށްލި ކަންކަމަށެވެ. ތިމާއަށް ވިދާޅުވެވުނު ބަސްތަކުން ރައްޔިތުންނަށް އޮޅުން އަރާ ގޮތްތަކެއް ދިމާވެއްޖެ ނަމަ އަވަހަށް މައާފަށް އެދިވަޑައިގަންނަވައެވެ. އެއީވެސް ރައްޔިތުން އެމަނިކުފާނު ބަލައިގެންނެވި ސަބަބެކެވެ.\nކަން މިހެން ހުރެމެ ދުނިޔޭގައި ހަލުވި ކަމާއި އެކުގައި ފެތުރެމުން މިހާރު އަންނަ ކޮވިޑް-19 އާ ގުޅިގެން ސަރުކާރުން ޓާސްކް ފޯހެއް އެކުލަވާލެއްވިއެވެ. ސީދާ ރައީސް އިބްރާހީމް މުހައްމަދު ސޯލިހަށް ރިޕޯޓު ކުރައްވާ މި ޓާސްކް ފޯހުގެ އެންމެ އިސް ބޭފުޅަކީވެސް އަލީ ވަހީދެވެ. ނޫސްވެރިންގެ ހުރިހާ ސުވާލުތަކަށް ފުރިހަމައަށް ޖަވާބު ދެއްވާއިރު ހެލްތު މިނިސްޓްރީން އޭރު ނޫސްވެރިންގެ ސުވާލުތަކަށް ޖަވާބު ނުދެއްވާ "ހަނު" ހުރުމުން އެކަމުގެ ރުޅިގަނޑު ނޫސްވެރިން ބާލަން ފެށުމުންވެސް ނޫސްވެރިންނާއި މީޑިއާތަކާއި ވެސް ރައީސް ސޯލިހު ގާތް ކޮށްދެއްވީ ހަމަ ޓޫރިޒަމް މިނިސްޓަރު އަލީ ވަހީދެވެ.\nނަމަވެސް ރައްޔިތުން ކުރަމުން ދިޔަ އިތުބާރު ނިމުމަކަށް އައީ އެމަނިކުފާނުގެ އޯޑިއޯތަކެއް ކަމެއް ބުނެ "ލީކްސް އެމްވީ" ނަމަކަށް ކިޔާ ޓްވީޓާ އެކައުންޓަކުން ލީކު ކުރަމުން ދިޔަ އޯޑިއޯތަކަކާއި ގުޅިގެންނެވެ. އެމަނިކުފާނުގެ ދުލުން ނިކުމެގެން ދިޔަ "ހުތުރު" ބަސްތައް ރައްޔިތުންގެ ކަންފަތަކަށް އަހާކަށް ފަސޭހައެއް ނުވިއެވެ. އޯޑިއޯއަކަށް ފަހު އޯޑިއޯއެއް ލީކުވެ ކޮރަޕްޝަނުގެ ހުތުރު އަމަލާއި މިނިސްޓަރުންނަށް ޖިންސީ ފުރައްސާރަ ކުރުމާއި އެހެން މިނިސްޓަރުންގެ ނެތި ވާހަކަ ދައްކަމުން ދިޔަ އޯޑިއޯތައް ލީކުވުމުން ރައްޔިތުންގެ ލޭ ކެކި އަލީ ވަހީދުގެ އިސްތިއުފާއަށް ގޮވިއެވެ. އަދި އޭނާ މަގާމުން މިހާރުން މިހާރަށް ވަކި ކުރުމަށްވެސް ދިޔައީ ގޮވާލަމުންނެވެ. ނަމަވެސް މިހާތަނަށް ސަރުކާރުން އެއަށް އެއްވެސް ފިޔަވަޅެއް ނާޅާ ހުރެމެ ކުއްލިއަކަށް މިއަދު ސޯޝަލް މީޑިއާގައި އާއްމުވެގެން ދިޔަ ފޮޓޯތަކުން ރައްޔިތުންގެ ކަންބޮޑުވުންތައް ސޯޝަލް މީޑިއާއަށް އޮއްސާލިއެވެ.\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދުގެ ޖަމިއްޔާއެއް ކަމަށް މޯލްޑިވްސް ކޮރަލް އިންސްޓިޓިއުޓުން ބޭއްވި ހަފްލާއެއް އިއްޔެ ކ. ތުލުސްދޫގައި ވަނީ ބާއްވާފައެވެ. މި ހަފްލާގައި މަޖިލިސް ރައީސް، ރައީސް މުހައްމަދު ނަޝީދާއި ރައީސް އިބްރާހީމް މުހައްމަދު ސޯލިހާއި، ދައުލަތުގެ އެހެން ބައެއް ވަޒީރުން ބައިވެރިވެވަޑައިގަތެވެ. އެ ހަފްލާގައި ޓޫރިޒަމް މިނިސްޓަރުގެ ހައިސިއްޔަތުން އަލީ ވަހީދުވެސް ބައިވެރިވެވަޑައިގަތެވެ. އަދި އެ ހަފްލާގައި ވާހަކަވެސް ދެއްކެވިއެވެ. ސޯޝަލް މީޑިއާގައި އާއްމުވި ފޮޓޯއިން ފެންނަނީ ރައީސް ސޯލިހާއި އަލީ ވަހީދާއި ދެބޭފުޅުން ވަރަށް ބޮޑަށް ދެބޭފުޅުންނާއި ވާހަކަދައްކަވާ މަންޒަރެވެ.\nIs @MDPSecretariat tolerating Sexual Harassment ? Misogynists & Perverts in highest positions? Blind to Corruption & taking bribes? @ibusolih @MohamedNasheed @ali20waheed pic.twitter.com/gOUduKNWwd\n— 𝙉𝙖𝙗𝙚𝙚𝙡 𝘼𝙝𝙢𝙚𝙙 (@Beel_Ahmed) February 26, 2020\nއެ ފޮޓޯ ޕޯސްޓުކޮށް ޓްވީޓާގައި ވާހަކަދައްކަމުން ގިނަ ބަޔަކު ބުނަމުން ދަނީ ސަރުކާރާއި ރައީސް ސޯލިހަށް ފާޑު ކިޔަމުންނެވެ. އަދި އަލީ ވަހީދުގެ އޯޑިއޯތަކަކީ ސަރުކާރަށް އެއްވެސް "މައްސަލަ"އަކަށް ނުވާކަން އެ ފޮޓޯއިން ދޭހަވާ ކަމަށްވެސް ބައެއް މީހުން ބުނެއެވެ. މީގެއިތުރުން ބައެއް މީހުން ވަނީ އަލީ ވަހީދު ބައިވެރިވާ ސަރުކާރުގެ އެއްވެސް ހަފްލާއެއްގައި ބައިވެރިވާން ބޭނުން ނުވާ ކަމަށެވެ.\nI do not wish to attend or take part in any government event that consists of @ali20waheed https://t.co/izUvQdT1HR\n— Sharick (@Msharig) February 26, 2020\nސޯޝަލް މީޑިއާގައި ބައެއް މީހުން ވަނީ އެމްޑީޕީން އަންހެނުން އަށް ފުރައްސާރަ ކުރުމަށް ހިތްވަރު ދެނީތޯ ސުވާލު އުފައްދާފައެވެ. އަދި އެ ފޮޓޯއަކީ އަލީ ވަހީދާއި ގުޅިގެން ލީކުވެފައިވާ އޯޑިއޯތަކަށް ސަރުުކާރުން އެއްވެސް ވަރަކަށް އަޅާނުލާ ކަމުގެ ހެެއްކެއް ކަމަށެވެ. މީގެއިތުރުން ރައީސް މުހައްމަދު ނަޝީދު އަލީ ވަހީދު ބައިވެރިވާ ޖަލްސާއެއްގައި އިންނެވުމުން ރައީސް ނަޝީދަށް ތާއީދު ކުރައްވާ ފަރާތްތަކުން ވަނީ ހިތާމަ ކުރައްވާފައެވެ.\nMi photo in ves engigen dhane @ibusolih ge evves kahala visnumeh neikan awugurana govi @ali20waheed ge massala balan ves, ehenthaa vaanee eh kahala baigandeh viyya! pic.twitter.com/mZn00UPbh5\n— Abraham (@IbrahimNahyan) February 26, 2020\nއަލީ ވަހީދުގެ އޯޑިއޯއާ ގުޅިގެން މިހާތަނަށް ސަރުކާރުން އެއްވެސް އެއްޗެއް ބުނެފައެއް ނުވެއެވެ. މައްސަލަ ތަހުގީގު ކުރައްވާތޯ ނުވަތަ ނޫންތޯވެސް ވިދާޅެއްނުވެއެވެ. ނަމަވެސް އެމްއެމްޕީއާރްސީގެ ކޮރަޕްޝަނާއި ގުޅިގެން އޭރު އެންޓި ކޮރަޕްޝަން ކޮމިޝަން (އޭސީސީ)އިން ނެރުނު ރިޕޯޓުގައި ސަރުކާރުގެ ބައެއް ވަޒީރުންނާއި ސްޓޭޓް މިނިސްޓަރުންގެ ނަން އޮތުމުން "ކޮރަޕްޝަނަށް ގެންގުޅޭ ޒީރޯ ޓޮލަރެންސް" ސިޔާސަތުގެ ދަށުން ވަޒީރަކާއި ސްޓޭޓް މިނިސްޓަރެއް ސަސްޕެންޑު ކުރެއްވިއެވެ. މީގެއިތުރުން ބައެއް ކުންފުނިތަކުގެ ވެރިންނަށްވެސް މިފަދައިން ފިޔަވަޅު އެޅިއިރު އަލީ ވަހީދުގެ މައްސަލާގައި ސަރުކާރަށް އެއްވެސް ފިޔަވަޅެއް އެޅިފައި ނުވުމުން ސުވާލު އުފެދޭ ކަންކަން މީގައި ހިމެނޭކަން ސާފުވެގެން ދެއެވެ.


Raajje drugun salaamaiy vaakah neiy\nފުލުހުންގެ ބެލުމުގެ ދަަށުގައި ހުރި ބައެއް މަސްތުވާތަކެތި\nރެކޯޑުތަކުން ސާފުކޮށް ފެންނަން އޮތް ގޮތުން ރާއްޖޭގެ ކުށުގެ ވެށީގެ ބޮޑު އާބާދީ އަކީ ޑްރަގާ ގުޅިފައިވާ ކުށްތަކެވެ. އެއީ ދުނިޔޭގެ ކޮންމެ ގައުމެއްގައިވެސް ކުށުގެ މައްސަލަ ގުޅިފައި އޮތް ގޮތެވެ. ވަރަށް މަދު ފަހަރެއްގައި މެނުއީ ކޮންމެ ޖަރީމާއެއް ގުޅިފައި އޮންނަނީ ޑްރަގާ ގުޅިފަ އެވެ. ރާއްޖެ އެތެރެކޮށް ވިޔަފާރި ކުރުމާއި، ބޭނުންކުރުން އަދި އެއްތަނުން އަނެއް ތަނަށް އުފުލުން ފަދަ ކޮންމެވެސް ކަމާ ގުޅެއެވެ. ޑްރަގްގެ ވަބާގައި ޖެހިފައިތިބި މީހުން އެކަމުން ސަލާމަތްކުރުމަށް ފުލުހުންނާއި ކަމާ ގުޅުންހުރި އިދާރާތަކުން ގިނަ މަސައްކަތްތަކެއް ކުރަމުން އަންނަ ކަމަށް އަބަދުވެސް ބުނެ އެވެ. ކަމެއް ދިމާވެއްޖެނަމަ ދައްކަނީ ނިޒާމުގެ މައްސަލަތަކެވެ.\nޑްރަގުން ގެނުވާ މަސްތާއެކު ކުށްތަކަށް އަރައިގަތުމަށް ފުރުސަތު ފަހިވެއެވެ. ވަަރަށް ގިނަ ކުށްތައް މީހުން ހިންގަނީ މަސްތުގެ ހާލުގައި ތިބެއެވެ. އެންމެ ކައިރި ހަނދާނަކަށް ބަލާއިރު މީގެ ދުވަސްކޮޅެއް ކުރިން މަރައިލުމަށްފަހު ހުޅުމާލެ ދެވަނަ ފިޔަވައްސަށް އެއްލާލައިފައި އޮއްވާ ފެނުނު 13 އަހަރުގެ ކުއްޖާގެ މައްސަލަ ވެސް މިސާލަކަށް ފުދެ އެވެ. މި މައްސަލައިގެ ހުރިހާ ކޮޅެއް އައިސް ޖެހެނީ ޑްރަގަށެވެ. މިހެން ކިތަންމެ މައްސަލައެކެވެ.\nފާއިތުވި ތިން އަހަރަށް ބަލައި މަސްތުވާތަކެތީީގެ "މާސްޓާ ލިސްޓެ"އް ވެސް ފުލުހުން ވަނީ އެކުލަވާލައިފަ އެވެ. އެ ލިސްޓުގައި 3،348 ދިވެހިން ހިމެނެ އެވެ. އެއީ މުޅިން ވެސް ޑްރަގް ފަރުވާ ބޭނުންވާ މީހުން ކަމަށްވެސް ފުލުހުން ބުނެއެވެ.\nޑްރަގްގެ ނަންބަރުތަކަށް ބަލައިލާއިރު ޖަލުތަކުގައި މިވަގުތު އެންމެ ގިނައީ ޑްރަގްގެ އެކި މައްސަލަތަކުގައި ޖަލު ހުކުމް ތަންފީޒު ކުރަމުން އަންނަ މީހުންނެވެ. ތަހުގީގަށް ބަންދުކޮށްފައި ތިބި މީހުންގެ އާބާދީގެ ބޮޑު ބަޔަކީ ވެސް ޑްރަގްގެ މައްސަލަތަކުގައި ހައްޔަރުކޮށްފައި ތިބި މީހުންނެވެ. ކަރެކްޝަނަލް ސާވިސްއިން ބުނާ ގޮތުގައި ޑްރަގްގެ އެކި މައްސަލަތަކުގައި 500 އަށްވުރެ ގިނަ މީހަކު އަންނަނީ ޖަލުގައި ހުކުމް ތަންފީޒު ކުރަމުންނެވެ. އޭގެތެރެއިން 167 މީހަކީ އުމުރު ދުވަހުގެ ޖަލު ހުކުމްގައި ތިބި މީހުންނެވެ. މި އާބާދީގެ 86 ޕަސެންޓަކީ ޑްރަގް ބޭނުންކުރުމުގެ ކުށުގައި ޖަލު ހުކުމް ތަންފީޒު ކުރަމުން އަންނަ މީހުންނެވެ. މީގެ ތެރޭގައި ގިނައީ 35 އަހަރުން ދަށުގެ ޒުވާނުންނެވެ. ޕްރޮސެކިއުޓާ ޖެނެރަލް އޮފީހުގެ 70 ޕަސެންޓަށްވުރެ ގިނަ މައްސަލަ ގުޅެނީ ޑްރަގާއެވެ.\nޑްރަގްގެ ވަބާގައި ޖެހިފައިތިބި ކުޑަކުދިން ވެސް އެހާމެ ގިނަވެއްޖެ އެވެ. ހެލްތު މިނިސްޓްރީގެ ޑެޕިއުޓީ މިނިސްޓަރު ސަފިއްޔާ މުހައްމަދު ވިދާޅުވި ގޮތުގައި މީގެ ހައެއްކަ އަހަރުގެ ކުރިއަށް ޑްރަގް ބޭނުންކުރާ އާބާދީ އެންމެ ބޮޑީ 22 އަހަރާއި 37 އަހަރާއި ދެމެދެވެ. ނަމަވެސް މިހާރު އުމުރުން 15 އަހަރާއި 68 އަހަރާއި ދެމެދުގެ މީހުން ޑްރަގް ބޭނުންކުރެ އެވެ. އަދި މިހާރު އެ އުމުރު އެއަށްވުރެވެސް ހަގުވެ އުމުރުން އެންމެ އަށް އަހަރުގައި ޑްރަގް ނަގަން ފަށާ ކުދީންވެސް އެބަތިއްބެވެ.\nރާއްޖޭގައި މަސްތުވާތަކެތި ބޭނުންކުރާ އާބާދީގައި ގަވާއިދާ ހިލާފަށް އުޅޭ ބިދޭސީންގެ ބައިވެރިވުންވެސް އޮތީ އިންތިހާ ދަރަޖާގައެވެ. މިއީ ކަމާ ގުޅުންހުރި އިދާރާތަކަށް ވެސް މިކަން ހުއްޓުވަން ނުވަތަ މިކަމަށް ހައްލެއް ހޯދަން އޮތް ބޮޑު ގޮންޖެހުމެކެވެ. އެސިސްޓެންޓް ކޮމިޝަނާ އޮފް ޕޮލިސް މުހައްމަދު ރިޔާޒް ވިދާޅުވި ގޮތުގައި ރާއްޖޭގައި މަސްތުވާތަކެތި ބޭނުންކުރާ އާބާދީގެ ބޮޑުބައެއް މި މީހުން ހިއްސާކުރެ އެވެ. މިއަހަރުގެ ރެކޯޑްތަކަށްބަލާއިރު އެމީހުންގެ ތެރެއިން މާލޭގައި ޑްރަގްގެ ވިޔަފާރިކުރާ ތަންތަނުގައި 70 އާއި 100 އާއި ދެމެދުގެ އަދަދަކަށް މީހުން ތިބެ އެވެ.\n"މިކަން ހައްލުކުރުމަށްޓަކައި އެމީހުންނާމެދު ގާނޫނީ ގޮތުން ފިޔަވަޅު އެޅުމަށް މަސައްކަތްތަކެއް ކުރިން. މީގެ މަސްތަކެއް ކުރިން އަޅުގަނޑުމެން އިމިގްރޭޝަންއާއެކު ވާހަކަދެއްކުމަށްފަހު އޭގެތެރެއިން ބައެއް މީހުން ފުލުހުންގެ ބެލުމުގެ ދަށަށް ގެނެސްގެން ފުލުހުންގެ ފެސިލިޓީތަކުގަ ބައިތިއްބައިގެން އެމީހުންގެ ގައުމުތަކަށް ޑީޕޯޓްކުރެވޭތޯވެސް މަސައްކަތްތަކެއް ކުރިން. ނަމަވެސް އެއްގޮތަކަށްވެސް 10 ވަރަކަށް މީހުން ނަގައިގެން އެކަން ޕްރޮސެސް ކޮށްގެންވެސް ކުރިއަށްދާ ގޮތެއް ނުވި. އަޅުގަނޑުމެންނަށް ޖެހުނީ އެކަންވެސް ހުއްޓާލަން. އަޅުގަނޑުމެން ގަބޫލުކުރަން އެމީހުންގެ ހައްގުތަކެއް ވެސް ހުންނާނެކަން. ނަމަވެސް ސުވާލަކީ އަޅުގަނޑުމެންގެ ގައުމުގަ މިމައްސަލަ އެހާ ބޮޑުވެފަ އޮތްއިރު ދެން އަދި ބިދޭސީން މި ސިސްޓަމުގެ ތެރެއަށް ލައިގެން އެމީހުންވެސް ފަރުވާ ނިޒާމުގެ ތެރޭގައި ގެންގުޅެވޭނެތޯ،" ރައްޔިތުންގެ މަޖިލީހުގެ ޕެޓިޝަން ކޮމިޓީގައި އޭސީޕީ ރިޔާޒް ވިދާޅުވި އެވެ.\nޑްރަގަށް ހައްލެއް ނެތް\nމި ނަންބަރުތަކުގެ އިތުރުން ފުލުހުންގެ އަތްދަށު ނުވެ އެތައް ބަޔަކު އެބަ އުޅެ އެވެ. ލޯތައް ރަގަނޅަށް ހުޅުވައިގެން ހިނގާނަމަ އެފަދަ މީހުން ވަރަށް ފަސޭހައިން ފާހަގަވާނެ އެވެ. ނަމަވެސް މައްސަލައަކީ ޑްރަގް ބޭނުން ކުރާ މީހުންގެ ނަންބަރެއް ނޫނެވެ. ބޮޑު މައްސަލައަކީ މިކަމާ ދެކޮޅަށް އަޅަން ޖެހޭ ފިޔަވަޅުތައް ނޭޅި އޮތުމެވެ. ފަރުވާގެ ނިޒާމް ބޮއްސުންލާފައިވުމެވެ. ފަރުވާ ފެއިލް ވެގެން ޖަލުގެ ކަސްތަޅުގައި ތިބި އާދާބީ ބޮޑުވުމެވެ. އަދި ޑްރަގްގެ ތެރެއަށް ދާ މީހުންގެ އަދަދު ދުވަހެއް ދުވަހަށް އިތުރުވުމެވެ. ޅައެއް ހަރެއް ނެތި އެ ވަބާގައި ޖެހޭ މީހުންގެ އަދަދު ގިނަވުޖމެވެ.\nޑްރަގަށް ފަރުވާދޭ ސެންޓަރުތައް ހިންގާ ނޭޝަނަލް ޑްރަގް އެޖެންސީ (އެންޑީއޭ) އޮތީ ފެއިލްވެފައިކަން ކަމާ ގުޅުންހުރި އިދާރާތަކުން ވެސް މިހާރު އެއްބަސްވެއެވެ. ކުރިން ޖެންޑާ މިނިސްޓްރީގެ ބެލެނިވެރިކަމުގެ ދަށުގައި އޮތް އެ އެޖެންސީ މިހާރު ހިންގަނީ ހެލްތު މިނިސްޓްރީގެ ދަށުންނެވެ. ނަމަވެސް ހެލްތްގެ ދަށަށް ތަން ގެނައިރު ތަނުގެ ހާލަތު އޮތީ ބޮއްސުން ލާފައި ކަމަށް މިނިސްޓަރު ނަސީމް ވިދާޅުވެއެވެ. އިމާރާތްގަނޑު އޮތީ ބޮލަށް ވެއްޓިފައެވެ. އަމުދުން ދެވޭ ހިދުމަތެއް ނެތެވެ. އެތަނެކޭވެސް ޑްރަގް އައްޑާ އެކޭ ތަފާތެއް ނެތެވެ. ތަރުތީބެއް ހަމައެއް އުސޫލެއްވެސް ނެތީއެވެ.\nމިނިސްޓަރު އަހުމަދު ނަސީމް: އެންޑީއޭ ހިންގާނެ ގޮތެއް ނޭންގޭ ކަމަށް ވިދާޅުވި -- ފޮޓޯ: ރައްޔިތުންގެ މަޖިލިސް\nމިނިސްޓަރު ނަސީމް ވިދާޅުވި ގޮތުގައި އަދިވެސް އެ މިނިސްޓްރީއަކަށް ކުރާންވީ ކަމެއް ނޭންގެ އެވެ. ފުރަތަމަ ކުރަންވީ ކަމެއް އަދި އޭގެ ފަހުން ކުރާންވީ ކަމެއް ނޭނގެ އެވެ. އެކަމަށް އަވަސް ހައްލެއްވެސް ނެތެވެ. އެންޑީއޭ މިހާރު އަންނަނީ ރީސްޓްރަކްޗާ ކުރަމުން ކަމަށް ވިދާޅުވިއެވެ. ނަމަވެސް މަސައްކަތް ކުރިއަށް ގެންދަން ދިމާވާ އެންމެ ބޮޑު ގޮންޖެހުމަކީ ޑްރަގް ބޭނުންކުރާ މީހުންނަށް ފަރުވާ ދޭނެ ގޮތެއް އަދި އެތަން ހިންގާނެ ގޮތެއް ވެސް ނޭންގުމެވެ.\n"އަޅުގަނޑުމެންނަށް ހުރިހާ މައިގަނޑު އެއްޗަކީ މިކަން ކުރަންވީ ގޮތް ރަނގަޅަށް ނޭނގުން. އެކަން އަޅުގަނޑު ގަބޫލުކުރަން. އަޅުގަނޑަށް ވަޒީފާއެއް ހަވާލުކުރީމާ އެ ވަޒީފާއާ ބެހޭ ހުރިހާ ކަމެއް އަޅުގަނޑު ދަންނަ ކަމަށް ހެދިގެން އުޅޭ ކަމަށް ވަނީ ވިއްޔާ އަޅުގަނޑަކަށް އެއްވެސް ކަމެއް ކާމިޔާބެއް ނުކުރެވޭނެ މިކަމުގައި،" މިނިސްޓަރު ނަސީމް ރައްޔިތުންގެ މަޖިލީހުގެ ޖަލްސާއެއްގައި ވިދާޅުވި އެވެ.\nމަސްތުވާތަކެއްޗާ ބެހޭ ގާނޫނު ބުނާގޮތުން ފަރުވާ ހޯދަން އަމުރު ނެރޭ ހިސާބުން އެ އަމުރެއް ހިނގަން ފަށާނެ އެވެ. ނަމަވެސް ފަރުވާ ނުފެށި ލަސްވާނަމަ ތިން އަހަރުގެ ޓާމިނޭޓް ހުކުމް ތަންފީޒުކުރަން ޖެހެ އެވެ. މަސްތުވާތަކެތީގެ ފަރުވާ ފެއިލް ވެގެން ރިމާންޑު ހުކުމް ތަންފީޒުކުރާ މީހުންގެ އަދަދު އިތުރުވުމަކީ ކަރެކްޝަނަލް ސާވިސްއަށް އޮތް ގޮންޖެހުމެކެވެ.\nކެފޭ އުސޫލުން މަސްތުވާތަކެތި ވިއްކާ ބޭނުން ކުރާ ގެތައް ބަލާ ފާސް ކުރުމުގެ އޮޕަރޭޝަނެއްގެ ތެރެއިން --\nކަރެކްޝަނަލް ސާވިސްގެ ސްޕްރިންޓެންޑެންޓް އޮފް ޕްރިޒަންސް އިބްރާހިމް ނާސިރް ވިދާޅުވި ގޮތުގައި މިހާރު ޖަލުތަކަށް ދިމާވެފައިވާ އެންމެ ބޮޑު ގޮންޖެހުމަކީ ޑްރަގް ކޯޓުން ފަރުވާއަށް ހުކުމްކޮށް، ފަރުވާއިން ފެއިލްވެގެން ޖަލަށް އަންނަ މީހުންގެ އަދަދު އިތުރުވަމުން ދިއުމެވެ. ކުރިއަށް އޮތް ދުވަސްތަކުގައި ވެސް އެފަދަ މީހުން ޖަލަށް ގެނެވޭ އަދަދު އިތުރުވާނެ ކަމަށް ލަފާވެއެވެ.\nޑްރަގްގެ އާބާދީ އިތުރުވުމާއި ފަރުވާއަށް ބޭނުންވެފައި ތިބި މީހުން އިތުރުވާކަން އެއީ ފެންނަން އޮތް ހަގީގަތް ނަމަވެސް ހައްލެއް ގެނެވޭނެ ދުވަހެއް އޮތީ ނޭންގުމުގެ ތެރޭގައެވެ. ހަދާނެ ގޮތެއް އިދާރާތަކަކަށް ވެސް ނޭންގެ އެވެ. ފުލުހުން ބޮޑެތި އޮޕަރޭޝަންތައް ހިންގައި އެފަދަ މީހުން އަތުލައިގެނެ އެވެ. ކެފޭ އުސޫލުން ޑްރަގްގެ ވިޔަފާރިކުރާ ތަންތަން ބަންދުވެސް ކޮށްފި އެވެ. ދެން ވާނީ ކިހިނެއް ހެއްުޔެވެ؟ އެންމެ ބޮޑު ކަމަކަށް އަންނާނީ ޖަލު ހުކުމެކެވެ. އެކަމަކު ޖަލުތަކަށް ވެސް މަސްތުވާތަކެތި ވައްދަނީ އެވެ. މިކަމުން ސަލާމަތްވެވޭނެ ހަމަ އެއްވެސް\nދޮރެއް މި ރާއްޖޭގައި ނެތީ ހެއްޔެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް މަސްތުވާތަކެތި + އަހުމަދު ނަސީމް އެންޑީއޭ\nމަސްތުވާތަކެއްޗާއެކު ނައިފަރުން ފަސް މީހަކު ހައްޔަރުކޮށްފި


މައްޗަންގޮޅީ މަދަރުސާގެ ބިންގާ އަޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމައްޗަންގޮޅީ މަދަރުސާގެ ބިންގާ އަޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n14 ޖޫން 1979، ރިފަރެންސް: MAG/1979/7\nއާދެ، މިއަދަކީ ވަރަށް އުފާވެރި ދުވަހެއް. މިއަދު މައްޗަންގޮޅީގެ ރައްޔިތުން އަޅުގަނޑަށް މި ދެއްވި ޝަރަފަށްޓަކައި، އަވަށް ކުރިއަރުވާ ކޮމިޓީގެ މެންބަރުންނަށް، އަދި މައްޗަންގޮޅީގެ ރައްޔިތުންނަށް ވަރަށް އިޚްލާޞްތެރިކަމާއެކު ޝުކުރު އަދާކުރަން.\nއެއްވެސް ޝައްކެއްނެތް، މިއަދު އަޅުގަނޑުމެންގެ ކުރިމަތީގައި ހާމަވެގެން މިދިޔައީ، އިޖްތިމާޢީ ޚިދްމަތުގެ ވަރަށް މަތިވެރި މަންޒަރެއް. މީގެ ދުވަސްކޮޅެއް ކުރިން މާލޭގެ ރައްޔިތުންނާ މުޚާޠަބުކޮށް އަޅުގަނޑު ދެއްކި ވާހަކަކޮޅެއްގައި، އިޖްތިމާޢީ ޚިދްމަތުގެ ދާއިރާގައި، އަވަށްއަވަށުގެ މީހުން، އެމީހުން އަމިއްލައަށް ޙަރަކާތްތެރިވުމަކީ މިއަދު ވަރަށް ބޮޑަށް އެދެވިގެންވާ ކަމެއް ކަމުގައި އަޅުގަނޑު ބަޔާންކުރި ކުރުމަކާ ވިދިގެން، މާލޭގެ އަވަށްއަވަށުގައި، މާލޭގެ ރައްޔިތުން ޙަރަކާތްތެރިވަމުން އައިސްފައި ވަނީ ވަރަށްމަތީ ދަރަޖައަކަށް. ތަޢުރީފާއި ޝުކުރު ޙައްޤުވެގެންވާ ދަރަޖައަކަށް.\nމީގެ ދިހަވަރަކަށް ދުވަސް ކުރިން ހެންވޭރުގެ ރައްޔިތުންނާ ބައްދަލުކޮށްލުމުގެ ފުރްޞަތެއް އަޅުގަނޑަށް ލިބުނު. އެ ފުރްޞަތުގައި ހެންވޭރުގެ ރައްޔިތުންނަށް ޝުކުރު އަދާކުރުމުގެ ފުރްޞަތު އަޅުގަނޑަށް ލިބުނު. ހަމައެފަދައިން، އެދުވަހު ހެންވޭރުގެ ރައްޔިތުން އެކުރެއްވި މަތިވެރި ޚިދްމަތުގައި ބައިވެރިވެ، އެ ޚިދްމަތަށް އެހީތެރިވެދެއްވުމުގެ ގޮތުން، މާފަންނުގެ ރައްޔިތުން އެ ކުރެއްވި އަގުހުރި ޚިދްމަތަށްވެސް ޝުކުރު އަދާކުރުމުގެ ފުރްޞަތު އަޅުގަނޑަށް ލިބުނު.\nމިއަދު އަޅުގަނޑަށް ލިބިފައިމިވާ ފުރްޞަތަކީ، މިބާވަތުގެ ޤައުމީ އަދި އިޖްތިމާޢީ ޚިދްމަތުގައި، މައްޗަންގޮޅީގެ ރައްޔިތުން ކުރައްވަމުން ގެންދަވާ މަސައްކަތްތަކާ ބެހޭގޮތުން، މައްޗަންގޮޅީގެ ރައްޔިތުންނަށް ޝުކުރު އަދާކުރުމުގެ ފުރްޞަތު. ހަމަ މިނޭވާގައި ގަލޮޅުގެ ރައްޔިތުންނަށްވެސް އަޅުގަނޑު ވަރަށް ޚާއްޞަ ޝުކުރެއް އަދާކުރަން. އެއީ ގަލޮޅު ރައްޔިތުންގެ ފަރާތުން އެތައް ދުވަހަކު، މާލޭގެ ބިން ހިއްކުމުގެ މަޝްރޫޢަށް ވެދެއްވި މަތިވެރި އެހީއަށްޓަކައި. އަދި ހަމަޖެހިފައިވާ ގޮތުގެ މަތިން ދުވަސްތައް ހިނގަމުންދާނަމަ، މިއަދު ގަލޮޅުގެ ރައްޔިތުން އެއަރޕޯޓަށް ވަރަށްމަތީ ޚިދްމަތެއް އަދާކުރުމަށް ވަނީ ހަމަޖެހިފައި. އެއީ ސަރުކާރުން މިވަގުތު އެއަރޕޯޓަށް އިތުރުކުރުމަށް ހަމަޖެހިފައިވާ ބައި އިތުރުކުރުމުގެ މަސައްކަތުގައި އެހީވެދެއްވުމުގެ ގޮތުން. ވީމާ، އަޅުގަނޑު ދަންނަވާނީ، އަޅުގަނޑުމެންގެ އަވަށްއަވަށުގެ ޙަރަކާތްތައް މިހާރު މިދަނީ ވަރަށް ހަލުއިކަމާއެކު ހިނގަމުންނޭ. ވަރަށް އެދެވޭގޮތެއްގައި، ޤައުމީ ދާއިރާގަޔާއި އަދި އިޖްތިމާޢީ ދާއިރާގައި ޚިދްމަތް ކުރަމުންނޭ.\nއާދެ، މަދަރުސާއެއްގެ ބިންގާ އެޅުމަކީ ވަރަށް އުފާވެރި ކަމެއް. އެއީ މުސްތަޤްބަލަށްޓަކައި، އަޅުގަނޑުމެން އެންމެންނަށް ޙައްޤު ކަމެއް. ދިވެހިރާއްޖޭގެ ރައްޔިތުންނަށް އެންމެ ބޮޑަށް ބޭނުންވެފައި ވަނީ ތަޢުލީމް. މިއީ ހަމަ އެއްވެސް ޝައްކެއްނެތި، އަޅުގަނޑުމެން އެންމެންނަށް ގަބޫލުކުރެވޭ ޙަޤީޤަތެއް. އަޅުގަނޑު ރާއްޖެތެރެއަށް މިކުރި ދަތުރުންވެސް އަދި އެހެން ގޮތްގޮތުންވެސް އެނގިފައިވާ ގޮތުގައި، ރާއްޖޭގެ ރައްޔިތުން، މާލޭގެ ރައްޔިތުންނާއި ރާއްޖެތެރޭގެ ރައްޔިތުންވެސް އެންމެ ބޮޑަށް އެދޭ ކަމަކީ ތަޢުލީމް. ތަޢުލީމަކީ އެއާނުލައި އެއްވެސް ޤައުމަކަށް ތަރައްޤީނުވެވޭނެ އެއްޗެއް. ތަޢުލީމްގެ ފުރްޞަތު މީގެކުރިން ލިބިފައިވަނީ ހަމައެކަނި މާލޭގެ ބަޔަކަށް. މިހާރު މާތްރަސްކަލާނގެ އިރާދަފުޅާއި ތައުފީޤާއެކު، ރާއްޖެތެރޭގެ ކޮންމެ އަތޮޅެއްގައިވެސް ސަރުކާރުގެ ޕްރައިމަރީ ސްކޫލެއް ހިނގަމުން އެބަދޭ. އަދި އޭގެއިތުރަށް މެދުކެނޑުމެއްނެތި ދިހަ އަހަރު ހިނގަމުން ގޮސްފައިވާ ކޮންމެ ޕްރައިވެޓް ސްކޫލަކަށް، އަމިއްލަ މަދަރުސާއަކަށް، ސަރުކާރުން ވަނީ އެހީވެދެއްވާގޮތަށް ހަމަޖެހިފައި. އެ އެހީ މިހާރުދަނީ އެ ސްކޫލްތަކަށް ލިބެމުން. ވީމާ، މާތްރަސްކަލާނގެ އިރާދަފުޅާއި ތައުފީޤާއެކު، ރާއްޖެތެރޭގެ ތަޢުލީމްގެ ކަންތައް، އިރާދަކުރެއްވިއްޔާ ވަރަށް ހަރުދަނާ ބިންގަލެއްގެ މައްޗަށް ވަނީ ބިނާކުރެވިފައި. އޭގެ އެއް ހެއްކެއް މިއަދު މި ފާޅުވެގެންދިޔައީ. އެއީ މައްޗަންގޮޅީގެ ރައްޔިތުންގެ އަމިއްލަ މަސައްކަތާއި، އެމީހުންގެ އަމިއްލަ ހިންމަތުން އެމީހުން ބިނާކުރާ މަދަރުސާއެއްގެ ބިންގާ އެޅުނު ދުވަސް މިއަދު މިއީ.\nއާދެ، މި މުނާސަބަތުގައި، އަޅުގަނޑު ހިތަށް ކުއްލިއަކަށް އަންނަނީ، މިޞްރުގެ ވަރަށް މަޝްހޫރު ޢާލިމެއް، އަދީބެއް. އަދި މިޞްރުގެ ވަރަށްފަހުގެ ދުވަސްވަރެއްގައި، އެތާނގެ ވަޒީރުލް މަޢާރިފްކަން އަދާކުރެއްވި ބޭފުޅެއް. އޭނާ ވިދާޅުވެފައިވާ ބަސްފުޅެއް. އޭނާ ވިދާޅުވެފައިވަނީ، [العلم للإنسان كالماء والهــواء] އާދެ، އޭގެ މާނަޔަކީ، [ޢިލްމަކީ ނުވަތަ ތަޢުލީމަކީ އިންސާނާއަށް ބޯފެނާއި ވައި ބޭނުންވާ ފަދައިން ބޭނުންވާ އެއްޗެކޭ.] އާދެ، އަޅުގަނޑުމެން އެންމެންނަށްވެސް އެނގޭ، އިންސާނާއަށް އޭނާ ނޭވާލާނެ ވައި ނުލިބޭނަމަ، ދުނިޔެއަކު ނޫޅެވޭނެކަން. މިޞްރުގެ ކުރީގެ އެޑިއުކޭޝަން މިނިސްޓަރ އެ ވިދާޅުވަނީ، ތަޢުލީމަކީ ނުވަތަ ޢިލްމަކީ ހަމަ އެފަދަ އެއްޗެކޭ. އިންސާނާއަށް ޢިލްމު ނުލިބި ނުވަތަ ތަޢުލީމް ނުލިބި ދުނިޔެއަކު ނޫޅެވޭނެއޭ. ޝައްކެއްނެތް، އެއީ ވަރަށްބޮޑު ޙަޤީޤަތެއް. ފެނާއި ވަޔަކީ، އަދި ކާބޯތަކެއްޗަކީ އިންސާނާގެ ހަށިގަނޑަށް ލިބޭ ޣިޛާ ކަމުގައި ވަނީނަމަ، ޢިލްމަކީ ނުވަތަ ތަޢުލީމަކީ އިންސާނާގެ ސިކުނޑިއަށް، ބުއްދިއަށް ލިބޭ ޣިޛާ.\nވީމާ، އެއްވެސް ޝައްކެއްނެތް، މާތް ﷲ އިންސާނާ، ހުރިހާ މަޚްލޫޤާތުތަކުގެ މައްޗަށް މާތްކުރައްވާފައިވަނީ އިންސާނާއަށް ދެއްވާފައިވާ ބުއްދީގެ ސަބަބުން. އިންސާނާއަށް ދެއްވާފައިވާ ސިކުނޑީގެ ނިޢުމަތުން. އެހެންކަމަށްވާނަމަ، އަޅުގަނޑުމެންގެ އެންމެ މަތިވެރި ޝަރަފު ލިބިފައިވާ އެއްޗަކީ ބުއްދި، އަދި ސިކުނޑި. އެ ބުއްދިއަށް ނުވަތަ އެ ސިކުނޑިއަށް ޣިޛާ ލިބޭ ކޮންމެ އެއްޗަކީ ޝައްކެއްނެތްގޮތުގައި، އިންސާނީވަންތަކަމަށް އެންމެ ބޮޑަށް ބޭނުންވާ ކަންތައް. އެހެންކަމަށްވުމާއެކު، މިއަދު ދިވެހިރާއްޖެއަކީ ތަރައްޤީވަމުން އަންނަ ޤައުމަކަށްވާއިރު، ދިވެހިރާއްޖޭގެ ރައްޔިތުން ތަޢުލީމަށް ވަރަށްބޮޑު އަހަންމިއްޔަތެއް ދޭންޖެހޭނެ. އެ އަހަންމިއްޔަތު ދޭކަން މިއަދުވެސް އަޅުގަނޑުމެންގެ ކުރިމަތީގައި ވަރަށްމަތީ ދަރަޖައަކަށް ފާޅުވެގެން ހިނގައްޖެ.\nއާދެ، އަޅުގަނޑު މި ފުރްޞަތުގައި، މާގިނަ ވާހަކަ ދައްކާކަށް ނެތިން. ކަންދިމާވިގޮތުން މޫސުމްވެސް އެގޮތަކަށް ތަނެއްނުދޭ. ގިނަބޭފުޅުން ތިއްބެވީ ވާރޭގައި. އެހެންކަމަށްވާތީ، އަޅުގަނޑުގެ ވާހަކަކޮޅު ކުރުކޮށްލަނީ. ކޮންމެއަކަސް އަޅުގަނޑު ވަރަށް ބޮޑަށް އުފާކޮށްފިން، މި ފުރްޞަތު އަޅުގަނޑަށް މައްޗަންގޮޅީގެ ރައްޔިތުން ދެއްވިކަމަށްޓަކައި. އެހެންކަމާއެކު، މައްޗަންގޮޅީގެ ރައްޔިތުންނަށް، ވަރަށް އިޚްލާޞްތެރިކަމާއެކު ޝުކުރު ދަންނަވަން. އަދި މައްޗަންގޮޅީގެ ރައްޔިތުން މިއަދު އަޅުގަނޑުމެންގެ ކުރިމަތީގައި އެ ހާމަކޮށްދެއްވި ޤައުމީ ޚިދްމަތުގެ އަދި އިޖްތިމާޢީ ޚިދްމަތުގެ މަތިވެރި ނަމޫނާއަށްޓަކައި، އެއްވެސް ހިފެހެއްޓުމެއްނެތި، މައްޗަންގޮޅީގެ އެންމެހާ ރައްޔިތުންނަށް އިޚްލާޞްތެރިކަމާއެކު ޝުކުރު ދަންނަވަން. އާދެ، މިފަދަ މަތިވެރި ޚިދްމަތްތައް، މާލޭގެ އަވަށްއަވަށުގައި ކުރިއަށްދާ ކަމުގައިވާނަމަ، އަޅުގަނޑު ދެކޭގޮތުގައި، ވަރަށް ކައިރި މުސްތަޤްބަލެއްގައި، އަޅުގަނޑުމެން އެންމެން އެދޭ ފަދައިން ދިވެހިރާއްޖެ ތަރައްޤީވަމުން ކުރިއަރަމުންދާނެ.\nއަޅުގަނޑުގެ ދުޢާއަކީ، މާތް ﷲ އަޅުގަނޑުމެން އެންމެން މިކުރާ މަސައްކަތުގައި ހެޔޮ ތައުފީޤު ދެއްވުން. އަޅުގަނޑުމެން އެންމެންނަށް ހެޔޮވިސްނުމާއި ޚިދްމަތް ކުރުމުގެ މައިދާންތައް ފަހިކޮށްދެއްވުން. އަދި ހުރިހާ ގޮތަކުން ބަލާއިރުވެސް، ތަޢުލީމީގޮތުން ބެލިނަމަވެސް، އިޤްތިޞާދީ ގޮތުން ބެލިނަމަވެސް، މިހުރިހާ ރޮނގަކުންވެސް މިއަށްވުރެ ތަނަވަސް، މިއަށްވުރެ ބާއްޖަވެރި، މިއަދަށްވުރެ އުފާވެރި މާދަމާއެއް، މާތްﷲ އަޅުގަނޑުމެންނަށް ދެއްކެވުން. وما توفيقى إلّا بالله عليه توكّلت وإليه أنيب.\nوالسّلام عليــكم ورحـمــة اللّـه


Boakoh vaarey vehi Bangalore fenu adeegai | Mihaaru\nދުނިޔެ / ބެންގަލޫރު\nބޯކޮށް ވާރޭވެހި ބެންގަލޫރު "ފެނުއަޑީގައި"\nބެންގަލޫރަށް ބޯކޮށް ވާރޭވެހި ފެންބޮޑުވުމުން ހާލުގައި ޖެހިފައިވާ މީހުންނަށް ސިފައިން އެހީވަނީ. --ފޮޓޯ:އޭއެފްޕީ\n24 ނޮވެމްބަރ 2021 - 11:44\nބެންގަލޫރު (ނޮވެމްބަރު 24) - ވޭތުވެދިޔަ ތިން ދުވަހު ވަރަށް ބޯކޮށް ވާރޭވެހި އިންޑިއާގެ ޓެކްނޮލޮޖީ ހަބް ބެންގަލޫރުގައި ވަރަށް ބޮޑަށް ފެންބޮޑުވެ މީހުންގެ ގެދޮރަށާއި މުދަލަށް ބޮޑެތި ގެއްލުންތަކެއް ވެއްޖެ އެވެ.\nބެންގަލޫރުގެ އެކި ސަރަހައްދުތަކުގައިވާ ކޯރުތައް ފުރި ބަންޑުންވެގެން މަގުތަކުގައި ވެސް ފެންބޮޑުވެ މީސްމީހުންގެ ދެގޮރުގައި ވަނީ ދިރިނޫޅެވޭ ވަރަށް ފެންބޮޑުވެފަ އެވެ. ހާލުގައި ޖެހުނު މީހުންނަށް އެހީވުމަށް ސިފައިން ވަނީ ނުކުމެފަ އެވެ.\nބެންގަލޫރަށް ބޯކޮށް ވާރޭވެހި ފެންބޮޑުވުމުން ހާލުގައި ޖެހިފައި ތިބި ބައެއް ގެއެއްގެ ސިޑި މަތީގައި. --ފޮޓޯ:އޭއެފްޕީ\nފުލުހުންނާއި ސިފައިން ވަނީ، ހާލުގައި ޖެހިފައިވާ މީހުން ސަލާމަތް ކުރުމަށް، ވައި ޖަހާފައިވާ ކަނދުފަތިތައް ބޭނުންކޮށްފަ އެވެ. ރިކްޝާތަކާއި ބަސްތައް ދުއްވަން ޖެހިފައި ވަނީ ކާކޫތާ ފެނުގަ އެވެ.\n"އަހަރެމެން މި ތިބީ ގެއަށް ވަދެވޭނެ ގޮތެއް ނެތިފައި. ގޭ ދޮރުމަތީ ވަނީ ފެންބޮޑުވެފައި،" ބެންގަލޫރުގައި ދިރިއުޅޭ މީހެއް ކަމަށްވާ ރަތުނައްމާ ބުންޏެވެ. "އަހަރެމެން ކާން ބޭނުންކުރާ ހުރިހާ އެއްޗެއް ވެސް ވަނީ ގޭތެރޭގައި. ރޭ 10 ޖެހީއްސުރެ މި ތިބެނީ ގެއަށް ނުވަދެވިފައި."\nވޭތުވެދިޔަ ދުވަސްތަކުގައި އިންޑިއާގެ އެކި ހިސާބުތަކަށް ކުރަމުންދާ ވިއްސާރައިގައި 30 އަށް ވުރެ ގިނަ މީހުން ވަނީ މަރުވެފަ އެވެ. ދެކުނުގެ ކެރަލާ އަށް މިދިޔަ މަހު ކުރި ވިއްސާރައިގައި ވަނީ 42 މީހުން މަރުވެފަ އެވެ. މި މަހު ކުރީކޮޅު ޗެންނީ އަށް ކުރި ވިއްސާރައިގައި ވަނީ މަގުތަކުގައި ފެންބޮޑުވެ އެތައް ބައިވަރު ގަހެއް ވެއްޓިފަ އެވެ.\nތަޖްރިބާކާރުން ބުނަނީ ކުރިން މޫސުން ލަފާކުރަން ވެސް ނޭނގޭ މިންވަރަށް ވާރޭވެހި ފެންބޮޑު ވަނީ މޫސުމަށް އަންނަ ބަދަލުތަކުގެ ނަތީޖާއެއްގެ ގޮތުން ކަމަށެވެ.\nއިންޑިއާ ފެންބޮޑުވުން ބެންގަލޫރު\nބެންގަލޫރުގައި ވަރަށް ދިވެހިންވެސް އުޅޭ ދޯ


އިސްލާމީ ދަޥްލަތުގެ ދިރާސީ އަހަރު ނިމި އިމްތިޙާންތައް ފެށިއްޖެ – ۞ Haqqu.info\nޚަބަރު އިޖްތިމާޢީ އުޚްތުން\nޚިލާފަތުގެ ހިޔާވަހިކަމުގެ ދަށުގައި ދަރިވަރުން އިމްތިޙާންތައް ހަދަނީ\nއިސްލާމީ ދަޥްލަތުގައި، ތަޢުލީމީ އަހަރުނިމި މަދަރުސާތަކުގައި އަހަރުގެ ފަހު އިމްތިޙާންތައް ބާއްވައިފިއެވެ. އެކިއެކި ވިލާޔަތްތަކުގެ ޚަބަރުތައްނެރޭ އޮފީސްތަކުން ވަނީ އެސަރަހައްދުތަކުގެ އެކި މަދަރުސާތަކުގައި އިމްތިޙާނަށް ތައްޔާރުވާތަނާއި، ދަރިވަރުން އިމްތިޙާން ހަދަމުންގެންދާ މަންޒަރު ދައްކުވައިދޭ ފޮޓޯތައް ޢާއްމުކޮށްފައެވެ. މިޚަބަރުގައި މިހިމަނާލަނީ ނައިނަވާ، ފަލޫޖާ އަދި ކިރްކޫކް ވިލާޔަތްތަކުން ނެރުއްވާފައިވާ ފޮޓޯތަކެކެވެ. އިސްލާމީ ދަޥްލަތުގައި ދިރިއުޅެމުންދާ މީސްތަކުންނަށްވަނީ އެމީހުންގެ ދަރީން ހެޔޮގޮތުގައި ތަރުބިއްޔަތު ކުރެވޭނެ މަގުފަހިވެ، ހެޔޮގުގައި އިސްލާމީ ޙުދޫދުގެ ތެރެއިން ތަޢުލީމު އުނގެނުމަށް މަގު ތަނަވަސްވެފައެވެ. އިބްތިދާއީ މަރުހަލާގެ އިތުރުން ޘާނަވީ އަދި މަތީ ޘާނަވީއާއި ޖާމިޢީ މަރުހަލާގައި ބައިވެރިވުމުގެ ފުރުސަތުތައްވަނީ ފަހިވެފައެވެ.\nއެހެން ކާފަރު ޠާޣޫތީ ނުވަތަ މުރުތައްދު ސަރުކާރުތަކުގެ ނިޡާމްތަކުގައި ކިޔަވާ ދަރިވަރުންނާ ޚިލާފަށް، އިސްލާމީ ދަޥްލަތުގެ ދަރިވަރުން ކާފަރުންގެ ބާޠިލް ޢަޤީދާތަކާއި ފަލްސަފާތައް ކިޔަވާކަށް ނުޖެހެއެވެ. މީގެ އަހަރެއްހާ ދުވަސްކުރިން، ﷲ`ގެ ފަޟްލުވަންތަކަމާއި އިރާދަފުޅުން، އިސްލާމީ ދަޥްލަތުގެ ތަޢުލީމީ ވުޒާރާއިން ތައްޔާރުކޮށްފައިވާ މަންހަޖެއްގެ މައްޗަށް ކިޔަވައިދޭންވަނީ ފަށައިފައެވެ. އެމުޤައްރަރަކީ އިސްލާމީ ޢަޤީދާގެ މައްޗަށް ބިނާކޮށް ތައްޔާރުކުރެވިފައިވާ ޝާމިލް މަންހަޖެކެވެ. އެއީ ކީރިތި ޤުރުއާނާއި، ޙަދީޘްއާއި، ޢަރަބި ބަސް، އިނގިރޭސި ބަސް، އިސްލާމީ ޢަޤީދާ، ހިސާބު، ސައިންސް، ވިޔަފާރި ފަދަ އެކިއެކި މާއްދާތަކުގެ މައްޗަށް އެކުލެވިގެންވާ މަންހަޖެކެވެ.\nއިމްތިޙާން ކުރިއަށް ގެންގޮސްފައިވަނީ ވަރަށްވެސް ފުރިހަމައަށް ތައްޔާރުވެގެންނެވެ. އެހެނީ، އިމްތިޙާން ކަރުދާސްތައް ތައްޔާރުކޮށް، ރަނގަޅަށް އިމްތިޙާން ކަރުދާސްތައް ރައްކާކުރެވި، އިމްތިޙާން ހަދަން އަންނަ ދަރިވަރުންނަކީ ޙަޤީޤަތުގައިވެސް އެދަރިވަރުންކަން ކަށަވަރުކުރުމަށް ނިޡާމް ކަނޑައެޅި، ވަކި ވަޤުތުތަކަކު އިމްތިޙާންފެށި، ދޭދޭ ދަރިވަރުންނަށް މަކަރުނުހެދޭނެ ގޮތަށް އެކަށީގެންވާ ވަރަށް ކުދިންވަކިކުރެވޭ ޙާލުގައި އިމްތިޙާން ހަދަން ބޭތިއްބި، ވަކި ވަޤުތަކުން ނިންމައި، އިމްތިޙާން ކަރުދާސްތައް އަތުލެވި، ހެކިވެރިންގެ ޙާޟިރުގައި އިމްތިޙާން ކަރުދާސްތައް ބަންދުކުރެވޭފަދަ ގޮތަކަށް ރޭވިފައިވާކަމާއި ފުރިހަމަ ނިޡާމެއްވަނީ ޤާއިމްކުރެވިފައެވެ.\nމީގެ އިތުރުން ފާހަގަކޮށްލަން ޖެހެނީ އިމްތިޙާން ކަރުދާސްތަކުގައި ހިމެނިފައިވާ ސުވާލުތަކުގެ ފެންވަރު ރަނގަޅުކަމެވެ. ރާއްޖެއިން ޢަރަބި ބައެއް ޤައުމުތަކުގައި ކިޔަވާފައިވާ ދަރިވަރުން ބުނާ ގޮތުންނަމަ، އެއީ އެމީހުން ހަދާފައިވާ އިމްތިޙާންތަކަށްވުރެވެސް ރަނގަޅު ފެންވަރެއްގެ އިމްތިޙާންތަކެކެވެ. އެންމެހާ ޙަމްދެއްވަނީ ﷲ އަށެވެ.\nމިއީ އިސްލާމީ ދަޥްލަތަށް ތިމާގެ އާއިލާއާއެކު ހިޖްރަކުރަން އެދޭ ކޮންމެ މުޥައްޙިދަކަށް ލިބިގެންދާނެ ވަރަށްވެސް އުފާވެރި ޚަބަރެއްކަން ކަށަވަރެވެ. ﷲ` އިސްލަމީ ދަޥްލަތު އެއިލާހުގެ ދީންމަތީ އިތުރަށް ފައިތިލަ ޘާބިތުކުރައްވާ އެތަނަށް ހިޖްރަކުރުމުގެ މަގު ހުރިހާ އަޚުންނާއި އުޚްތުންނަށް ފަހިކުރައްވާށިއެވެ.\nޚިލާފަތު ކުދިން އިމްތިޙާން މަންހަޖު މަދަރުސާ ތަޢުލީމް ސްކޫލް\nގާތުން ބުއްދޭ ކުދިންނަށް އިންފެކްޝަންތައް ޖެހުމުގެ ފުރުސަތު މާ ކުޑަ


ޓީޗަރ (ބިޒިނަސް ސްޓަޑީޒް)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ސެޕްޓެމްބަރ 13 ވާ ހޯމަ ދުވަހު13:00 ގެ ކުރިން، ރެހެންދި ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު/އިމްތިހާން އޮންނާނީ 2021 ސެޕްޓެމްބަރ 15 އާއި 2021 ސެޕްޓެމްބަރ 22 އާ ދެމެދު، ރެހެންދި ސްކޫލްގައެވެ.\n29 މުހައްރަމް 1443\nޕަބްލިޝްކުރި ތާރީޚު: 06 ސެޕްޓެންބަރު 2021\nޕަބްލިޝްކުރި ގަޑި: 14:59\nސުންގަޑި: 13 ސެޕްޓެންބަރު 2021 13:00


Del Piero ge thaureefu Dybala ah - AO News\nޑެލްޕިއޭރޯގެ ތައުރީފު ޑިބާލާ އަށް\nއޭސީ މިލާންގެ ދެ ކުޅުންތެރިން ކައިރިން ޔުވެންޓަސްގެ ޕައޮލޯ ޑިބާލާ (މ) ބޯޅަ ހިފައިގެންދާން މަސައްކަތްކުރަނީ. --ފޮޓޯ: ޔުވެންޓަސް.ކޮމް\nއިޓާލިއަން ސެރިއޭގައި އޭސީ މިލާންއާ ދެކޮޅަށް ޔުވެންޓަސްގެ ޕައޮލޯ ޑިބާލާ ދެއްކި ކުޅުމަށް އެ ޓީމުގެ ލެޖެންޑް އަލެސެންދްރޯ ޑެލްޕިއޭރޯ ތައުރީފްކޮށް ވާހަކަ ދައްކައިފިއެވެ.\nޔުވެންޓަސްގެ އިތުރުން އިޓަލީގެ ގައުމީ ޓީމުގައި މޮޅު ކުޅުމެއް ދެއްކި ޑެލްޕިއޭރޯ ބުނީ ލީގުގެ އެއްވަނައިގައި އުޅޭ މިލާނާ ދެކޮޅަށް އޭނާގެ ކުރީގެ ކުލަބުގެ ފަރާތުން ތަފާތު މޮޅު އަދި އެހާމެ ޕްރޮފެޝަނަލް ކުޅުމެއް ކަމަށާއި ޑިބާލާ އަކީ ‘ޖީނިއަސް’ އެއް ކަމަށެވެ.\n“މިލާންގެ ފަރާތުން ފެނުނު ޕޮޒިޓިވް ކަންތައްތަކާއެކު އަހަރެންނަށް ހައިރާންކަން ލިބުނު. އެކަމަކު އެ ފަދަ ބޮޑު މެޗެއްގައި ވެސް ޔުވެންޓަސްގެ މިހާރުގެ ކުޅުމުގެ ވައްޓަފާޅި އޮތްގޮތުން ވެސް ނަތީޖާ ނެރުމަށްޓަކައި ރަނގަޅަށް މަސައްކަތްކުރިތަން ފެނުނު،”\n“ޔުވެންޓަސް އިން މިލާންގެ މައްޗަށް ކުރިހޯދުމުގައި ޑިބާލާ ވަނީ މުހިއްމު ދައުރެއް އަދާކޮށްފައި. އެ މެޗުގައި އޭނާގެ ހަގީގީ މަގާމުގައި ވަނީ މިޑްފީލްޑް އަދި އެޓޭކްތަކުގައި ތަފާތު ދައްކާފައި.” ޑެލްޕިއޭރޯ ބުންޏެވެ.\nޑެލްޕިއޭރޯ އިތުރަށް ބުނީ މިލާނާ ދެކޮޅަށް ޔުވެންޓަސް ކުޅުނު މެޗުގައި ޑިބާލާގެ ފަރާތުން ބޯޅަ ހިފެހެއްޓުމުގައި އާއި ޓީމުގެ އެޓޭކްތައް ބިނާ ކުރުމުގައި ވަރަށް ރަނގަޅަށް މަސައްކަތްކުރިތަން ފެނިގެންދިޔަ ކަމަށެވެ. އަދި ޔުވެންޓަސް ކަހަލަ ޓެކްނިކަލް ޓީމެއްގައި ބުރަ މަސައްކަތްތަކެއް ކުރަންޖެހޭކަން އެނގި ހުރެ އެ ޓީމުން ޖެހި ފުރަތަމަ ގޯލުގައި ވެސް އޭނާގެ ހުނަރުވެރިކަން ފެނުނު ކަމަށެވެ.\nމި ފަހަރުގެ ސީޒަނުގައި މިހާތަނަށް ކުޅުނު 15 މެޗަށްފަހު ޔުވެންޓަސް އޮތީ 30 ޕޮއިންޓާއެކު ތާވަލްގެ ހަތަރުވަނައިގައެވެ. ލީގުގެ އެއްވަނައިގައި އުޅޭ މިލާނަށް 16 މެޗުން 37 ޕޮއިންޓް ލިބިފައިވާއިރު އޭގެ އެއް ޕޮއިންޓް ފަހަތުން ދެވަނައިގައި އިންޓަ މިލާން އޮތްއިރު ތިންވަނައިގައި 33 ޕޮއިންޓާއެކު އޮތީ އޭއެސް ރޯމާ އެވެ.\nކުޅިވަރުއަލެސެންދްރޯ ޑެލްޕިއޭރޯއިޓާލިއަން ސެރިއޭއޭސީ މިލާންދުނިޔެޔުވެންޓަސްޕައޮލޯ ޑިބާލާ


America embassy Qudhus ah; alifaanah theyo elhumah noonee nuvaane | Mihaaru\nއިޒްރޭލުގެ ވެރިރަށް ތެލް އަބީބްގައި ހުންނަ އެމެރިކާ އެމްބަސީ: މި އެމްބަސީ ފަލަސްތީނުގެ ގުދުސަށް ބަދަލު ކުރުމަށް އެމެރިކާގެ އިންތިހާބީ ރައީސް ޑޮނަލްޑް ޓްރަމްޕު ވަނީ އިންތިހާބުގެ ތެރޭގައި ވައުދުވެވަޑައިގެންފައި.\nއެމެރިކާ އެމްބަސީ ގުދުސަށް: އަލިފާނަށް ތެޔޮ އެޅުމަށް ނޫނީ ނުވާނެ\n09 ޖެނުއަރީ 2017 - 08:174comments\nޓްރަމްޕްގެ އިންތިހާބީ ވައުދުތަކުގެ ތެރެއިން ވެސް އެންމެ ފާހަގަ ކޮށްލެވޭ އަދި އެންމެ ހައްސާސީ ވައުދަކީ އިޒްރޭލުގައި ހުންނަ އެމެރިކާގެ އެމްބަސީ ފަލަސްތީނުގެ ގުދުސަށް ބަދަލު ކުރުމަށް ވެފައިވާ ވައުދެވެ. އެ ގޮތުން ވެރިކަމާ ހަވާލުވެވަޑައިގަތުމަށް ފަހު، އިރުމަތީ ގުދުސަށް އެމެރިކާގެ އެމްބަސީ ބަދަލު ކުރައްވާނެ ކަމަށް ޓްރަމްޕް ވަނީ ވައުދުވެވަޑައިގެންފަ އެވެ.\nއެހެންކަމުން މި ވައުދާ މެދު މުޅި ދުނިޔެ ވެސް ވަނީ ކަންބޮޑުވެފަ އެވެ. ވަކިން ޚާއްސަކޮށް މެދުއިރުމަތީގެ ގައުމުތަކާއި އަރަބި އިސްލާމީ ގައުމުތަކެވެ. އެމެރިކާގެ ސިޔާސީ މުފައްކިރުންނާއި ޑިޕްލޮމޭޓުން ވެސް މި މައްސަލައިގައި އިންތިހާ އަށް ކަންބޮޑުވެ އެވެ.\nއެމެރިކާގެ އިންތިހާބީ ރައީސް ޑޮނަލްޑް ޓްރަމްޕް އާއި އިޒްރޭލުގެ ބޮޑުވަޒީރު ބެންޖަމިން ނަތަންޔާހޫ މިދިޔަ ސެޕްޓެމްބަރު މަހު ނިއުޔޯކްގައި ބައްދަލު ކުރައްވަނީ. --ފޮޓޯ ޖީޕީއޯ\nގިނަ ބަޔަކު ސިފަ ކުރާ ގޮތުގައި ޓްރަމްޕްގެ ސަރުކާރުން އެ ފިޔަވަޅު އަޅައިފި ނަމަ، އެޓޮމިކް ބޮމެއްގެ ސިފައިގައި މެދުއިރުމަތި ގޮވާނެ އެވެ. ދައުރު ހަމަ ކުރައްވައި މަގާމުން ވަކިވެވަޑައިގަތުމަށް ތައްޔާރުގައި ހުންނެވި އެމެރިކާގެ ޚާރިޖީ ވަޒީރު ޖޯން ކެރީ ވިދާޅުވި ގޮތުގައި އެ ގޮވުން ގޮވާނީ ހަމައެކަނި ހުޅަނގު އައްސޭރީގައި އެކަންޏެއް ނޫނެވެ.\n"މުޅި ސަރަހައްދުގައި ވަރުގަދަ ގޮވުމެއް ގޮވާނެ. ހަމައެކަނި ހުޅަނގު އައްސޭރިއަކު ވެސް ނޫން. އޭގެ ބަދަލުގައި މުޅި އިޒްރޭލުގަޔާއި މުޅި ސަރަހައްދަށް ވެސް އެ ގޮވުމުގެ އަސަރު ފެތުރިގެންދާނެ. އަހަރެމެންގެ އެމްބަސީ ހުންނާނެ ތަނަކީ ގުދުސްކަމުގައި ކަނޑައަޅައިފި ނަމަ، ދެން ނުކުންނާނީ ގައުމެއްގެ އިސްތިގުލާލާ ގުޅޭ މައްސަލަތަކެއް. އަދި ގާނޫނީ މައްސަލަތަކެއް ވެސް ކުރިމަތިވާނެ،" ސީބީއެސް ނިއުސް އަށް ދެއްވި އިންޓަވިއުއެއްގައި ޖޯން ކެރީ މިދިޔަ ހުކުރު ދުވަހު ވިދާޅުވި އެވެ.\nއޭނާ ވިދާޅުވީ އެމެރިކާ އިން އެ ފިޔަވަޅު އަޅައިފި ނަމަ، މެދުއިރުމަތީގެ ގައުމުތަކާ އެކު އެމެރިކާ އިން ދަމަހައްޓަމުން އަންނަ ގާތް ގުޅުމަށް ވަރަށް ބޮޑަށް އަސަރު ކުރާނެ އެވެ. ވަކިން ޚާއްސަކޮށް އިޒްރޭލާ އެކު ސުލްހައިގެ މުއާހަދާއެއްގައި ސޮއިކޮށްފައިވާ މިސްރާއި ޖޯޑްންއާ އެކު އޮންނަ ގުޅުމަށް ނޭދެވޭ އަސަރު ކުރާނެ އެވެ.\nއެމެރިކާގެ ޚާރިޖީ ވަޒީރު ޖޯން ކެރީ. އެމެރިކާ އެމްބަސީ ގުދުސަށް ބަދަލު ކުރަން އުޅުމަކީ ނުރައްކަލެއް ކަމަށް ވިދާޅުވި.\nއެމެރިކާގެ އެމްބަސީ ގުދުސަށް ބަދަލު ކުރާ ނަމަ، އެމެރިކާ އިން މީގެ ކުރިން އިއުލާން ކޮށްފައިވާ ސިޔާސަތެއް އަނބުރާ ގެންނަން ޖެހެ އެވެ. އެއީ ފަލަސްތީނުގެ ބިމުގައި އިޒްރޭލާއި ފަލަސްތީނުގެ ނަމުގައި ވަކި ދެ ދައުލަތް ގާއިމް ކުރުމުގެ ސިޔާސަތެވެ.\n"އެކަމަކު އެ ސިޔާސަތު އަނބުރާ ގެނައުމަކީ، އަހަރެމެންގެ ގާތް ރަހްމަތްތެރިޔާ އިޒްރޭލަށް ކުރިމަތިވާ ވަރަށް އާދަޔާ ޚިލާފު ނުރައްކަލަކަށް ވާނެ. މީގެ އެންމެ އާދައިގެ ހަގީގަތަކީ، ޔަހޫދީންނަށް ވުރެ ޔަހޫދީން ކަމުގައި ނުވާ ގިނަ ބަޔަކާ އެކުގައި އެކުވެރި އެއް ދައުލަތެއް އުފައްދައިގެ ޑިމޮކްރެސީއެއްގެ ގޮތުގައި ވެސް އަދި ޔަހޫދީ ދައުލަތެއް ގޮތުގައި ވެސް ދެމިއޮތުމަކީ މުސްތަހީލު ކަމެއް. އެކަމެއް އެ ގޮތަކަށް ނުކުރެވޭނެ،" ކެރީ ވިދާޅުވި އެވެ.\nއިޒްރޭލާ އެކު ސުލްހައިގެ މުއާހަދާއެއް ގާއިމް ކޮށްފައިވާ ޖޯޑްން އިން ސިފަކުރާ ގޮތުގައި ގުދުސްއަކީ އިސްލާމީ ދުނިޔެ އާއި ހުޅަނގާ ދެމެދު ދަމާލެވިފައިވާ ރަތް ރޮނގެވެ. އެހެންކަމުން އިޒްރޭލުގައި ހުންނަ އެމެރިކާ އެމްބަސީ ގުދުސަށް ބަދަލު ކުރުން ވެގެންދާނީ، އެ ރަތް ރޮނގު ހުރަސްކުރުން ކަމުގަ އެވެ.\nޖޯޑްންގެ އިންފޮމޭޝަން މިނިސްޓަރު މުހައްމަދު މުމާނީ ވިދާޅުވާ ގޮތުގައި ޓްރަމްޕްގެ ސަރުކާރުން އެ ނުބައި ފިޔަވަޅު އަޅައިފިއްޔާ، އިސްލާމީ އަރަބި ދުނިޔޭގެ މަގުތަކުގައި ހުޅު ފަޅައިގެން ދާނެ އެވެ. އަދި އެކަން ވެގެންދާނީ ދީނުގެ ނަމުގައި ހައްދުފަހަނަޅާފައިވާ މީހުންގެ އެ ފަދަ ހަރަކާތްތައް ފުޅާ ކުރުމަށް ދެވޭ ރަނުގެ ހަދިޔާއަކަށެވެ. އެކަން އެމެރިކާ އިން އެ ފިޔަވަޅު އެޅިޔަ ނުދިނުމަށް ކުރެވެން ހުރި ހުރިހާ ކަމެއް ކުރާނެ ކަމަށް އޭނާ ވިދާޅުވި އެވެ.\nޖޯޑްން އަކީ މެދުއިރުމަތީގެ ގައުމުތަކުގެ ތެރެއިން އިޒްރޭލާއި އެމެރިކާއާ އެކު ގާތް ގުޅުމެއް ދަމަހައްޓަމުން އަންނަ ގައުމެކެވެ. އަދި ގުދުސްގެ އިރުމަތީ ފަޅީގައި ހުންނަ މުސްލިމުންގެ ފުރަތަމަ ގިބްލަ ކަމުގައިވާ އަލް މަސްޖިދުލް އަގްސާގެ ހުރިހާ ކަމެއްގެ ޒިންމާ އުފުލާ ރަސްމީ ފަރާތަކީ ޖޯޑްން ސަރުކާރެވެ.\nއިރުމަތީ ގުދުސްއަކީ އިޒްރޭލުގެ ބައެއް ކަމުގައި އިޒްރޭލު ސަރުކާރުން ވަނީ މީގެ އަހަރުތަކެއް ކުރިން އިއުލާން ކޮށްފަ އެވެ. ނަމަވެސް ބައިނަލްއަގުވާމީ ދުނިޔެ މިހާތަނަށް އެކަން ގަބޫލެއް ނުކުރެ އެވެ.\nއެހެންކަމުން އިޒްރޭލުގައި ހުންނަ އެމެރިކާ އެމްބަސީ އިރުމަތީ ގުދުސަށް ބަދަލު ކުރުން ވެގެންދާނީ ފަލަސްތީނުގެ ހުއްދައެއް ނެތި ފަލަސްތީނުގެ ބިމަކަށް ބަދަލު ކުރުން ކަމުގަ އެވެ. އެއީ ބައިނަލްއަގުވާމީ ގާނޫނުތައް ބުނާ ގޮތުން، އެހެން ގައުމެއްގެ އިސްތިގުލާލަށް އަރައިގަތުން ކަމުގައި ނޫނީ ނުވާނެ އެވެ.\nއިތުރު ލިޔުންތައް އެމެރިކާ އިޒްރޭލް ފަލަސްތީން މިސްރު ޖޯން ކެރީ ޑޮނަލްޑް ޓްރަމްޕް\nސީސީ އާއި އައްބާސް މިއަދު ބައްދަލުކުރައްވަނީ


Salah ge 100 vana goal aaeku furihama molheh, Elliot ge kudahulhu nehtti team ah maayooskan - One Online\nސަލާހާއި އާނޯލްޑް --- ފޮޓޯ/ ގެޓީ\nސަލާހުގެ 100 ވަނަ ގޯލާއެކު ފުރިހަމަ މޮޅެއް! އެލިއޮޓުގެ ކުޑަހުޅު ނެއްޓި ޓީމަށް މާޔޫސްކަން\nލިވަޕޫލްގެ މިސްރު ތަރި، މުހައްމަދު ސަލާހް ލިވަޕޫލް ޖާޒީގައި ޖެހި 100 ވަނަ ގޯލާއެކު ރޭ އެޓީމުން 3-0 އިން ލީޑްސް ބަލިކޮށްފިއެވެ.\nލީޑްސްގެ ދަނޑުގައި ރޭ ކުޅުނު މެޗު ލިވަޕޫލުން ފަސޭހަކަމާއެކު ކާމިޔާބުކޮށްފައިވާއިރު، އެ މެޗުން ލިބުނު މޮޅާއެކު އުފާވެރިކަމުގައި ތިބި ލިވަޕޫލަށް ރޭގެ މެޗުން ލިބުނު މާޔޫސް ކަމަކީ އުންމީދީ ކުޅުންތެރިޔާ ހާވީ އެލިއޮޓަށް ލިބުނު ނުރައްކާތެރި އަނިޔާއެވެ. ދެވަނަ ހާފްގައި ލީޑްސްގެ ޕާސްކަލް ސުޓުރުޖިކް ކުރި ޓެކުލަކުން އެލިއޮޓްގެ ފައިގައި މަޑު މަޑުން ޖެހިލުމާއެކު، އޭނާގެ ފައި ފެނުނީ ކުޑަހުޅުން ނެއްޓިގެން ދިޔަތަނެވެ.\n"އެއީ ވަރަށް ނުރައްކާތެރި އަނިޔާއެއް. ކުޑަހުޅު ނެއްޓިގެން ދިޔައީ، މިހާރު ވަނީ އަޅުވާފަ. ވަގުތުން ހޮސްޕިޓަލަށް ގެންގޮސް ފަރުވާ ދެމުން ގެންދިޔަ. އަހަރެމެން ދެން ޖެހޭނީ އެލިއޮޓަށް ވާ ގޮތެއް ބަލަން އިންތިޒާރުކުރަން. އެނބުރި ދަނޑަށް ނެރުމަށް ކުރަން ޖެހޭ ހުރިހާ މަސައްކަތެއް ކުރާނަން،" ރޭގެ މެޗަށްފަހު ޔާގަން ކްލޮޕް ބުނެފައިވެއެވެ.\nލިވަޕޫލުގެ ޔޫތު ސިސްޓަމްގެ ތެރެއިން ސީނިއާ ޓީމަށް ނުކުތް އެލިއޮޓަށް މިއީ އޭނާ ވިދާލުމަށް ލިބުނު އެންމެ މުހިއްމު ސީޒަނެވެ. މިހާތަނަށް ސީޒަންގައި ލިވަޕޫލް ކުޅުނު ތިން މެޗުގައިވެސް އެލިއޮޓް ފުލްކޮށް ކުޅެފައިވާއިރު، އުމުރުން 18 އަހަރުގައި ބޮޑު އަނިޔާއެއް ލިބުން ވެގެން ދާނީ އޭނާއަށް އުނދަގޫ ހާލަތަކަށެވެ.\nލިވަޕޫލުން ރޭގެ މެޗު ޑޮމިނޭޓް ކޮށް، ލީޑްސް ކައިރީ އެޓޭކިން ފުޓުބޯޅައެއް ކުޅެފައިވާއިރު، ހަމަލާއަކަށްފަހު ހަމަލާއެއް އެޓީމުން އުފެއްދިއެވެ. ސަލާހުގެ ގޯލުން ލިވަޕޫލް މެޗުގެ ލީޑު ނަގާފައިވާއިރު، ދެވަނަ ގޯލް ޖެހީ ފަބީނިއޯ އެވެ. ކޯނަރެއްގެ އެހީގައި ފަބީނިއޯ ދެވަނަ ގޯލު ޖަހާފައިވާއިރު، އެތަކެއް ފުރުސަތެއް އޭގެ ފަހުންވެސް ލިވަޕޫލް ތަނަވަސް ކުރިއެވެ.\nހާއްސަކޮށް ސަޑިއޯ މާނޭ އާއި ޑިއޭގޯ ޖޮޓާ މުޅިން ހުސް ފުރުސަތުތަކެއް ބޭކާރު ކޮށްލިތަން ވެސް ފެނިގެން ދިޔައެވެ. އެތަކެއް ފުރުސަތަކަށްފަހު ލިވަޕޫލްގެ ތިންވަނަ ގޯލް ޖެހީވެސް މާނޭ އެވެ. ލިވަޕޫލް މިވަގުތު ތިންވަނައިގައި އޮތްއިރު، އެޓީމަށް ވަނީ އެއްވަނައިގައި އޮތް މެންޗެސްޓާ ޔުނައިޓެޑާއި ޗެލްސީއާ އެއްވަރަށް 10 ޕޮއިންޓް ލިބިފައެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ ލިވަޕޫލް މުހައްމަދު ސަލާހު


GA. Gai alhan hamajessi 750 Housing unit ehbbasvi gothah rahrrashah bahaifi - One Online\n''އުތުރު ހުވަދޫ މަހާސިންތާ'' ގެ ނަމުގައި ގއ. އަތޮޅުގައި ބޭއްވި މަހާސިންތާ ނިންމުމުގެ ރަސްމިއްޔާތު --- ފޮޓޯ/ ގއ. އަތޮޅު ކައުންސިލު\n''އުތުރު ހުވަދޫ މަހާސިންތާ'' ގެ ނަމުގައި ގއ. އަތޮޅުގައި ބޭއްވި މަހާސިންތާ ނިންމުމުގެ ރަސްމިއްޔާތު--- ފޮޓޯ/ ގއ. އަތޮޅު ކައުންސިލު\nގއ. ގައި އަޅަން ހަމަޖެއްސި 750 ހައުސިން ޔުނިޓު އެއްބަސްވި ގޮތަށް ރަށްރަށަށް ބަހައިފި\nބޯހިޔާވަހިކަމުގެ ސިޔާސަތުގެ ދަށުން ގއ. އަތޮޅުގައި ސަރުކާރުން އަޅަން ނިންމި 750 ހައުސިން ޔުނިޓު، ރަށު ކައުންސިލުތަކުން އެއްބަސްވި ގޮތަށް ރަށްރަށަށް ބަހައިފިއެވެ.\nރަށު ކައުންސިލުތަކުން އެގޮތަށް އެއްބަސްވެފައިވަނީ، އަތޮޅު ކައުންސިލުން އިންތިޒާމުކޮށްގެން، މިދިޔަ ބުރާސްފަތި ދުވަހުން ފެށިގެން ހޮނިހިރު ދުވަހުގެ ނިޔަލަށް ކުރިއަށް ގެންދިޔަ ''އުތުރު ހުވަދޫ މަހާސިންތާ'' ގައެވެ.\n''ވަން'' އަށް މައުލޫމާތު ދެއްވަމުން ގއ. އަތޮޅު ކައުންސިލުގެ ރައީސް އަހުމަދު ފުވާދު ވިދާޅުވީ، އަތޮޅު ކައުންސިލުން އިންތިޒާމުކޮށްގެން އެއަތޮޅު ދާންދޫގައި ބޭއްވި މަހާސިންތާގައި 750 ހައުސިން ޔުނިޓު، ރަށްރަށަށް ބެހުމުގައި ހުރި މައްސަލަތަކާ މެދު މަޝްވަރާކޮށް ރަށު ކައުންސިލުތަކުން އެއްބަސްވާގޮތަށް ހައުސިން ޔުނިޓުތައް ބަހާފައިވާ ކަމަށެވެ.\n750 ހައުސިން ޔުނިޓު ރަށްތަކަށް ބަހާފައިވަނީ ރަށްރަށުގެ އާބާދީގެ ނިސްބަތުން ކަމަށް އޭނާ ވިދާޅުވިއެވެ. އެގޮތުން ވިލިނގިއްޔަށް 315 ހައުސިން ޔުނިޓު، ދާންދޫއަށް 118 ހައުސިން ޔުނިޓު އަދި ގެމަނަފުއްޓަށް 105 ހައުސިން ޔުނިޓް ދިނުމަށް ނިންމާފައިވާކަމަށް ފުވާދު ވިދާޅުވިއެވެ. އަދި 212 ހައުސިން ޔުނިޓު ބަހާފައިވަނީ އާބާދީ އެންމެ މަދު ހަ ރަށަށް ކަމަށް ވިދާޅުވިއެވެ.\nގއ. އަތޮޅުގެ ނުވަ ރަށަކަށް އަމާޒުކޮށްގެން ކުރިއަށް ގެންދާ އެމަޝްރޫއުގެ ދަށުން މީހުންނަށް ދޫކޮށްފައިވާ ގޯތި ތަކުގައި އިމާރާތްކުރަން ސަރުކާރުން ހަމަޖައްސާފައިވަނީ ތިން ކޮޓަރި، ތިން ފާހާނާ، ބަދިގެ އަދި ސިޓިންރޫމު ހިމެނޭ ގޮތަށް 750 ހައުސިން ޔުނިޓެވެ.\nހައުސިން ޔުނިޓުތައް އަޅައިދެނީ އިމާރާތަށް މީހުން ވަނުމަށްފަހު، ޑައުންޕޭމަންޓަކާ ނުލައި ދިގު މުއްދަތަށް ފައިސާ ދައްކައި ހަލާސްކުރާ ގޮތަށެވެ. އެމަޝްރޫއުގެ އަމަލީ މަސައްކަތް އަންނަ މަހު ފެށޭނެ ކަމަށް ފުވާދު ވިދާޅުވިއެވެ.\nގއ. އަތޮޅުގެ ނުވަ ރަށަށް 750 ހައުސިން ޔުނިޓު ހަމަޖެއްސި ނަމަވެސް އެ އަތޮޅުގައި އަދިވެސް ހައުސިން ޔުނިޓު ބޭނުންވާ 1350 މީހުން އެބަތިއްބެވެ.\nފުވާދު ވިދާޅުވި ގޮތުގައި އެކަން ސަރުކާރުގެ ސަމާލުކަމަށް ގެނައުމުން ދެންކުރިއަށް ގެންދާ މަޝްރޫއުއެއްގައި އިތުރު ހައުސިން ޔުނިޓުތައް އެޅުމާ މެދު ގޮތެއް ނިންމައި ހައްލު ހޯދުމަށް މަސައްކަތް ކުރާނެ ކަމަށް ހައުސިން މިނިސްޓްރީން ވިދާޅުވެފައިވެ އެވެ.\nރައްޔިތުންނަށް ދިމާވެފައިވާ ބޯހިޔާވަހިކަމަށް ހައްލު ހޯދައިދިނުމުގެ ގޮތުން އަތޮޅުތަކުގައި 5000 ހައުސިން ޔުނިޓު އަޅައިދެއްވުމަކީ ރައީސް އިބްރާހީމް މުހައްމަދު ސޯލިހުގެ ވައުދެކެވެ.\nއަތޮޅުގެ ރަށްރަށުގައި ހިންގަން ހަމަޖެހިފައިވާ ތަރައްގީގެ މަޝްރޫއުތަކުގެ އެއްބަސްވުންތަކުގައި ސޮއިކުރުން--- ފޮޓޯ/ ގއ. އަތޮޅު ކައުންސިލު\nގއ. އަތޮޅުގެ ކޮންމެ ރަށަކަށް ފަސްޓްއެއިޑު ކިޓެއް އަތޮޅު ކައުންސިލުން ހަދިޔާކުރުން--- ފޮޓޯ/ އަތޮޅު ކައުންސިލު\nމަހާސިންތާގައި އަތޮޅުގެ ރަށްރަށުގެ މެދުގައި ހުރި ބޮޑެތި ގިނަ މައްސަލަތަކަށް ހައްލު ލިބިގެން ދިޔަކަމަށް ފުވާދު ވިދާޅުވިއެވެ. އަދި މަހާސިންތާގައި އަތޮޅު ކައުންސިލުން އަތޮޅުގައި ހިންގަން ހަމަޖައްސާފައި ހުރި ތަރައްގީގެ މަޝްރޫއުތަކުގެ އެއްބަސްވުންތަކުގައި ސޮއިކޮށްފައިވާކަމަށްވެސް އޭނާ ވިދާޅުވިއެވެ.\nމީގެއިތުރުން މި މަހާސިންތާގައި އަތޮޅުގެ ކޮންމެ ރަށަކަށް ފަސްޓްއެއިޑު ކިޓެއް އަތޮޅު ކައުންސިލުން ރަށު ކައުންސިލުތަކަށް ވަނީ ހަދިޔާކޮށްފައެވެ. މަހާސިންތާގައި މައުލޫމާތު ދެއްވީ ސިވިލް ސާވިސްކޮމިޝަނާއި ޔޫތު މިނިސްޓްރީއާއި އީޕީއޭ، ޑިޒާސްޓާ، ފިޝަރީޒު މިނިސްޓްރީ، ޕޮލިސް، ޓްރާންސް ޕޭރެންސީ އޮފް މޯލްޑިވްސްގެ ތަޖުރިބާކާރުންނެވެ.\nގުޅޭ ޓެގު ހައުސިން މިނިސްޓްރީ ގއ. އަތޮޅު\nގެނބިގެން ހާލު ދެރަވި ކުއްޖަކަށް ފަރުވާ ދެނީ


ރަސޫލުﷲ صلى اللّه عليه وسلم ގެ ދަރިކަނބަލުން ޒައިނަބު رضي الله عنها – DhiSalafiyyah\nޒައިނަބު رضي الله عنها އަކީ ރަސޫލުﷲ صلى اللّه عليه وسلم ގެ ދޮށީ ދަރިކަނބަލުންނެވެ. އެކަމަނާގެ މަންމާފުޅު، ޚަދީޖާ رضي الله عنها ގެ ޙަޔާތްޕުޅުގައި އެކަމަނާގެ މަންމަފަރާތު ބޮޑުދައިތަގެ ދަރިކަލުން އަބުލްޢާޞްއާ ކައިވެނި ބައްލަވައިގެންނެވިއެވެ. އަދި އެކަމަނާއަށް ދެބޭފުޅުން ލިބިލެއްވިއެވެ. އެއީ އުމާމާ އާއި ޢަލީއެވެ. ފާޠިމަތުގެފާނު އަވަހާރަވުމުން ޢަލީގެފާނު އުމާމާއާ ކައިވެނި ބައްލަވައިގެންނެވިއެވެ. އަދި ފަތަޙައިގެ ދުވަހު ނަބިއްޔާ صلى اللّه عليه وسلم ގެ ސަވާރީގެ ފަހަތުގައި އިންނެވީ ޢަލީ ބުން ޢަބުލްޢާސްއެވެ. ލަފާކުރެވޭގޮތުގައި ޢަލީވަނީ ތުއްޕުޅުއިރު އަވަހާރަވެފައެވެ.\nއަބުލްޢާޞް ޒައިނަބުގެފާނާ ކައިވެނިބައްލަވައިގެންނެވީ ރަސޫލުﷲ صلى اللّه عليه وسلم ނަބީކަމާއިގެން ފޮނުއްވުމުގެ ކުރިންނެވެ. ޒައިނަބުގެފާނު އިސްލާމްވެވަޑައިގެންނެވުމަށްފަހު ހިޖުރަ ކުރެއްވިއެވެ. އެއީ ފިރިކަލުން އިސްލާމުވުމުގެ ހައަހަރު ކުރިންނެވެ.\nޢާއިޝާ رضي الله عنها ގެ އަރިހުން ރިވާވެގެން އައިސްފައިވެއެވެ. އަބުލްޢާޞް މުޝްރިކެއްގެ ގޮތުގައި ބަދުރު ހަނގުރާމައިގައި ބައިވެރިވިއެވެ. އަދި ޢަބްދުﷲ ބުން ޖުބައިރުލް އަންޞާރިއްޔު، އަބުލްޢާޞް އަސީރުކުރެއްވިއެވެ.\nޢާއިޝާ رضي الله عنها ގެ އަރިހުން ރިވާވެގެން އައިސްފައިވެއެވެ. މައްކާގެ އަހުލުވެރިން އެބައިމީހުންގެ ތެރެއިން އަސީރު ކުރެވުނު މީހުންގެ ފިދުޔަ ފޮނުވިއެވެ. ރަސޫލުﷲ صلى اللّه عليه وسلم ގެ ދަރިކަނބަލުން ޒައިނަބު އަބުލްޢާޞް ބުނުލް ރަބީޢުގެ ފިދުޔައެއްގެ ގޮތުގައި ހާރެއް ފޮނުއްވިއެވެ. އެއީ އެކަމަނާ އަބުލްޢާޞްއާ ކައިވެނި ބައްލަވައިގެންނެވުމުން ޚަދީޖާ رضي الله عنها ދެއްވި ހާރެކެވެ. ފަހެ، ރަސޫލުﷲ އަށް އެހާރު ފެނިވަޑައިގަތުމުން އެކަލޭގެފާނަށް ވަރަށް އަޘަރުކުރައްވައި ހިތްޕުޅު މަޑުވެގެންދިޔައެވެ. އަދި އެކަލޭގެފާނު ޙަދީޘްކުރެއްވިއެވެ.\n«إِنْ رَأَيْتُمْ أَنْ تُطْلِقُوا لَهَا أَسِيرَهَا، وَتَرُدُّوا عَلَيْهَا الَّذِي لَهَا»\nމާނައީ: ” އެކަމަނާގެ އަސީރު ދޫކޮށްލައްވާ އެކަމަނާއަށްވާ އެތި (އެބަހީ: ހާރު) އެކަމަނާއަށް ރައްދު ކުރެއްވުމަށް ތިޔަބޭކަލުންނަށް ފެނިވަޑާއިގަންނަވާ ހެއްޔެވެ؟”\nއެހިނދު އެކަލޭގެފާނުގެ ޞަޙާބީން ދެންނެވިއެވެ. “އާދޭހެވެ.” [رواه أبو داود]\nއެކަމަނާ އަވަހާރަވީ ހިޖުރައިން 8 ވަނަ އަހަރުގެ ކުރީކޮޅުގައެވެ.\nމަޞްދަރު: سير أعلام النبلاء / الجزء الثاني / ص: ٢٤٦-٢٥٠


އަންހެން ސިފައިންގެ ޚިދުމަތަށް 30 އަހަރު ފުރުން ފާހަގަކުރުމަށް ޝަރަފުގެ ހިނގާލުމެއް ބާއްވައިފި\n29 މާރޗް 2019 20:29\nއަންހެން ސިފައިންގެ ޚިދުމަތަށް 30 އަހަރު ފުރުން ފާހަގަކުރުމަށް ޝަރަފުގެ ހިނގާލުމެއް މާލޭ ސިޓީގައި މިއަދު ބާއްވައިފިއެވެ.\nމިއަދު ހަވީރު 16:15 ގައި ބޭއްވި ޝަރަފުގެ ހިނގާލުމުގައި މިހާރު ސިފައިންގެ ޚިދުމަތުގައި ތިއްބެވި އަންހެން ސިފައިންގެ އިތުރުން ސިފައިންގެ ޚިދުމަތަށް އެންމެ ފުރަތަމަ ވެންނެވި 65 އަންހެން ސިފައިންގެ ތެރެއިން 40 ކަނބަލުން ބައިވެރިވެފައިވެއެވެ. މި ޝަރަފުގެ ހިނގާލުމުގެ ކޮމާންޑަރަކަށް ހުންނެވީ މޭޖަރ ޙައްވާ ޝެނީންއެވެ.\nއަންހެން ސިފައިންގެ ޚިދުމަތަށް 30 އަހަރު ފުރުން ފާހަގަކުރުމަށް ބޭއްވި ޝަރަފުގެ ހިނގާލުން، ދިވެހި ރާއްޖޭގެ ރައީސުލްޖުމްހޫރިއްޔާ އަދި ސިފައިންގެ އެންމެ މަތީވެރިޔާ އިބްރާހީމް މުޙައްމަދު ޞާލިޙްގެ ދެކަނބަލުން ވަނީ ބައްލަވާލައްވާފައެވެ.\nމި ޝަރަފުގެ ހިނގާލުން ބޭއްވި މަގުތަކުގެ އެކި ސަރަޙައްދުތަކުގައި ޝަރަފުގެ ހިނގާލުން ހުއްޓި ސިފައިންގެ ބޭންޑުގައި ރާގުތައް ވަނީ ކުޅެފައެވެ. މިއަދު ބޭއްވި ޝަރަފުގެ ހިނގާލުމަށް އާންމުންގެ ވަރަށް ބޮޑު ތަރުޙީބެއް ވަނީ ލިބިފައެވެ.


STO Supermart in wholesale promotion eh fashaifi | Mihaaru\nއެސްޓީއޯ ސުޕަމާޓުގެ ހޯލްސޭލް ސެންޓަރުން: ޕްރޮމޯޝަން ކުރިއަށް ދާނީ ޖޫން މަހުގެ 14 ވަނަ ދުވަހުގެ ނިޔަލަށް.\n19 އެޕްރީލް 2018 - 11:23\nއެސްޓީއޯ ސުޕަމާޓްގެ ހޯލްސޭލް ސެންޓަރުން "ހޯލްސޭލް ޕްރޮމޯ"ގެ ނަމުގައި، ގަނޑުކޮށް މުދާ ނަގާ ވިޔަފާރިވެރިންނަށް ޚާއްސަ ޕްރޮމޯޝަނެއް ފަށައިފި އެވެ.\nޖޫން މަހުގެ 14 ވަނަ ދުވަހުގެ ނިޔަލަށް ކުރިއަށް ގެންދާ މި ޕްރޮމޯޝަންގައި ބަައިވެރިވެވޭނީ، ސުޕަމާޓްގެ ހޯލްސޭލް ސެންޓަރުން 1،500ރ. އިން މަތީގެ ވިޔަފާރިކުރާ މީހުންނަށެވެ. ޕްރޮމޯޝަނުގައި ބައިވެރިވާ ކޮންމެ މީހަކަށް ވެސް ކޫޕަނެއް ދޫކުރާ އިރު، ގުރުއަތުން އެއް ވަނަ އަށް ހޮވޭ މީހަކަަށް އިނާމެއްގެ ގޮތުން ހިޓާޗީ 18,000 ބީޓީޔޫގެ އޭސީ، 55 އިންޗީގެ ފިލިޕްސް ޓީވީ އަދި ސެންފޯޑު ޗިލާއެއް ލިބޭނެ އެވެ.\nދެ ވަނަ އަށް ހޮވޭ މީހަކަށް އިނާމެއްގެ ގޮތުން ހިޓާޗީ 12,000 ބީޓީޔޫ އޭސީ، 55 އިންޗީގެ ފިލިޕްސް ޓީވީ އަދި ވާވޭ ފޯނެއް ލިބޭނެ އެވެ. އަދި ތިން ވަނަ އަށް ހޮވޭ މީހަކަށް އިނާމެއްގެ ގޮތުން ހިޓާޗީ 9,000 ބީޓީޔޫ އޭސީ، 49 އިންޗީގެ ފިލިޕްސް ޓީވީއެއްގެ އިތުރުން ސެންފޯޑު މައިކްރޯވޭވް އަވަނެއް ލިބޭނެ އެވެ.\nއެސްޓީއޯ ސުޕަމާޓުގެ ހޯލްސޭލް ސެންޓަރުން: ޕްރޮމޯޝަން ޚާއްސަ ކޮށްފައިވަނީ ސުޕްމާޓުން ރާއްޖެ އަށް އެތެރެކޮށް ހޯލްސޭލް ކުރާ 39 ބްރޭންޑުގެ އުފެއްދުންތަކަށް.\nއޭގެ އިތުރުން ވެސް 10 ނަސީބުވެރިން ހޮވައި އިނާމު ދޭނެ އެވެ. އެ މީހުންނަށް އިނާމުގެ ގޮތުގައި ލިބޭނީ އެސްޓީއޯ ސުޕަމާޓުން ރާއްޖެ އެތެރެކުރާ ބްރޭންޑްތަކުގެ ތެރެއިން ކޮންމެ ވެސް ބްރޭންޑެއްގެ ކޭހެކެވެ.\nއެސްޓީއޯ އިން ބުނީ މި ޕްރޮމޯޝަން ޚާއްސަ ކޮށްފައިވަނީ ސުޕަމާޓުން ރާއްޖެ އަށް އެތެރެކޮށް ހޯލްސޭލް ކުރާ 39 ބްރޭންޑުގެ އުފެއްދުންތަކަށް ކަމަށެވެ. އެ ބްރޭންޑްތަކުގެ ތެރޭގައި ޔޫރަޕް، އޭޝިޔާ، މެދުއިރުމަތި އަދި އެފްރިކާ ބައްރުގެ ބްރޭންޑްތައް ހިމެނެ އެވެ. އަދި އެ އުފެއްދުންތަކުގެ ތެރޭގައި ކައްކާ ތެޔޮ، ސަންފްލާވާ ތެޔޮ، ބާސްމަތީ ހަނޑޫ، ގެރިކިރު، ތަފާތު ވަައްތަރުގެ ޖޫސް، ހިކި ކިރު، ޕާސްތާ، ޓޮމާޓޯ ޕޭސްޓް، ކޯން ފްލެކުސް، ސްޕެގެޓީ، ރައިބީނާ، ޑްރިންކިން ޔޯގަޓް، ސައިފަތް އަދި އަނބު ދަޅު ހިމެނެ އެވެ.\nއަލްނޫރް ހިކިކިރުގެ ޚާއްސަ އަގުތަކެއް


Dhe touristegge sufuraa ah Dhivehi keun | Mihaaru\nލައިފްސްޓައިލް / މީހުން\nދެ ޓޫރިސްޓެއްގެ ސުފުރާ އަށް ދިވެހި ކެއުން\nސްޓީވް އާއި ގޯކީ.\n01 ޖެނުއަރީ 2022 - 10:52\nޓޫރިސްޓް މަންޒިލެއްގެ ގޮތުގައި ރާއްޖެ ވަރަށް މަޝްހޫރެވެ. އެހެންވެ ދުނިޔޭގެ އެކި ހިސާބުތަކުން ރާއްޖެ އަށް އެތައް ބަޔަކު އާދެ އެވެ. އޭގެ ތެރެއިން މި ފަހަރު މި ދެމަފިރިންގެ ވާހަކަ ހާއްސަ އެވެ. މިއީ އެމެރިކާ އަށް އުފަން ސްޓީވް އާއި އޭނާގެ ތުރުކީ އަންހެނުން ގޮކީގެ ރާއްޖެ ދަތުރުގެ ތެރެއިން ބައެކެވެ.\nދެމަފިރިން "ޓްރެވެލް އިންޓަސޭންޓް: ގޯކީ އެންޑް ސްޓީވް" ގެ ނަމުގައި ހަދާފައިވާ ޔޫޓިއުބް ޗެނެލްގައި މި ވަނީ އެ މީހުން ތަޖުރިބާކިރި ދިވެހި ކެއުންތަކާ ބެހޭ ވާހަކަތަކެއް ކިޔައި ދީފަ އެވެ. ދެމަފިރިންގެ ޗެނެލުގައި ގެނެސްދިން ދުވެހި ކާނާގެ އެޕިސޯޑް "8 ލޯކަލް ފުޑްސް: މޯލްޑިވިއަން ފުޑް ޓުއާ" ގެ ތެރެއިން އެ މީހުން ތިބި ކޮންރެޑް މޯލްޑިވްސް ރިސޯޓުން ކެއި ދިވެހި 8 ކާނާއެއްގެ ވާހަކަ މީގައި ގެނެސް ދީފައިވެ އެވެ.\nސްޓީވް އާއި ގޯކީގެ ކަރުބުޑުގައި ލައްވައިލި ދިވެހި ރަހަތަކުގެ ތެރޭގައި ރޮއްޓާއި ދޮންރިހަ އާއި ބަތާއި އާދައިގެ ރޮއްޓާއި ހުނިރޮއްޓާއި ތަރުކާރީ ރިހަ މާސި ސަމްބާލާއި ކުކުޅު ރިހަ އަދި ލުއި ކާނާއެއްގެ ގޮތުގައި ފާހަގަކޮށްލެވޭ ކުޅިރޮށި ފަދަ އެއްޗެހި ހިމެނެ އެވެ.\nދެ މީހުން ވެސް ބުނި ގޮތުގައި ދިވެހި ކެއުން ސާދާވެފައި ރަހަ ވެސް ވަރަށް މީރެވެ. އަދި ދިވެހި ކެއުމުގެ ހާއްސަ ރަހައަކަށް އެ މީހުންނަށް ފާހަގަކުރެވުނީ ދިވެހިންނަކީ އާންމުކޮށް ކުޅިކޮށްކާ ބައެއްކަމެވެ. އެހެންވެ މިރުހަކީ ދިވެހި ކެއުމާ އެންމެ ރައްޓެހި އެކައްޗެވެ.\nނިއު ޔޯކްގެ ބިޒީ ލައިފާ ދުރަށް ޖެހިލައި ސްޓީވް އާއި ގޯކީ މިހާރު ކުރާ ކަމަކީ ދުނިޔޭގެ އެކި ތަންތަނަށް ދަތުރުކުރުމެވެ. ރާއްޖޭގެ ތަޖުރިބާ އެ މީހުންނަށް ވަރަށް ސަޅި އެވެ. އެހެންވެ ރާއްޖޭގެ މީހުން ދިރިއުޅޭ ރަށްތަކަށް ވެސް ޒިޔާރަތްކޮށް، ދިރިއުޅުމުގެ ވައްޓަފާޅި ބަލާލައި، އިތުރަށް ދިވެހި ކެއުންތަކުގެ ރަހަ ބަލައިލަން ބޭނުންވާ ވާހަކަ ވެސް ބުންޏެވެ.\nދެމަފިރިންގެ ޔޫޓިއުބް ޗެނެލްގައި އަންނަނީ އެކި ގައުމުތަކަށް އެ މީހުން ކުރާ ދަތުރުގެ ތަޖުރިބާތަކާއި ހަރަދު ކުޑަކޮށް ދަތުރުކޮށްލެވޭނެ ގޮތްގޮތުގެ ވާހަކަ ވެސް ކިޔައިދެމުންނެވެ.\nދިވެހިރާއްޖެ ޓޫރިސްޓުން ޓޫރިޒަމް ތުރުކީ ދިވެހި ކާނާ އެމެރިކާ\n2 ކޮމެންޓް, 19 ރިއެކްޝަންސް\nދޮންމީހަކު ރާއްޖެއައިސް ފޮޑިއެއް ޖެހިޔަސް ވާނެ އެވާހަކަ ލިޔަން\nމިކަހަަ ޚަބަރުތަކުން ގައުމު ކުޑަކޮށްލަނީތި. ދިވެހި ކެއުމުމެއްގެ ވާހަކަ ޔޫޓިއުބް ބްލޮގާއެއް ޔޫޓިއުބް ކުރުމުން އެޚަބަރަކަށްވަނީ ކިހިނެއްބާ. އަހަރެމެން ދިވެހި ނޫސްވެރިންގެ ސިކުނޑި ކުޑަކާމާމެދު އަންތަރީސްވެއްޖެ


Palestine Ah Eheevumuge Gothun 'Palestine Relief Charity Cup' Eh Baahvanee - Vaguthu\nފަލަސްތީނަށް އެހީވުމުގެ ގޮތުން "ފަލަސްތީން ރިލީފް ޗެރިޓީ ކަޕް" އެއް ބާއްވަނީ\n1 އަހަރު ކުރިން ( މެއި 20, 2021 )\nޣައްޒާ އަށް އެހީތެރިވުމުގެ ގޮތުން "ފަލަސްތީން ރިލީފް ޗެރިޓީ ކަޕް" ގެ ނަމުގައި ފަންޑްރައިޒިން ޕަބްޖީ މުބާރާތެއް ބޭއްވުމަށް އީޓުއެސް ގޭމްސް އާއި އޫރީދޫ ގުޅިގެން ނިންމައިފިއެވެ.\nއީޓޫއެސް އާއި އުރީދޫ ގުޅިގެން ބާއްވާ މި މުބާރާތުގައި 200 އަށްވުރެ ގިނަ ގޭމިން ޓީމުތައް ހިމެނޭ ކްލަބްތައް ޕާޓްނަރ ވެފައިވާއިރު، މުބާރާތުން ލިބޭ ހުރިހާ ފައިސާއެއް ހަވާލުކުރާނީ އިންޓަނޭޝަނަލް އެއިޑް ކެމްޕެއިން (އައި.އޭ.ސީ) އާއި ކަމަށް އީޓުއެސް އިން ވަނީ ބުނެފައެވެ.\nމިމުބާރާތަކީ ރާއްޖޭގެ ގޭމާރސް، ފަލަސްތީނާއި އެކީ ތިބިކަން އެންގުމުގެ ގޮތުން ކުރިއަށް ގެންދާ މުބާރާތެކެވެ. މި މުބާރާތް ކުރިއަށް ގެންދިއުމަށް ހަމަޖެހިފައިވަނީ މާދަމާއިން ފެށިގެން ހޮނިހިރު ދުވަހުގެ މުއްދަތަކަށެވެ. މި މުބާރާތުގެ މެޗުތައް ކުޅޭނީ ރޭގަނޑުއެވެ.\nމިމުބާރާތުގައި ބައިވެރި ވުމުގެ ފުރުސަތު ހަމަ ކޮންމެ ދިވެހި ރައްޔިތަކަށް ލިބިގެން ވެއެވެ. މި މުބާރާތުގައި ބައިވެރި ވުމުގެ ސުންގަނޑި މިރޭ 10ގަޑި ސުންމިނެޓަށް ހަމަވިއިރު، މިހާތަނަށް 110 އަކަށް ވުރެ ގިނަ ޓީމު ވަނީ ބައިވެރިވެފައެވެ. މިއީ ގާތްގަނޑަކަށް 600 އަށް ވުރެ ގިނަ ދިވެހި ޒުވާނުންކަން ފާހަގަ ކޮށްލެވެއެވެ.\nއީޓޫއެސް އިން ކުރިއަށް ގެންދާ 'ފަލަސްތީން ރިލީފް ޗެރިޓީ ކަޕް'ގައި ބައިވެރިވާ ބައެއް ޓީމުތަކާއި ސްޕޮންސަރ ތައް\nކޮވިޑުގެ މިހާލަތުގައި އެންމެން ގޭގައި ތިބޭ މިފަދަ ދަނޑިވަޅެއްގައި ޒުވާނުން އިސްނަގައިގެން ކުރިއަށް މިގެންދާ ހަރަކާތަށް ގިނަ ބަޔަކު ތާއީދު ކުރަމުން އަންނަކަން ފާހަގަ ކޮށްލެވެއެވެ.\nމިމުބާރާތުގެ ގިނަ ސުޕޮންސަރު ތިބި އިރު މެއިން ސްޕޮންސާ އަކީ އުރީދޫ މޯލްޑިވްސްއެވެ.\nއީޓޫއެސްއިން ބުނީ މި މުބާރާތުގައި ބައިވެރި ވުމުގެ ފުރުސަތު ހުޅުވާލުމަށް ފަހު 24 ގަޑި އިރުނުވަނީސް 45،000 ގެ އެހީ ވަނީ ލިބިފައިވާ ކަމަށެވެ. މި މުބާރާތުގައި ބައިވެރިވާ ކޮންމެ ޓީމަކަށް އެޓީމަކުން ބޭނުން އަދަދެއް ހަދިޔާ ކުރެވިދާނެއެވެ. ނަމަވެސް ބައިވެރި ވުމުގެ ގޮތުން 100 ރުފިޔާގެ ފީއެއް ނެގޭނެއެވެ. އެގޮތުން ބައެއް ޓީމުތަކުން 1000 ރުފިޔާގެ އެހީ ވެސް ވަނީ ދީފައެވެ.\nހަމަ އެއާއި އެކު މި މުބާރާތުގައި ބައިވެރި ނުވާ މީހުންނަށް ވެސް މި ހަރަކާތުގައި އެހީ ވުމުގެ ފުރުސަތުވަނީ ހުޅުވާލަފައެވެ. އެގޮތުން އެ ޖަމުއިއްޔާގެ ބޭންކް އެކައުންޓު މެދުވެރިކޮށް ވެސް އެހީ ވުމުގެ ފުރުސަތު ވަނީ ހުޅުވާލާފައެވެ.\nއީޓޫއެސްއިން ބުނާ ގޮތުގައި މި މުބާރާތުގައި މަދުވެގެން 120 ޓީމު ބައިވެރިވާނެކަމަށް ބެލެވެއެވެ.\nމި ހަރަކާތުން ލިބޭ ފައިސާ ދެފުއް ފެންނަ ގޮތެއްގައި ރައްޔިތުންނަށް ދައްކައިދޭނެކަމުގެ ޔަގީންކަން އީޓުއެސްއިން ވަނީ ދީފައެވެ. އެއާއި އެކު މިމަހު 19 އިން، މުބާރާތް ނިމެންދެން އެ ޖަމުއިއްޔާގެ ބޭންކް ސްޓޭޓުމެންޓުތަށް ރައްޔިތުންނަށް ފެންނާނޭހެން އާންމު ކުރާނެ ކަމަށް ވެސް ވަނީ ބުނެފައެވެ.\nދިވެހި ރައްޔިތުން ތިބީ ފަލަސްތީނާއި އެކީކަން ދެއްކުމުގެ ގޮތުން ގިނަ ޒުވާނުންތަކެއް އަންނަނީ މަސައްކަތް ކުރަމުންނެވެ. އެގޮތުން ދިވެހި ޒުވާނުންގެ ރޫހު މިކަމުގައި ގަދަކަން ފާހަގަ ކޮށްލެވެއެވެ.\nމި މުބާރާތް ބަލާލަން ބޭނުންވާ ފަރާތްތަކަށް ފޭސްބުކު ޕޭޖް އަދި ޔޫޓިއުބުން ލައިވް ކުރާނެ ކަމަށް އީޓޫއެސްއިން ވަނީ ބުނެފައެވެ.\nއީޓޫއެސްއަކީ އުރީދޫއާއި ގުޅިގެން ރާއްޖޭގައި ގޭމިން މުބާރާތްތައް ބާއްވަމުން އަންނަ އެންމެ ބޮޑު ޕްލެޓްފޯމްކަން ފާހަގަ ކޮށްލެވެއެވެ. އެގޮތުން ފާއިތުވި އެއް އަހަރު ދުވަހުގެ ތެރޭގައި ކޮވިޑް-19 ގެ ހާލަތު ވެސް އީޓޫއެސް އިން ވަނީ ގޭމާސް އަށް 200،000 އަށްވުރެ ގިނަ ފައިސާ އިނާމުގެ ގޮތުގައި ދީފައެވެ. މިކަމުގު ސަބަބުން ގިނަ ބަޔަކު އެފަރާތުން ކުރާ މަސައްކަތް ބަލައިގަންނަކަން ފާހަގަކޮށްލެވެއެވެ.\nފައިސާގެ އެހީ ދެއްވަން ބޭނުންވާ ފަރާތްތަކުން އީޓޫއެސްގެ ބީއެމްއެލް އެކައުންޓް 7730000263764 އަށް ފައިސާ ފޮނުވޭނެއެވެ. އަދި ސްލިޕް 7699138 އަށް ފޮނުވުމަށް އީޓޫއެސްއިން އެދެއެވެ.\nސަރުކާރުގެ ފުރަތަމަ ސަބްމެރިން ކޭބަލްގެ މަސައްކަތް އިންޑިއާ ކުންފުންޏަކާއި ހަވާލުކޮށްފި\nއުރީދޫ އިންޓަނެޓަށް މިއަދު ބުރޫއަރާފާނެ\nއުރީދޫ އިންޓަނެޓް ހިދުމަތަށް ބުރޫ އަރައިފި\nމެއި 20, 2021 23:49\nޒުވާނުންނަށް ހަމަ ސާބަސް.. ތިކަމުގަ އެހީވާނަން إِنْ شَاءَ ٱللَّٰ


ހިތް އެކީ ދެވިއްޖޭ..9 – Esfiya\nއާލިޔާ ކުއްލިއަކަށް އޭނާގެ ދެލޯ ހުޅުވާލިއެވެ. އެއާއި އެކު އޭނާއަށް ފެނުނީ އަނދިރިގަނޑެކެވެ. އޭނާއަށް އޭނާ ހުރިކަންވެސް ނޭނގޭކަހަލައެވެ. ކުއްލިއަކަށް އަލިވެގެން ދިޔުމާއި އެކު އޭނައަށް ފެނުނީ ބަޔަކު އޭނާގެ އެނދު ވަށައިގެން އެނބުރޭތަނެވެ. އާލިޔާގެ ހަތަރެސްފައި އޮތީ އައްސާލެވިފައެވެ. އެ ހަށިގަނޑު ގުޑައިވެސް ނުލެވޭނެހާ ބާރަށެވެ. ކުއްލިއަކަށް މީހަކު އާލިޔާގެ ގައިމައްޗަށް ފުންމާލިއެވެ. އާލިޔަ ހަޅޭލަވައިގަތެވެ. ދެން ތިބި އެންމެންވެސް ފުންމާލިއެވެ. އަދި އާލިޔަގެ ހަށިގަނޑުގެ އެތަން މިތާ ފިރުމަމުން ދިޔައެވެ. ކުއްލިއަކަށް އޭނާއަށް ފެނުނީ ދޮރެއް ހުޅުވުނުތަނެވެ. ކުރިމަތީ ހުރީ އަޔާންއެވެ. އޭނާގެ ހިތުގެ ރާޖާއެވެ. އާލިޔާ އަޔާން ހުރި ދިމާލަށް ބަލަން ހުއްޓެވެ. އެއައީ އާލިޔާ ސަލާމަތްކުރަންކަން އޭނާއަށް އިނގެއެވެ. ނަމަވެސް ބަލަ ބަލަހުއްޓާ ކުއްލިއަކަށް އޭނާ ގެއްލެމުން ދިޔައެވެ. އާލިޔާ ދެލޯ ބޮޑުކޮށްލިއެވެ. “އަޔާންންންން!!!!!!!!!!!!!!!!!!!!” އާލިޔާއަށް ހަޅޭލަވައިގަނެވުނެވެ.\nއާލިޔާ ސިހިފައި ދެލޯ ހުޅުވާލެވުނެވެ. ކައިރި އިން މައިޝާ ދެލޯބޮޑުކޮށްލާފައި އާލިޔާއަށް ބަލަން އިން އިރު އެ ރޯގައި ތިބި އެންމެންވެސް ތިބީ އެފަދަ ގޮތަކަށެވެ. އާލިޔާ ދެލޯބޮޑުކޮށްލާފައި ޑެސްކުން ބޯ ނެގިއިރު ތުރު ތުރުއަޅައެވެ. ތެދުވިގޮތުން އޭނާގެ ބަނޑަށްވެސް ތަދުވިއެވެ. އެއްއަތުން ބޮލުގައި ހިފަހައްޓާލަމުން އާލިޔާ ދެލޯމަރާ ހަމަޖެހިލިއެވެ. ފެނުނު ހުވަފެނުގެ ސަބަބުން އޭނާގެ ހިތް އަދިވެސް ދިޔައީ ތެޅެމުންނެވެ. އަދި ލޯހުޅުވުމާއި އެކު ކުރިމަތީ ތިބި މީހުންގެ ނަޒަރުވެސް އޭނާއަށް ހުރިކަން އިނގި އޭނާ ބިރުގަތެވެ. މައިޝާއަށްވެސް އޭނާ ބަލައިލިއެވެ. މައިޝާ އިންގޮތުން ކަމެއް ގޯސްވެއްޖެކަން ހީވިއެވެ. އާލިޔާ ދެން ބަލައިލީ އަޔާން އަށެވެ. އަޔާންވެސް ފޮތް ހިފަހައްޓައިގެން އެ ހުރިގޮތަށް އާލިޔާއަށް ބަލަން ހުއްޓެވެ. އާލިޔާ ހިން ދިރުވާލިއެވެ. އެއަށްފަހު މައިޝާއާއި ދިމާ އަނެއްކާވެސް ބަލައިލިއެވެ. “މައި…. ކިހިނެއްވީތަ؟؟” އާލިޔާ ބުނެލީ އެންމެންނަށް ބަލައިލަމުން މައިޝާގެ އަތުގައި ހިފަހައްޓާފައެވެ. “އެލީ އެހަށް އޮވޭ ފަހުން ދެން..” މައިޝާ އާލިޔާ ބޮލުގައި ހިފަހައްޓާފައި ޑެސްކުގައި ބާއްވާލަމުން ބުނެލިއެވެ. މައިޝާގެ އެބަހާއި އެކު ކުދިންތަށް އެމީހުންގެ ނަޒަރު އާލިޔާއިން ވަކިކޮށްލިއެވެ. ނަމަވެސް އަޔާންއަށް އެ ހުރިގޮތަށް ހުރެވުނީއެވެ.\nމައިޝާ އާލިޔާގެ އަތުގައި ހިފަހައްޓާލައިގެން އިނީ ހިތްވަރެއްދޭންށެވެ. މައިޝާ އެބައިންކަން އަންގާލާށެވެ. އާލިޔާ އެ އޮތްގޮތަށް އޮތީ ފޮތަށް ނަޒަރު ހިންގާލައިގެންނެވެ. އަޔާން އަނެއްކާވެސް ކިޔެވުމައިގެން ފެށުނެވެ. ނަމަވެސް އިރު އިރުކޮޅާ އޮށޯވެ އޮތް އާލިޔާއަށް ކަންބޮޑުވެފައި ބަލައިލައެވެ. ދެތިން ކުދިންވެސް ކިޔެވުމަށް ސަމާލުވެގެން ތިބެ ވެސް އާލިޔާއަށް ބަލައިލައެވެ.\nމައިޝާ އާލިޔާއަށް ބަލައިލިއެވެ. “މައި ކިހިނެއްވީތަ؟” އާލިޔަ އަހާލީ މައިޝާގެ އަތަށް ފިތާލަމުންނެވެ. މައިޝާ ތުންފަތުގައި ދަތްއަޅާލިއެވެ. އަދި އާލިޔާގެ ބޮލުގައި ފިރުމާލިއެވެ. ކުއްލިއަކަށް އާލިޔާގެ މޫނުގެ ކުލަވަރު ބަދަލުވިއެވެ. ވަގުތުން އޭނާ ޑެސްކުން ބޯ ނަގައި ބަނޑުގައި ދެއަތް އަޅައިގަތެވެ. މައިޝާވެސް ދިޔައީ ސިއްސައިގެންނެވެ. އާލިޔާ ބަނޑަށް ފިތަމުން ޑެސްކުގައި ބޯ ޖައްސާލީ މޫނު ފޮރުވޭނެހެންނެވެ. އޭނާއަށް އަޅާވޭން ފޮރުވަމުންނެވެ. “އާހް.. މައި…” އާލިޔާ އަށް ކެތްނުވެގެން ބުނެލިއެވެ. މިހާރު އޭނާގެ ރިއްސަނީ ދަށްބަނޑުގައެވެ. މައިޝާ އާލިޔާގެ ބޮލުގައި ފިރުމާލިއެވެ. އަދި ގާތްވެލިއެވެ. “އެލީ އުޅެބަ ދާން… ވެއިޓް.. އައި ހޭވް ޕެނެޑޯލް ކާޑް.. ދެންތަ..؟” މައިޝާ އަހާލީ ދަބަހުން ކާޑުނަގަމުންނެވެ. މައިޝާއަކީ މައިގްރޭން ހުންނަ ކުއްޖެއްކަމުން އަވަސް އަވަހަށް ބޮލުގައި ރިއްސާ އެނބުރުން އަރައެވެ. އެހެންވެ އޭނާ ދަބަހުގައި އަބަދުވެސް ޕެނެޑޯލް ކާޑެއް އޮންނާނެއެވެ. “މައި.. ތިން ގުޅާ ޕްލީސް…” އާލިޔާ ބުނެލީ އުނދަގުލަކުންނެވެ. “ނޯ އެލީ އޯވަރ ޑޯސް ވެދާނެ.. މިވެސް ބާރުގަދަ އެއްޗެކޭ އެއްފަހަރާ ކަންޏާ..” މައިޝާ ބުނެލީ ދެލޯ ބޮޑުކޮށްލާފައެވެ. “ޕްލީސް… ބުނާ ގޮތް ހަދާބަ މައި އަވަސް..” އާލިޔާ ބުނެލިއެވެ. އޭނާގެ އަޑުންވެސް އަޅާވޭން މައިޝާއަށް އަންދާޒާކޮށްލެވުނެވެ. އަޔާން އެދެމީހުން ކުރާކަންތަކަށް ބަލައިލިއެއްކަމަކު އެއްޗެއްނުބުނެ ހުއްޓެވެ. އޭނާވެސް ހުރީ ދާދި ދެންމެ ވީ ކަމަކުން ހިތުގައި ސުވާލު އުފެދިފައެވެ.\nމައިޝާ ތިން ބޭސްގުޅަ ނައްޓުވާލާ ފެންފުޅި ދިއްކޮށްލުމުން އާލިޔާ ތެދުވެލިއެވެ. އޭރުވެސް ބަނޑުގައި އޭނާ އިނީ އަތް އަޅައިގެންނެވެ. ފުރަތަމަ ބޭސްގުޅަ އަނގަޔަށް ލާފައި އާލިޔާ ފެން ފުޅިން ކޯވަރެއް ބޯލިއެވެ. އަދި ދެން ހުރި ގުޅަތަށްވެސް ކާލާ ޑެސްކުގައި ހަމަޖެހިލައިގެން އޮތެވެ. ރިހުން ނުހުއްޓުނެއްކަމަކު ކުޑަކޮށް މަޑުވިކަމުގެ އިހްސާސް އާލިޔާއަށް ކުރިއެވެ.\nބެލްޖެހީ އެފަދަ ގޮތަކަށް އޭނާ ވޭނާއި ހަނގުރާމަކުރަނިކޮށެވެ. މިއަދުވެސް އާލިޔާއަށް އަޔާންގެ ގަޑިއަކަށް ސަމާލުކަމެއް ނުދެވުނެވެ. އެކަމުގެ ޒިންމާ ނަގާނީ ކާކުހެއްޔެވެ؟ އާލިޔާ ބޮލުގައި ހިފަހައްޓާލައިގެން ތެދުވެލިއެވެ. ރިހުމާއިވެގެން އައިސްފައިވާ ކަރުނަތަށް ފޮހެލިއެވެ. އޭރު އެމޫނުމަތިވެސް ވަނީ ރަތްވެފައެވެ. އާލިޔާ ކުރިމަތިން ކަންފަތް ފޫޅާއި ހަމާއަށް ކޮށާލެވިފައިވާ އިސްތަށިތަށް މޫނުމައްޗަށް ވަރައިލީ ދެލޯ ކުޑަކޮށް ނަމަވެސް ފޮރުވޭނެހެންނެވެ. “އެލީ މިއަދު އޯކޭތަ؟” ކުއްޖަކު ތެދުވެލަމުން އަހާލިއެވެ. އާލިޔާ ހިނިތުންވުމަކުން ފުއްދާލިއެވެ. އެއަށްފަހު ކޮޅަށް ތެދުވެލިއެވެ. އޭނައަށް އުނދަގޫވިއެވެ. މައިޝާގެ އެހީގައި ފުރަތަމަ ފިޔަވަޅު އެޅުނެވެ. އެއަށްފަހު އެކަނި ހިނގައިގަތެވެ. ގެންގުޅޭ ލޮގް ފޮތް ބަނޑުގައި ފިއްތައިގެން ހުރީ އެ ރިހުން އަދިވެސް ހުރީމައެވެ. އޭރު އަޔާން ދޮރުމަތީ ހުއްޓެވެ. “މައި ބުނެބަ ދެން ކިހިނެއްވީ އޭރު..؟” ފުންނޭވައެއްލަމުން އާލިޔަ އަހާލީ ދޮރާއި ހަމާއަށް އަރަމުންނެވެ. މައިޝާ އިސްޖަހާލިއެވެ. “އަމް އެލީ…އެލީ…. ނިދާފަ އޮވެފަ ތެދުވީ އަޔާން އޭ ކިޔާފަ ހަޅޭލަވައިގަންނަމުން..” މައިޝާ ނުބުނަން ހުރެފައިވެސް ބުނެލިއެވެ. އާލިޔާގެ މޫނުމަތި އޮއްސުނުފަދައެވެ. އޭނާ ދެލޯބޮޑުވިއެވެ. “ވަޓްޓްޓް؟؟” އާލިޔާއަށް ބުނެލެވުނެވެ. އެއާއި އެކު ދޮރުމަތީ ހުރި އަޔާން ފެނުނެވެ. އަޔާން ބަލަން ހުރިގޮތުން އަވަސް އަވަހަށް އާލިޔާ އިސްޖަހާލައިފާ ކުލާހުން ނިކުތެވެ.\n“ޔެސް.. އެލީ… އަޔާން ސަރ އަށްވެސް އިވުނު.. ވަރަށް ބާރަށޭ ގޮވާލީ..” މައިޝާ ބުނެލިއެވެ. “ވަޓް.. ނޯ ނޯ… ދެން އޭރުން އިނގޭނެ އޭނައަށް ޝިޓް.. ޝިޓް.. އޭނާ ހީކުރާނީ ކީކޭ ހާދަ ގޮތެއް ފޮތެއް ނެތޭ.. ނޯ މައި… ހިތަށް އަރާނެ ދޯ ހާދަ ވިޔާނުދާއޭ..” އާލިޔާ ރޮއެގަންނަމުން ބުނެލިއެވެ. އޭނާ ފިޔަވަޅުތަށްވެސް އެޅެނީ ވަރަށް މަޑުންނެވެ. ކުޑަކޮށެވެ. “އުނހު ހިއެއްނުކުރާނެ… އޭގެ ބަދަލުގައި ހީކުރާނީ އެހާ ރީތި ކުއްޖެއްގެ ހުވަފެނުގައި ކީއްބާއޭ އަޔާން އެ ކުރީ…؟ ކިހިނެއްބާއޭ އެވީ؟؟؟” ދެމީހުން ސިހުނީ އެމީހުން އެއްފަޅިއަކަށް އަރާފައި އެހެން ބުނި އަޔާންފެނިފައެވެ. އާލިޔާ ވަގުތުން އިސްޖަހާލިއެވެ. މައިޝާ އާލިޔާގެ އަތަށް ފިތާލިއެވެ. “އަސްލު ކިހިނެއްވީތަ އާލިޔާ؟؟” އަޔާން އަހާލީ ވަރަށް އޯގާތެރިކަމާއި އެކުގައެވެ. އާލިޔާ ޖަވާބެއް ނުދިނެވެ. އޭނާ ފިޔަވުތަށް ހަލުވިކުރަން އުޅުން ބޭނުންވިއެއްކަމަކު އެ ފަކީރުގައިގާ ވާ އެ ރިހުމުގެ ސަބަބުން އެކަމެއް ނުވިއެވެ. “އޯކޭ ނުބުނަންޏާ.. ބައި ދަވޭ ޑޯންޓް ފޯރގެޓް ދަ ޕްރޮމިސް..” އަޔާން އެހެން ބުނެފައި އަވަސް ފިޔަވަޅުތަކެއްގައި އެމީހުންނައި ކުރިއަށް ހިނގައިގަތެވެ. އާލިޔާ އަޔާން ދިޔަ ދިމާލަށް ބަލަން ހުއްޓެވެ. އެބުނީ ކޯޗެއްގެ ވާހަކަ ކަން ދެމީހުންނަށްވެސް އިނގެއެވެ. އާލިޔާ ފުންނޭވައެއްދޫކޮށްލިއެވެ.\n“އެލީ.. އޭނާއަށް ކަމެއް ޝައްކުވަނީ ކަންނޭނގެ.. އެލީގެ ފަރާތުން…. އައި މީން އެހެންމީހުންނަށް ފާހަގަނުވިޔަސް އޭނާއަށް ފާހަގަކުރެވުނީ އެ… ވަރަށް ބަލާތީނު އެއީ…އެހެންވެ އޭނާ އެ އުޅެނީ.. އެވަރުން ދަންޏާ ހީވޭ އޭނާ ތިކަންތަށްވެސް ހޯދާނެހެން..” މައިޝާ ބުނެލިއެވެ. “ނޯ މައި.. އެކަން ވިޔަކަ ދުވަހަކުވެސް ނުދޭނަން… އެލީ މަރުވެދާނަން.. އެކަމް އެލީގެ ފަރާތުން އެލީ މަންމައެއް ބަދުނާމްއެއް ނުކުރާނަން..” އާލިޔާ ބުނެލިއެވެ. “މިއަދު ނޭނގެ ވާނެގޮތެއް… މިރޭވެސް ނުވެއްޖެއްޔާ ވެދާނެ..” ފެންކަޅިވެފައި ހުރި ހާލު އާލިޔާ ބުނެލިއެވެ.\nދެމީހުން ވަކިވެގެން ދިޔުމާއި އެކު އާލިޔާ އެކަނިވެރިވިއެވެ. ބޮލުގައި އައްސާލެވިފައި އިން ވޫލުގަނޑު ދަމައިގަންނަން އަތް ނެގިވަގުތު އޭނާ ބަނޑުގައި އަޅާލައިގެން ހުރި ފޮތް ވެއްޓުނެވެ. އާލިޔާ ގުދުވެލަން އުޅުނެވެ. ނަމަވެސް އުނަގަނޑަށް އެރި ތަދަކުން އެކަމެއް ނުވިއެވެ. އޭނާ އެހިސާބުގެ ކަށިގަނޑަށް ވަރަށް ތަދުވިއެވެ. އަނެއްކާވެސް ގުދުވެލަން އުޅުމުން ވީ އެވަރެވެ. އާލިޔާ ދެންވެސް ފޮތް ނަގަން ގުދުވެލި ވަގުތު އޭނާއަށް ފެނުނީ އޭނާކައިރިއަށް ހުއްޓުނު މީހާގެ އޮފް ކަޅު ބޫޓެވެ. އޭނާ އަތުން ފޮތް ނަގައިލިތަނެވެ. އާލިޔާ އިސްއުފުލާ ބަލައިލި އިރު ހުރީ އަޔާންއެވެ. އަޔާން އާލިޔާއަށް ފޮތް ދިއްކޮށްލިއެވެ. އާލިޔާ އެ ލޮލަށް ބަލަންހުރެފައި އަވަހަށް އެހެން ދިމާލަކަށް ނަޒަރު ހިންގާލިއެވެ. އަދި ފޮތުގައި ހިފައިފާ ހިނގައިގަތެވެ. “އާލިޔާ! ބައެއްފަހަރު ޖެހޭނެ މީހުންގެ އެހީވެސް ހޯދަން އިނގޭ؟ މިދުނިޔެއަކު އެކަނި އެއް ނޫޅެވޭނެ..” އަޔާން ބުނެލިއެވެ. އާލިޔާ ހުއްޓުމެއްނެތި ހިނގައިފާ ދިޔައެވެ.\nއަޔާން އާލިޔާ ދިޔަ ދިމާލަށް ބަލަންހުއްޓެވެ. އެއަށްފަހު އަމިއްލަ ނަފްސަށް ހިނިތުންވެވުނެވެ. ބޮލުގައި އަތުފުނާ އަޅާލުމަށްފަހު އޭނާ ސައިކަލަށް އަރަން ދިޔައެވެ.\nއާލިޔާ ގެއަށް ދިޔައިރު ގެ އޮތީ ފަޅުކޮށެވެ. އަވަސް އަވަހަށް ކޮޓަރިއަށް ވަދެ ނެތް ހަކަތަ ލައިގެން ފެންވަރާލައިގެން ނުކުތެވެ. އެއާއިއެކު އޭނާއަށް އެނދުމައްޗަށް ވެއްޓިގަނެވުނެވެ. އޭނާއަށް ނިދުނީވެސް އެހެން އޮއްވައެވެ. އާލިޔާ ސިހުނީ މީހަކު ދޮރުގައި ޖަހާލުމުންނެވެ. ފުންނޭވައެއް ދޫކޮށްލާފައި އާލިޔާ ދޮރު ހުޅުވާލި އިރު ހުރީ ސައީދާއެވެ. އާލިޔާ ދުރުބަލައިލިއެވެ. “މިރެއަށް ތައްޔާރުވާތި..” ސައީދާ ބުނެލިއެވެ. އާލިޔާގެ މޫނުމަތިން ނުތަވަސްކަން ވެރިވިއެވެ. “ކޮންމެ ކޮންމެ ރެއަކު … މަންމާ މިވެސް އިންސާނެކޭ.. މިގަޔަކު ނެތޭ ތިހުރިހާ ކަމެއް ކުރާހާ ވަރެއް.. މި ދުނިޔެއަށް ގެނައީކީ މަންމައަށް މިގޮތަށް ލާރި ހޯދައި ދޭކަށެއްނޫނޭ… ވަޒީފާއަކަށް ގޮސްދާނަން.. ލާރި ދޭނަން.. އެކަމް މަންމާ ހެޔޮނުވާނެ މިހެނެއްނޫން..” އާލިޔާ ބުނެލިއެވެ. “ބުނީމަ ބުނާގޮތަށް ހަދާނީ..” އާލިޔާގެ އަނގަމަތީ ޖަހަމުން ސައީދާ އެހެން ބުނެލިއެވެ. އާލިޔާ ދޮރު ލެއްޕުމަށްފަހު ހުރިތަނަށް ތިރިވެވުނެވެ. އޭނާ މިއަދު މަރުވާނެއެވެ. މިހެންދަންޏާ އެތެރެ ހަށި އެކީ ހަލާކުވެގެން ދާނެއެވެ.\nއާލިޔާ ދޮރުބުޑުގައި އެ އިންގޮތަށް އިންދާ ފޯނު ރިންގްވަމުން ދިޔައެވެ. އޭނާ އެނދުކައިރިއަށް އައިސް ފޯނު ބަލައިލި އިރު އެއީ އަޔާންއެވެ. އޭނާއަށް މިރޭގެ ވައުދު މަތިން ހަނދާންވިއެވެ. އަނެއްކާވެސް ރޮވުނެވެ. ނަމަވެސް ކޮންޓްރޯލްކުރަމުން ނަގައިލިއެވެ.\n“ހަލޯ ދޮންތީ.. މިރޭ އަންނަން ދޯ އަނާ އާއި އެކު ދާން؟؟” ފުރަތަމަވެސް އުންމީދުން ފުރިގެންވާ ގޮތަކަށް އަނާ ބުނެލިއެވެ. “އަނާ… ސީ.. ދޮންތި މާދަމާ ރޭ ދާނީ އިނގޭ.. މިރޭ ދޮންތި ވަރަށްށް ބިޒީ..” ހަމަޖެހުން ދައްކަމުން އާލިޔާ ބުނެލިއެވެ. “ދޮންތި ޕްރޮމިސްކުރީމެއްނު” އަނާން ބުނެލިއެވެ. އަޑުގައިވަނީ މާޔޫސްކަމެވެ.\n“ޔާ އެކަމް ދޮންތިގެ މަންމަ މިއަދު ބުނީ ބޮޑުކަމެއް ކޮށްދޭށޭ.. އެހެންވެ ދޮންތިޖެހޭނެ އެކަން ކޮށްލަން..” އާލިޔާ ބުނެލިއެވެ. ލޯބިންނެވެ. “ދެން.. ވަރަށް ފޫހިވެ..” އަނާން އެހެން ބުނެފައި ފޯނު ކަނޑާލިއެވެ. އާލިޔާ ފޯނަށް ބަލަހައްޓައިގެން އިނެވެ. އޭނާ ވިސްނަންފެށިއެވެ. އަނާން ދެރަކޮށްލެވުނީއެވެ. ވައުދު އުވާލެވުނީއެވެ. ވިސްނާލުމަށްފަހު މެސެޖެއްކޮށްލިއެވެ. “ހޭ އަނާ…ދޮންތި ޕްރޮމިސް ބްރޭކްނުކޮށްލާނެ ނު ދޮންތިގެ ހުރި ހަމައެކަނި ކޮއްކޮއަކީވެސް ތީ އެއްނު.. އެހެންވީމަ ދޮންތި މިރޭ ދާނަން އިނގޭ…” އާލިޔާ މެސެޖް ސެންޑްކޮށްލުމާއި އެކު އެކޮޅުން ގުޅިއެވެ. “ތެންކިޔު ދޮންތީ.. އަނާއަށް އިނގޭ ދޮންތި ޕްރޮމިސް ބްރޭކްނުކުރާނެކަން.. ލަވް ޔޫ ދޮންތީ… އަނާ ވެއިޓްކުރާނަން އިނގޭ… ބައި…” އަނާ ބުނެލިއެވެ. “އޯކޭ ބައި..” އާލިޔާ ކުރުކޮށްލުމަށްފަހު ފޯނު ކަނޑާލިއެވެ.\nއޭނާ މިރޭ މަރުވިޔަސްހެވެވެ. އަމިއްލަ ނަފްސަށްޓަކައި ހަނގުރާމަކުރަން ބޭނުމެވެ. އަނާން އަށް ޓަކައެވެ. ފަހުކަމަކަށްވާނީމަރެވެ. މިރޭ އޭނާ މަރާއި ހަނގުރާމަކުރަންޖެހުނަސް ހެވެވެ. އާލިޔާ ގަދަ އަޒުމެއް ކަނޑައެޅިފަދައެވެ. ރޭގަނޑުގެ ވަގުތެވެ. ގަޑިން އޭރު 8 ޖެހުމާއި އެކު އާލިޔާގެ ފޯނަށް ކޯލެއް އައެވެ. އާލިޔާ އަންނަންވީތަން ބުނެލާފައި ފޯނު ބޭއްވުމަށްފަހު ދޮރު ހުޅުވާލީ މި ގަޑީގައި ސައީދާމެން ގެއަކު ނޫޅޭނެކަން އިނގޭތީއެވެ. އެ ހިނގާކަމެއް ހިނގަނީ 10 ގެ ފަހުންނެވެ. އާލިޔާ ދޮރު ހުޅުވާލުމަށްފަހު މަޑުން ލެއްޕިއެވެ. އެއާއި އެކު ދެލޯ ބޮޑުކޮށްލެވުނެވެ. ސޯފާގައި އިން ސައީދާއާއި ނިމާލް ފެނިފައި ހުއްޓުން އެރިއެވެ. އެމީހުންގެ ތުނބުގައި އޭރުވެސް ފުޅިއެއް ޖަހާލެވިފައި އޮތެވެ. “ކަލޭ ކޮންތާކަށް ދާން؟ ހަމަ މިހާރު ކޮޓަރިއަށް ވަދޭ؟” ސައީދާ ބުނެލިއެވެ. އަނގައިގާ ހަކަތައެއްހާ އެތިވެސް ނެތެވެ. އާލިޔާ ޖަވާބު ދޭން ނުހަދާ ކުރިއަށް ފިޔަވަޅެއް އަޅާލިއެވެ. ސައީދާ އާލިޔާއާއި ދިމާލަށް އައީ ވައިރޯޅިއެއް އަންނަހާ ބާރުމިނުގައެވެ. އާލިޔާއަށް ތެޅިގަނެވުނެވެ.\n“މަށަކަށް ނުބުނެވޭތަ ވަންނާށެކޭ… ނޫނީ ކަލޭ ބީރުވީތަ..” އާލިޔާގެ ކަންފަތުގައި ހިފާލަމުން ސައީދާ ބުނެލިއެވެ. އާލިޔާ އަށް ރޮއެގަނެވުނެވެ. އަޅާފައިވާ އަނދުނާއި މަސްކަރަ އާއި އެކުވެގެން ކަރުނަތަށް ފައިބައިގެން ދިޔައީ ކަޅުކުލައިގައެވެ. އާލިޔާ ރީތިގޮތަކަށް ހަދާފައި އިން އިސްތަށިގަނޑުގައި ސައީދާ ހިފައިގަތެވެ. “ވަދޭ އެތެރެއަށް..” ސައީދާ އާލިޔާ އޭނާގެ ކޮޓަރި ދޮރާއި ދިމާލަށް ކޮށްޕާލަމުން ބުނެލިއެވެ. ނަމަވެސް މިއަދު އާލިޔާ ފަސްޖެހޭކަށް ބޭނުމެއްނުވިއެވެ. “ކިހާ ދެރަކަމެއް.. ވަންނާށޭ މަގޭ މޫނު ބަލަންނުހުރެ..” ސައީދާގެ އަޑު ވީ ހައްތަހާ ގަދައެވެ. އާލިޔާ ޖީބްގައި އޮތް އޭނާގެ ފޯނު ރިންގްވަމުން ދިޔުމުން އެމީހުން އައީކަން އާލިޔާއަށް އިނގުނެވެ. އާލިޔާ އިސްޖަހާލުމަށްފަހު ހިންދިރުވާލިއެވެ. އެއަށްފަހު އަނެއްކާވެސް ކުރިއަށް ފިޔަވަޅެއް އަޅާލިއެވެ. “ކަލޭ ކަންފަތް ބީރީތަ ނޫނީ ރަނގަޅު ލަނޑެއް ދޭންވީ ދޯ.. ނިމާލް ކޮބާ އެމީހުން ގެނޭ މިހާރު… އޭގެ ކުރިން ނިމާލް މީނަ އަށް ރަނގަޅު ބޮނޑިއެއް ދީ..” ސައީދާ ބުނެލިއެވެ. ނިމާލް ސޯފާއިން ތެދުވިގޮތުން ހުރީ ރަނގަޅަށްވެސް މަސްތުވެފައި ކަން އޭނާއަށް އިނގުނެވެ. ފަހަތަށް ފިޔަވަޅެއް އަޅާލެވުނީ ބިރުންނެވެ. ވައިބްރޭޓް ވަމުން ދިޔަ ފޯނުގެ ސަބަބުންވެސް އާލިޔާ ބިރުގަތެވެ.\nނިމާލް އައީ އާލިޔާއާއި ދިމާލަށެވެ. އައިގޮތަށް އައިސް އޭނާގެ އިސްތަށިގަނޑުގައި ހިފައިފާ ދޮރު ހުޅުވާ އެތެރެއަށް ވެއްދިއެވެ. އަދި އެނދާއި ދިމާލަށް ކޮށްޕާލިއެވެ. އޭނާ ހީވަނީ މިނިކާ އެއްޗެއްހެންނެވެ. އާލިޔާއަށް ބަލަންހުރެފައި އޭނަ އާލިޔާގެ އަންނައުނު ތަކަށް ދަމަންފެށިއެވެ. އާލިޔާއަށް އެއްވެސް ބާރެއްނުދެއްކުނެވެ. ފޯނުވެސް ދިޔައީ ވައިބްރޭޓް ވަމުންނެވެ. ނިމާލް އާލިޔާގެ ޖިންސް އެއްލާލިވަގުތު ފޯނު ތަޅުންގަނޑުގައި ޖެހުނު އަޑުއިވުނެވެ. އާލިޔާގެ ދުވަސްދިޔައީއެވެ. އޭނާއަށް ހީވީ ނިމާލްގެ ބަދަލުގައި ކުރިމަތީ އެ ހުރީ އޭނާގެ މަރުހެންނެވެ.\nމިނެޓަކަށްފަހު މިނެޓެއް ހޭދަވެގެން ދިޔައީ ވޭނަކާއި އެކުގައެވެ. އާލިޔާ ގަދަ ހެދުމުން ލިބޭ ވޭން އިތުރުވެއެވެ. އޭނާ ދެލޮލުން ކަރުނައެއް ނުހިކެއެވެ. ގަޑީއިރެއް ވޭތުވެދިޔައެވެ. އާލިޔާއަށް ވިސްނެމުންދިޔައީ އަނާންމެންނާއި ދޭތެރޭއެވެ. އަމިއްލަ ހާލާއި މެދު ވިސްނައިވެސް ނުލެވުނެވެ. “ބައްޕަ.. ތީވެސް ބައްޕައެއްނޫންތަ ހެ..ހެޔޮނުވާނެ..” އާލިޔާ ކިޔަމުން ދިޔައެވެ. ނަމަވެސް ނިމާލް އެ މަލުގެ މީރު ރަހަ ހޯދަމުން ދިޔައެވެ. އާލިޔާ އެންމެ ފަހުން ނިމާލްގެ ބަނޑުގައި އަޅާ އެނދާއި ދުރަށް ކޮށްޕާލިއެވެ. އޭނާއަށް އެ ބާރު ލިބުނީ ކިހިނެއްކަމެއްވެސް ނޭނގެއެވެ. ގައިގާ އަޅާ ވޭނެއްގެ ސަބަބުން ގުޑއިވެސް ނުލެވޭ ވަރުވެފައި ހުއްޓާ އެކަން ކުރެވުމުން އާލިޔާވެސް ހައިރާންވިއެވެ. އާލިޔާ އެނދުން ތެދުވަން އުޅުނެވެ. ނަމަވެސް ނިމާލް އައިގޮތަށް އައިސް އާލިޔާގެ ގައިގާ ހިފަ އެނދުމައްޗަށް ވައްޓާލީ އައި ރުޅިއާއި އެކުގައެވެ. އިރުކޮޅެއް ނުވެ ސައީދާ އެތެރެއަށް ވަތް ތަން ފެނުމުން ނިމާލް ދުރަށްޖެހިލިއެވެ. އޭނާ ހުރީ މައިނޭވާ ލައިލައެވެ. އޭރުވެސް ތުންފަތުގައި ވަނީ ނުބައި ހިނިތުންވުމެކެވެ. އާލިޔާ އެނދުގެ ކަނަކަށް ގޮސް އިށީނދެ އިނދެ ގުޅަޖެހިފައި އޮތް ބެޑްސީޓުން އޭނާގެ ގައި ފޮރުވާލިއެވެ. ސައީދާ ނިމާލްކައިރި އެއްޗެއް ބުނުމުން ނިމާލް ގަމިހާއި ސޯޓް ލަމުން ކޮޓަރިން ނިކުމެލިއެވެ. އާލިޔާ ގިސްލަ ގިސްލާފައި ރޮއެގަނެވުނީ ދެނެވެ. އޭނާ ހިތަށް އެރި އެއްޗެއްގެ ސަބަބުން ފުރަތަމަވެސް ދޮރާއި ދިމާލަށް ބަލައިލިއެވެ. އެއަށްފަހު ފިރުކެމުން ކަހަލަ ގޮތަކަށް އެނދުން ފޭބިއެވެ. ކޮއްޅަށްވެސް އެފަކީރަށް ނުހުރެވުނެވެ. އެތެރެހަށި ހީވަނީ ވިރެނީހެންނެވެ. ރޮމުން ރޮމުން އާލިޔާ އޭނާގެ ހެނދުންތަކާއި ދިމާލަށް ބަލައިލާފައި އެދިމާލަށް ފިރުކެލިއެވެ. އެއަށްފަހު ހާލަކުން ހެދުން ލައިފައި ޖިންސް ތެރޭ އޮތް ފޯނުނަގާލިއެވެ. 30 މިސްކޯލް އެބައިނެވެ. ދެން އޮތީ މެސެޖެކެވެ.\nތުރު ތުރުއަޅާ ހާލު އާލިޔާ މެސެޖް ހުޅުވާލިއެވެ. “އާލިޔާ!! ނާދެވެންޏާ ބުނިނަމަ… އަނާ ހައްދާލީމުހޭ.. އެކަމް ހިއެއްނުކުރަން ތިހެން ހަދާނެކަމަކަށް.. އަނާ ދެރަކޮށްލާނެކަމަށް.. ވި ސްޓޭއިޑް ދެއަރ ފޯރ 30 މިންސް… ބުނެލިނަމަ.. ނެވަރ މައިންޑް…” އެއީ އަޔާންގެ މެސެޖެކެވެ. އާލިޔާއަށް އަނގަމަތީ އަތްއަޅާފައި ރޮއެގަނެވުނެވެ. އެއަށްފަހު އެނދުގައި ހިފަހައްޓާލައިފާ އިށީނދެލާ ޖިންސްލިއެވެ. ކަރުނަތަށް ފޮހެ ފޮހެ ވެސް އެ ލޮލުން ނުހުއްޓުނެވެ. އާލިޔާގެ ހިތުގައި ޖެހުނީ އަޔާން އޭނާ އާއި މެދު ވިސްނާނީ ހާދަ ނުބައި ކުއްޖެކޭ ހިތަށް އަރާފައެވެ. އާލިޔާ އެހެން އިންތަނާ އަނެއްކާވެސް ސައީދާ އެތެރެއަށް ވަދެގަތެވެ. އަތުގައި އޮތީ ފުޅިއެކެވެ. އާލިޔާ ދެލޯ ބޮޑުކޮށްލެވުނެވެ. “މަންމަ އަހަރެން މަރުނުވެގެންތަ ތިއުޅެނީ..” އާލިޔާ ބުނެލިއެވެ. ސައީދާ އެއްޗެއް ނުބުނެ އައިސް އާލިޔާގެ އަނގަޔަށް އެ ފުޅިޖެހިއެވެ. އާލިޔާ ސައިދާގެ ގައިގާ ހިފަހައްޓާފައި ކޮށްޕާލިއެވެ. ފުޅިއާއި އެކު ސައީދާ ވެއްޓުނެވެ. އާލިޔާ އޭނަ އަތުގައި އޮތް ފޯނަށް ބަލައިލާފައި ދުއްވައިގަންނަން އުޅުނެވެ. ނަމަވެސް އޭނަގެ ބަނޑަށް އެރިތަދާއި އެކު ހުރިތަނަށް އޭނާ ވެއްޓުނެވެ. އުނަގަނޑުން ތިރީގައި އެއްވެސް ކަމެއްނެތްފަދައެވެ. ހީވަނީ ވާވެފާހެންނެވެ.\nއާލިޔާ ތެދުވަން އުޅެނިކޮށް ސައީދާ އަނެއްކާވެސް އައިސް އާލިޔާގެ އިސްތަށިގަނޑުގައި ހިފައިފާ އެ ފުޅި އަނގަޔަށް ޖެހިއެވެ. އާލިޔާއަށް ހަމައިން ނެއްޓޭހާ ވަރުވުމާއި އެކު އެ ފުޅީ ދަމައިގަތީ ވިހަ ހިނިތުންވުމަކާއި އެކުގައެވެ. އެއަށްފަހު ނުކުމެގެން ދިޔައެވެ. އާލިޔާ ދެލޯ ގަދަކަމުން ހުޅުވައިގެން ހުރެ ސައީދާ ދިޔަ ދިމާލަށް ބަލަންހުއްޓެވެ. އެއަށްފަހު ތެދުވެލިއެވެ. ގައިގާ ހަކަތައެއްވެސް ނެތްހެން އޭނާއަށް ހީވިއެވެ. އާލިޔާ ކޮޓަރިން ނިކުމެލީވެސް މަސްތުވެފައި ހުރެއެވެ. ނިމާލްއާއި ސައީދާ ސިޓިންގް ރޫމްގައި ތިބީ މަސްތުވެފައެވެ. އާލިޔާ އެމީހުންނާއި ދިމާ ބަލައިލުމަށްފަހު ދޮރާއި ދިމާލަށް ދަނިކޮށް ނިމާލް އޭނާގެ އަތުގައި ހިފެހެއްޓިއެވެ. އާލިޔާ ފަސްއެނބުރި ނިމާލްއަށް ބަލައިލުމަށްފަހު ނިމާލްގެ ކޯތާފަތަށް ބާރު އެތިފަހަރެއް އަޅުވާލިއެވެ. ނިމާލް ތަޅުންގަނޑުމައްޗަށް ވެއްޓުނެވެ. އާލިޔާ ހަމަހޭގައި ހުރެ ނުކުރެވޭ ކަންތަށްކުރަން ހިތްވަރުލިބުނީ ހަމަހޭގައި ނެތްއިރުއެވެ. އޭނާ ހަޤީޤަތުގައި އެ ހިތްވަރު ލިބުނީ އަޔާންގެ ސަބަބުންނެވެ. އަޔާން ގެ އެ މެސެޖްގެ ސަބަބުން އަޔާންއަށް ތެދުހާމަކުރަން ބޭނުންވިވަރު ބޮޑުވުމުންނެވެ. އޭނާއަކީ ވައުދު އުވާލާ ކުއްޖެއްނޫންކަން އަންގާށެވެ. ސައީދާ އާލިޔާގެ އަތުގައި ހިފަހައްޓާލަމުން އާލިޔާ އަތް ފޮޅާލިއެވެ.\nކަލޭ ބޮވުނީމަ ހާދަ ވަރެއް ތިވީ… މަގޭ ރަނގަޅުކަން އޭގެތެރެއަށް ބޭސްނޭޅިކަން އެހެންނޫންމަ ކަލޭ އޮންނާނީ ނިދާފަ… ބޭސް އެޅުނުނަމަ އެކަމެއްނުވީހޭ.. ” ސައިދާ ބުނެލިއެވެ. އޭނާގެ އަނގައިގާ ހަކަތައެއްނެތެވެ. އާލިޔާ ސައީދާ ދުރަށް ކޮށްޕާލިއެވެ. ސައީދާ ގޮސް ޖެހުނީ ސިޓިންގް ރޫމްގައި ހުރި ކަބަޑަށެވެ. އާލިޔާ އެމީހުންނާއި ދިމާލަށް ބަލައިލުމަށްފަހު ހޭންފެށިއެވެ. އޭނާ ހުރީ ރަނގަޅަށްވެސް މަސްތުވެފައެވެ. އާލިޔާ ބޭރު ދޮރު ހުޅުވާލާފައި ނިކުތެވެ. ފަހަތުން ނިމާލް އައިކަން އިނގުމުން މަގުމަތިން ގޯޅިއަކަށް ވަދެ އޭނާ ފިލިއެވެ. އޭނާ ގޭ އިންނަ މަގުމަތި އޭރު އޮތީ ފަޅުކޮށެވެ. އާލިޔާ ހޯދަ ހޯދާފައި ނިމާލް އެތެރެއަށް ވަތްތަން ފެނުމުން އާލިޔާ އަތުގައި އޮތް ފޯނަށް ބަލައިލިއެވެ. އަދި ހިނިތުންވެލުމާއި އެކު އަޔާންއަށް ގުޅާލިއެވެ. ނަމަވެސް އަޔާން ފޯނު ކަނޑާލީއެވެ. އާލިޔާ އަނެއްކާވެސް ގުޅާލިއެވެ. އޭނާ ސިކުނޑިހަމައެއްނޫނެވެ. ހަމަނަމަ އޭނާއަށް އަޔާންއަށް ގުޅާލަން ނުވެސް ކެރުނީހެވެ.\nއާލިޔާ ގެ ފޯނު އަނެއްކާވެސް އަޔާން ކަނޑާލިއެވެ. އާލިޔާ ދެރަވިއެވެ. ކުއްލިއަކަށް އޭނާ ސިހުނީ އަޔާން ގުޅަން ހެދީމައެވެ. ދަތްޕިލަ ފެންނަވަރަށް ހިނިތުންވެލާފައި އާލިޔާ ފޯނު ނަގާލިއެވެ. “އަޔާންންން!!!” އަނގައިގާ ވާގިއެއްވެސް އާލިޔާގެ ނެތެވެ. ދެލޯ މަރާލަމުން ގޮވާލިއެވެ. ފޯނުގައި ހުރި އަޔާންއަށް ދެބުމަ ގޮށްޖަހާލެވުނެވެ. އެ ގޮވާލިގޮތުން ވެސް ކަމެއް ގޯސްކަމުގެ އިހްސާސްވިއެވެ. “ހަލޯ އާލިޔާ.. ކީއްވެނައީ؟؟” އެ ހާސްކަން ކަނޑާލަމުން އަޔާން ބުނެލިއެވެ. “އަޔާންންން…” އާލިޔާ ދެންވެސް ގޮވާލީއެވެ. އޭނާ އިރު އިރުކޮޅާ ހިނިތުންވެލައެވެ. “އާލިޔާ އާރ ޔޫ ޑްރަންކް؟؟؟؟” އަޔާންއަށް ޝައްކުވެގެން އަހާލިއެވެ. “ނޯން.. އެލީ ޑްރަންކް ނޫން.. އެލީ ނުވެސް ކުރާނެ.. އެލީ މީ ގޯސް ކުއްޖެއްނޫން.” އާލިޔާއަށް ކިޔޭ ނުކިޔޭވެސް ނޭނގެއެވެ. ނަމަވެސް އަޔާންއަށް އެ ޖުމްލައިންވެސް ފާހަގަވިއެވެ. އަޔާންއާއި އާލިޔާ އެގޮތަކަށް ވާހަކަވެސް ދައްކާފައެއްނީންނާނެއެވެ. އަދި ހާއްސަކޮށް އަޔާން ކިޔައިގެންނެވެ. އަނގައިގައި ވަރެއްވެސް ނެތެވެ. “އަޔާންން… ކީއްވެ އެހެން ހެދީ؟” އާލިޔާ އަހާލީ ކަރުނަތަށް ފޮހެލަމުންނެވެ. އޭނާ ހަމަހޭގައި ނެތެއްކަމަކު ރޮވެން ފެށުނެވެ. އަޔާންއަށް ވާނުވާ ނޭނގުނެވެ. “އާލިޔާ!!! ކިހިނެއްހެދީ؟؟ އެން ޓެލްމީ ވެއަރ އާރ ޔޫ؟؟ ވައި އާރ ޔޫ ޓޯކިން ލައިކް ދިސް.. ޔޫސް ކުރީތަ؟؟” އަޔާންގެ އަޑުގައިވަނީ ހާސްކަމެވެ.\n“އަޔާން… ދެރަކޮށްށްށްލީ…. އަޔާނ……” އާލިޔާ ބުނެލިއެވެ. “އާލިޔާ ޓެލްމީ؟؟ ކޮންތާކުތިހުރީ؟؟” އަޔާން ބުނެލިއެވެ. “އަޔާންންންން” އަލިޔަގެ އަޑު ކެނޑުނެވެ. އޭނާ ރޯ އަޑު އަޔާންއަށް އިވެންފެށިއެވެ. “އާލިޔަ ޓެލްމީ… ކިހިނެއްވީތަ؟ ކިހިނެއްވެ ތި ރޮނީ؟؟؟ ކާކު ދިން އެއްޗެއް ތީ.. އާލިޔާ ހުއްޓާލާފަ ބުނެބަ..” އަޔާން ކިޔަމުން ދިޔައެވެ. އާލިޔާއަށް މީހަކު އެއްޗެއް ދިނީކަމަށް އޭނާއަށް ލަފާކުރެވުނީއެވެ. “އަޔާންން… އެލީ… ދެރަކޮށްލީ އަޔާން.. އެންމެންވެސް ދެރަކޮށްލީ… ބާކީވެސް ކުރީ…” އާލިޔާ ބުނެލީ ރޮމުންނެވެ. ކުއްލިއަކަށް މަގަށް ހުއްޓި ސައިކަލުގެ އަޑު އިވުމުން އާލިޔާ ބޮޑަށް ފިލާ އިނީ ބިރުގަނެފައެވެ. އަޔާންއަށް އެ އަޑުއިވުމާއި އެކު އާލިޔާ އެ އިނީ ބޭރުގައި ކަމަށް އަންދާޒާކޮށްލިއެވެ. “އާލިޔާ.. ބޭރުގަތަ؟ ބުނެބަ ކޮންތާކު ތީނީ؟؟ ސަރ ދަންތަ ބަލައި؟ އާލިޔާ ނުރޮއެ ބުނެބަ ސަރ ގޮސްދާނަމޭ….. ޝާހީ ޕްލީސް އިހަށް ދޭބަލަ.. މުހިންމު ކަމެއް ކުރަނީއެ މި…” އަޔާން އާލިޔާ އާއި ވާހަކަދައްކަމުން ގޮސް މެދުކަނޑާލީ ހުއްޓުމެއްނެތި އަޔާންއަށް ގޮވަމުން ދިޔަ ޝާހީނާއަށް ރައްދުދެމުންނެވެ. އާލިޔާއަށް އެއަޑުއިވުނެވެ.\n“ޝާހީ ޕްލަސް އަޔާން… އާލިޔާ އެކަނި…. އަޔާންވެސް ނެތް… އަޔާން ދިޔައީ…” އާލިޔާ ކިޔަންފެށިއެވެ. މިވަގުތު އޭނާއެކޭ މޮޔައެކޭ ތަފާތެއް ނެތެވެ. އަޔާން ކުރާ ސުވާލަކަށް ޖަވާބެއްވެސް އޭނާ ނުދިނެވެ. “އާލިޔާ.. ޕްލީސް ބުނެބަ ކޮންތާކު ތީނީ.. ޕްލީސް…” އަޔާން ބުނީ އާދޭސްކުރަމުންނެވެ. ފޯނުން އާލިޔާ އެއްޗެއް ބުނަން އަނގަ ހުޅުވާލި ގަޑީގައި ސިއްސައިގެން ދިޔައީ އޭނާގެ ކުރިމައްޗަށް ހުއްޓުނު ސައީދާފެނިފައެވެ. ބިރުން ތުރު ތުރުއަޅައިގަނެފައި އާލިޔާ ފޯނު ޖީބަށް ލީ ފޯނު ކަނޑާލާފައެވެ. “ކަލޭ ހީކުރީތަ ފިލޭނެކަމަށް.. ހަމަ މިހާރު ހިނގާ ގެއަށް..” އާލިޔާގެ އަތުގައި ހިފައިފާ ސައީދާ ދަމައިގަތެވެ. އާލިޔާއަށް ތަދުވެގެން “އާހް” އޭ ބުނެވުނެވެ. އަޔާން ފޯނުން އާލިޔާއަށް ގުޅަމުންދިޔައެވެ. ނަމަވެސް ފޯނުނަގާނީ ކިހިނެއްހެއްޔެވެ؟\n“މަންމަ އަޅުގަނޑު ނުދާން.. މަންމަ ބުނާ ގޮތް ނުވެސް ހަދާނަން.. މަންމަ ބޭނުން އެއްޗެއް ނުވެސް ހެދޭނެ.. އަޅުގަނޑު ބޭނުމީ އަޔާން ކައިރިއަށް ދާން.. އަޔާން ކައިރި ބުނަން މަންމަގެ ވާހަކަ.. މަންމަ ކުރާ ކަންތަކުގެ… ވާހަކަ…” އާލިޔާ ބުނެލީ އަތް ދަމައިގަންނަމުންނެވެ. “ކަލޭ މޮޔަ ވީތަ ހަމަ މިހާރު ހިނގާ ގެއަށް.. އޭރުވެސް ބޭހާއި އެކު ދެވުނުނަމަ މިވަރެއް ނުވިސް…” ސައީދާ އާލިޔާގެ އަތުގައި ހިފައިފާ ހިނގައިގަތެވެ. އާލިޔާ އަތް ދަމައިގަތެވެ. “ނުދާނަމޭ.. އަޅުގަނޑު…. ބޭނުމީ..އަޔާން ކައިރި ބުނަން… އަޔާން ހީކުރީ އަޅުގަނޑު މީ ޕްރޮމިސް ބްރޭކް ކުރާ ކުއްޖެއްކަމަށް.. އެކަމް އަޅުގަނޑު ތެދުބުނާނަން.. މަންމައަށް ނުކެރޭނެ ކަމެއް ކުރާކަށް… މިއަދު އަޅުގަނޑު ނުހަދާނަން މަންމަ ބުނާ ގޮތެއް.. ތީ މަންމައެއް ނޫން.. މަންމަ ނަމަ……….. އާހް…” އާލިޔާ ކިޔަމުން ދިޔަ ވާހަކަ ހުއްޓުނީ ސައީދާ ގެ ހޫނު ހަމަލާއިންނެވެ. އާލިޔާ ކޮލުގައި ހިފަހައްޓާލައިފައި ހުރެ ސައީދާ ކޮށްޕާލިއެވެ. އެ ކަމުން އޭނާގެ ނިދިފައި ހުރި ބްރެއިން ސެލްސްތަށް ހޭއެރިކަހަލައެވެ. މަސްތުކަން ކުޑަކޮށްނަމަވެސް ފިލިކަހަލައެވެ. ސައީދާ ގޮސް ވެއްޓުނީ ބިންމައްޗަށެވެ. އާލިޔާ ދުއްވައިގަތީ މަގުމައްޗާއި ދިމާލަށެވެ. އޭނާއަށް ހަމަޔަށް ހަށިގަނޑުވެސް ނުހިފެހެއްޓޭ ހާލުވެސް މަސައްކަތްކުރީ ސަލާމަތްވާށެވެ.\nއާލިޔާ ރޮމުން ރޮމުން ގޮސް ބިންމައްޗަށް ވެއްޓެވުނެވެ. އޭނާ ގަޔަކު ވަރެއްނެތެވެ. ދަށްބަނޑަށްވެސް ތަދުވަނީއެވެ. ބަނޑުގައި އަތް އަޅާލައިގެން އިނދެ އާލިޔާ ރޮމުން ދިޔައެވެ. އެއަށްފަހު އަނެއްކާވެސް ތެދުވެލިއެވެ. ޖީބުގައި އޮތް ފޯނު އާލިޔާގެ ޖީބުން ވެއްޓުނެވެ. އާލިޔާއަށް އެކަމެއް ނޭނގުނެވެ. ފަހަތަށް ބަލަމުން ބަލަމުން ގޮސް އެޅުނު ބޮޑުމަގަށް އާލިޔާ ނަޒަރުހިންގާލިއެވެ. އަނެއްކާވެސް ދުއްވައިގަތް ވަގުތު އޭނާއަށް އެރުނީ ކާރެއްގެ ކުރިމައްޗަށެވެ. އެ ކާރުގައި އޭނާ ނުޖެހުނީ ކިރިޔާއެވެ. ކާރުން ފޭބި މީހާ އައިސް އާލިޔާ ކައިރި ހުއްޓެލިއެވެ. “އެކޮއެ އަނެއްކާ ޖެހުނުތަ؟؟؟” ފަތުހީ ބުނެލީ އާލިޔާގެ އަތުގައި ހިފަހައްޓާލަމުންނެވެ. އާލިޔާ އަށް ރޮއެގަނެވުނީ ދެނެވެ. ފަތުހީ އާލިޔާއަށް ބަލައިލިއެވެ. “އެކޮއެ ކިހިނެއްވީ؟؟؟” އޯގާތެރިކަމާއި އެކު އަހާލިއެވެ. އާލިޔާ ރޮމުން ދާތަން ފެނުމުން ފަތުހީ އޭނާ ކާރަށް އެރުވިއެވެ. އަދި ކާރުގައި އޭނާގެ ގެއަށް ދުއްވާލިއެވެ. ކާރުގައި އިނދެގެންވެސް އެތަކެއް ސުވާލެއްކުރިއެވެ. ކޮންގޭ ކުއްޖެއްތޯ އެއްސެވެ. އޭނާއަށްވެސް ރާވަސް ދުވުމުން އެ ކަމާއި ވެސް ސުވާލުކުރިއެވެ. އާލިޔާ ޖަވާބެއް ނުދީ ދިޔައީ ރޮމުންނެވެ.\nފަތުހީ އޭނާގެ ގެއަށް އާލިޔާ ގެންދިޔައީ އަތުލަފިކޮށެވެ. އެފަކީރަށް ހިނގޭގޮތެއްވެސް ނުވިއެވެ. ފަތުހީއޭނާ ގެއަށް ވަދެ ކޮޓަރިއެއްގައި ހުރި އެނދުގައި އާލިޔާ ބޭންދިއެވެ. “އެކޮއެ ޕޮލިހަށް ގުޅަންތަ؟ އެކޮއެ ކިހިނެއްވެފާތަ ތިހުރީ؟ މީހަކު ކަމެއް ކުރީތަ؟؟” އާލިޔާގެ ބޮލުގައި ފިރުމަމުން ފަތުހި އެއްސެވެ. “ނޯ.. ނޯ… ޕޮލިސް އަށް ނޫން… ބޭބޭ………………..” އާލިޔާ ބުނެލަމުން ބާރަކަށް ރޮއެގަތެވެ. އޭރުވެސް އޭނާ އެހާ ހަމައެއްނޫނެވެ. ރޮމުން ރޮމުން އޭނާ ފަތުހީއަށް ވާހަކަތަށް ހިއްސާކުރެވުނީ ކީއްވެކަމެއްނޭނގެއެވެ. އެހީއަކަށް އެދުނުވަގުތު ފަތުހީއާއި ދިމާވުމުން ކަންނޭނގެއެވެ. އޯގާތެރިކަން އޭނާ ފަރާތުން ލިބުމުން ކަންނޭނގެއެވެ. އާލިޔާގެ ވާހަކަ އަޑުއަހާފައި ފަތުހީއަށް ސުބުހާނައް ﷲ އޭ ކިޔާލެވުނެވެ. މަންމައަކު ދަރިއަކަށް އެފަދަ ގޮތަކަށް އަނިޔާވެރިވެދާނެބާއެވެ. “ހިނގާ ޕޮލިހަށް ގުޅަން..” ފަތުހީ ފޯނުނަގަމުން ބުނެލިއެވެ. “ނޫން ބޭބޭ ހެޔޮނުވާނެ.. އެއީ އަޅުގަނޑު މަންމަ.. އެ މަންމަ ކޮންމެ ގޮތަކަށް އުޅުނަސް އެ މަންމަ އަޅުގަނޑު ބަލާ ބޮޑުކުރީ.. އެ މަންމަ އެފަދަ ކުށެއްގައި ބެދޭކަށް އަޅުގަނޑު ބޭނުމެއްނޫން….. ބޭބޭ އަޅުގަނޑު އެހެން ގޮތަކުން މިކަމުން ސަލާމަތްކޮށްދީ ހެޔޮނުވާނެ ބޭބޭ…” އާލިޔާ ރޮމުން ފަތުހީގެ ފައިބުޑަށް ވެއްޓުނެވެ. އޭނާ ބިރުގަތީ ސައީދާ ޖަލަށް ލާފާނެތީއެވެ. އެހެނީ އެފަދަ ގޮތަކަށ ްމަންމަ ސިފަކޮށްލެވޭ ކޮންމެ ފަހަރަކު ހިތަށް އަރަނީ ބައްޕަ ކުރި ވަސިއްޔަތެވެ. ފަތުހީ ވިސްނާލިއެވެ.\n“ބޭބެއާއި އެކު ދާން ހިނގާ….” ފަތުހީ ބުނެލީ އާލިޔާ ނަގަމުންނެވެ. “ކޮ..ކޮންތާކަށް..؟؟” އާލިޔާ ބުނެލިއެވެ. “މެލޭޝިޔާއަށް.. މިއަދަށްފަހު ތީ ބޭބެގެ ދަރިއެއްކަން ހަނދާން ބަހައްޓާތި..” ފަތުހީ އާލިޔާގެ ބޮލުގައި ފިރުމާލަމުން އެހެން ބުނެލިއެވެ. އާލިޔާއަށް އަނެއްކާވެސް ރޮވުނެވެ. އޭނާ އަޔާންއާއި ދުރުވާކަށް ނޭދެއެވެ. އެކަމް އަޔާން ލިބޭކަށްވެސް ނެތެވެ. މިތާ އުޅެފިނަމަ އޭނާ ހޯދޭނެއެވެ. މިތާ އުޅެފިނަމަ ވާނީ މަރެވެ. އާލިޔާ ބޯ ޖަހާލީ އެއްބަސްވަމުންނެވެ.\nHey guys… Morning. Its too long dhw. but actually split khlaane hisaabeh vx neyngun and khfi nama eh part ah vrh kudavaane and next part ga mulhin new hisaabeh gehnan mi part dhigu vy… Anyway storyga iny around 62 parts. And hurihaaa kudhin thi dhey support ah vrh bodah thankx.. tc and c u guys tonight 😉 enjoy 😉\nnun dhigeh nuney ryn.. v v v ice mi story\ni love it ryn\nRyn heyonuvaane rovijje hama rangalhah ves. mihaaru dhen vaavaru vejje ennu dhen ekujja ah ehen nahadhaa. ekamun eyna salaamai koffai eyna fonuvaalaa heyo nuvaane.\nStory habeyxxx..loved it..dhigukoh genesdhinyma rangalhy\nWow very nice… keep it up… need next part v soon…\nWow. V reethi.\nHama obi noave. Ryn haadha molhey\nstory varah nice\nWowwww story v v v v v v reethi…nxt part mirey dhwww….thnkx konme dhuvahaku two part up kohdheythy….love ur stories\nWow..ryn v reethi mi part vx…aneh party avahah up kohdhehchey plz\nWarahmolhu waahaka vvvv reethi\nWaiting hardly for the next part.. well its my 1st comment for the story.. nd this story is awsome.. lurv it..\nNever read this kind of story..its totally different …. Egarly waiting..and plx don’t make readers to wait long…its really awesome …well done ryn .u r talented and different writer..\nRyn. You are the best. Can’t wait for the next part.\nWoww. V salhi.. ekm ayaan nufenna hisaabah aaliya nugendhachey ryn… edhemeehun gulhuvaathi.. v habeys igey vahaka…??\nV reethi. Pls avah up koh dhybala\nMasha Allah.. reethi kan. Goosebumps ves nagaafi mulhi gaan. But ayaan ah aliyaa gehluvaa nulachey.\nEvy Kihineh?? Ayan aa Aly dhuru nukurache.. Mirey vxx avahah upkohdheche.. Vv salhi mi part vxx\nVarah salhi.. Fathuhee ge name mi story ga kurin neh nadhe dhw..\nV rythi mi story alhe aly dhaanytha hama dhn dhimaa vaany vx v dhuvas fahun dhw????????\nAly aai ayaan dhen dhimaa vaairu ayaan minivanege gothuga bahatchey ryn….eyrun story reethi vaany\nV salhi avahah up kohdheeba\nActually, I don’t read dhivehi stories much, but after reading the first part of this story I was kinda addicted to this story.. My mom always complain that I don’t have any interest to dhivehi stories, reports.. umm let’s say dhivehi stuffs.. Each and every part of this story is breathtaking.. Thanks to the writer for introducing me to dhivehi stuffs.. And yeah, eagerly waiting for the upcoming parts.. ?\nYeah i am typicallyaperson who is never interested in dhivehi stories and yeah i admit that i am quite weak in dhivehi but this isastory that gave me chills and here i always be waiting for another part!!\nnice..ekamu aaliya nd ayaan dhuru nukurahchey ryn…\nHaadha salhiey mi part vx thanks Ryn\nvrh reeth mibaives 🙂\nEkamaku haadha hama nujehey ey dhen. Ehen’ya mihaa over nuviyas ok vaane kanneynge. Mamma jalah laafaanethiyyo.. pffffff mashah dhen Ely ge mamma dheke eli evaahaka loehbeh nuvisney.\nހިތާމަ ލޯބި February 1, 2016\nދީފާ އުފާ 4


ފުރަތަމަ މެޗުން ކެނދިކުޅުދޫއަށް ފަސޭހަ މޮޅެއް | Landhooinfo\nފުރަތަމަ މެޗުން ކެނދިކުޅުދޫއަށް ފަސޭހަ މޮޅެއް\nމިހާރު ނ.ކެނދިކުޅުދޫގައި ކުރިއަށްދާ ޝިޔާމް- މައުރޫފް ސޮކަކަޕް ފުޓްބޯޅަ މުބާރާތުގައި މިއަދު ހަވީރު ގްރޫޕް ސީ ގައި ހިމެނޭ ފޮއްދޫ އެފްސީ އާއި ބައްދަލުކޮށް ވަރަށް ފަސޭހަކަމާއި އެކު ކެނދިކުޅުދޫ އެފްސީ މޮޅުވެއްޖެއެވެ.\nމިއަދުގެ މެޗު ކެނދިކުޅުދޫ އެފްސީ އިން ކާމިޔާބުކޮށްފައިވަނީ5ލަނޑު0ލަނޑުންނެވެ. މިއަދުގެ މެޗުގައި ކެނދިކުޅުދޫ އެފްސީ ގެ މުޙައްމަދު އަރީޙް ވަނީ3ލަނޑު ޖަހާ މުބާރާތުގެ ދެވަނަ ހެޓްރިކު ހެދި ކުޅުންތެރިޔާއަށް ވެފައެވެ. މިއަދު އެޓީމުން ޖެހި އަނެއް ދެ ލަނޑު ކާމިޔާބު ކޮށްދިނީ މުޙައްމަދު އައްޒާމް އާއި އަޙަމަދު ޞައްފަތު އެވެ. މިއަދުގެ މެޗުގެ މޮޅު ކުޅުންތެރިއަކަށް ހޮވިފައިވަނީ މެޗުގައި ހެޓްރިކު ހެދި މުޙައްމަދު އަރީޙް އެވެ. މިއަދުގެ މި މެޗަކީ ފޮއްދޫގެ ފުޓްބޯޅަ ޓީމެއް މިފަދަ މުބާރާތެއްގައި ބައިވެރިވެ ކުޅުނު ފުރަތަމަ މެޗުކަން މި ފުރުޞަތުގައި ފާހަގަކޮށްލަން ޖެހެއެވެ.\nމި މުބާރާތުގައި މާދަމާ އޮންނާނީ ގްރޫޕް ސީ ގެ ބޮޑު ދެބާރުންގެ ގޮތުގައި ފާހަގަ ކުރާ މަނަދޫ އެފްޓީ އާއި މާޅެންދޫ އެފްޓީ ބައްދަލުކުރާ މެޗެވެ. މެޗުފެށުމަށް ހަމަޖެހިފައިވަނީ ހަވީރު 3.50 ގައެވެ.


Madifushin Ves Madam Fathun Ah Finifenmaluge Maruhabaa Eh - Vaguthu\nމަޑިފުށިން ވެސް މެޑަމް ފާތުންއަށް ފިނިފެންމަލުގެ މަރުހަބާއެއް\nތ. މަޑިފުށިންވެސް ރައީސް އަބްދުﷲ ޔާމީންގެ އަނބިކަބަލުން ފާތިމަތު އިބްރާހިމް އަށް ފިނިފެންމަލުގެ މަރުހަބާއެއް ކިޔައިފިއެވެ.\nމެޑަމް ފާތުން ތ. އަތޮޅު ރަށްތަކަށް ކުރައްވަމުންގެންދަވާ ދަތުރުގެ ތެރެއިން މިއަދު މެންދުރު ފަހު އެރަށަށް ވަޑައިގެންނެވިއިރު، އެކަމަނާ ވިލުފުއްޓަށް ވަޑައިގަތުމުން އެ ރަށުންވެސް ކީ ފިނިފެންމަލުގެ ފިޔަތަކުގެ މަރުހަބާއެކެވެ.\nމެޑަމް ފާތުން ފައްޓަވާފައިވާ "އެންމެ ގާތުން" ކެމްޕޭންގެ ތެރެއިން ތ. އަތޮޅަށް ވަޑައިގަތީ އެ އަތޮޅުގައި ދިރިއުޅޭ މީހުންގެ ހާލު ބައްލަވާލެއްވުމަށެވެ.\nއެގޮތުން މިއަދު ހެނދުނު ވިލުފުއްޓަށް ވަޑައިގެން އެރަށުގެ ރައްޔިތުންނާއި، ބައްދަލުކޮށް އެ ރައްޔިތުންގެ ހާލު ވަނީ ބައްލަވާލައްވާފައެވެ. އަދި އެރަށުގެ ހާއްސަ އެހީތެރިކަމަށް ބޭނުންވާ ފަރާތްތަކާއިވެސް ބައްދަލުކުރެއްވިއިރު، އެރަށުގައި ޕީޕީއެމް ސަޕޯޓަރުންނާއިވެސް ވަނީ ބައްދަލުކޮށްފައެވެ.\nއަދި މިއަދު މެންދުރުފަހު މަޑިފުއްޓަށް އެކަމަނާ ވަޑައިގެން އެރަށުގެ ރައްޔިތުންނާއި، އަދި ހާއްސަ އެހީއަށް ބޭނުންވާ ފަރާތްތަކާއި ވަނީ ބައްދަލުކޮށްފައެވެ. އަދި އެރަށު ރައްޔިތުންގެ ހާލު ވަނީ ބައްލަވާލައްވާފައެވެ.\nމެޑަމް ފާތުން ދެން ވަޑައިގަންނަވާނީ ގުރައިދޫ އަށެވެ. މި ދަތުރުފުޅުގައި މެޑަމް ފާތުން ތ.އަތޮޅުގެ އަށް ރަށަކަށް ވަޑައިގަންނަވާނެއެވެ.\nމެޑަމް ފާތުންގެ މި ދަތުރުފުޅުގައި ބައެއް މިނިސްޓަރުންނާއި ރައްޔިތުންގެ މަޖިލީހުގެ ޕީޕީއެމްގެ ބައެއް މެމްބަރުންވެސް ބައިވެރިވިއެވެ.\nމެޑަމް ފާތުން ރާއްޖެ ވަޑައިގެންފި\nއޭޕްރީލް 26, 2018 18:35\nކޮބާ ތަމެން ރަންރީނދޫ ޓްވިޓަރޭ މެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް.\nއޭޕްރީލް 26, 2018 19:05